**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΕΥΡΩΠΑΪΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 28 Ιουλίου 2021, ημέρα Τετάρτη και ώρα 13.35΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθαν σε κοινή συνεδρίαση οι Διαρκείς Επιτροπές Οικονομικών Υποθέσεων, Κοινωνικών Υποθέσεων και Παραγωγής και Εμπορίου, καθώς και η Ειδική Διαρκής Επιτροπή Ευρωπαϊκών Υποθέσεων, υπό την προεδρία του Προέδρου της Διαρκούς Επιτροπής Οικονομικών Υποθέσεων, κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Κύρωση της Σύμβασης Χρηματοδότησης μεταξύ της Ευρωπαϊκής Επιτροπής και της Ελληνικής Δημοκρατίας,  της Δανειακής Σύμβασης μεταξύ της Ευρωπαϊκής Επιτροπής και της Ελληνικής Δημοκρατίας και των παραρτημάτων τους».

Στη συνεδρίαση παρέστησαν o Αναπληρωτής Υπουργός Οικονομικών, κ. Θεόδωρος Σκυλακάκης, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Αλεξοπούλου Χριστίνα, Βολουδάκης Κωνσταντίνος - Μανούσος, Δημοσχάκης Αναστάσιος, Ιατρίδη (Μίκα) Τσαμπίκα, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κεδίκογλου (Σίμος) Συμεών, Κελέτσης Σταύρος, Κόνσολας (Μάνος) Εμμανουήλ, Κοντογεώργος Κωνσταντίνος, Λεονταρίδης Θεόφιλος, Μπούγας Ιωάννης, Μπουκώρος Χρήστος, Πασχαλίδης Ιωάννης, Ρουσόπουλος (Θόδωρος) Θεόδωρος, Σαλμάς Μάριος, Σπανάκης Πέτρος - Βασίλειος, Σταμενίτης Διονύσιος, Τσαβδαρίδης Λάζαρος, Υψηλάντης Νικόλαος - Βασίλειος, Αλεξιάδης Τρύφων, Γεροβασίλη Όλγα, Γκιόλας Ιωάννης, Δραγασάκης Ιωάννης, Κόκκαλης Βασίλειος, Κουρουμπλής Παναγιώτης, Μάλαμα Κυριακή, Παπαδόπουλος (Σάκης) Αθανάσιος, Παπανάτσιου Αικατερίνη, Τσακαλώτος Ευκλείδης, Φλαμπουράρης Αλέξανδρος, Κεγκέρογλου Βασίλειος, Λιακούλη Ευαγγελία, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Λογιάδης Γεώργιος.

 Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βρούτσης Ιωάννης, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Καρασαρλίδου Ευφροσύνη (Φρόσω), Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Στυλιανίδης Ευριπίδης, Γκίκας Στέφανος, Καραμανλή Άννα, Ζεμπίλης Αθανάσιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Κωνσταντινίδης Ευστάθιος, Μελάς Ιωάννης, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Γκιόκας Ιωάννης, Κομνηνάκα Μαρία, Στολτίδης Λεωνίδας και Αβδελάς Απόστολος.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ. Χιονίδης Σάββας, Ταραντίλης Χρήστος, Γιαννάκου Μαριορή (Μαριέττα), Λοβέρδος Ιωάννης – Μιχαήλ (Γιάννης), Μάνη – Παπαδημητρίου Άννα, Πνευματικός Σπυρίδων, Κασιμάτη Ειρήνη (Νίνα), Μεϊκόπουλος Αλέξανδρος, Μωραϊτης Αθανάσιος (Θάνος), Σκούφα Ελισσάβετ (Μπέττυ), Φωτίου Θεανώ, Κωνσταντινόπουλος Δημήτριος, Παπαναστάσης Νικόλαος και Σακοράφα Σοφία.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Κύριε Υπουργέ, κυρίες και κύριοι συνάδελφοι, καλημέρα σας.

Αρχίζει η κοινή συνεδρίαση των Διαρκών Επιτροπών Οικονομικών Υποθέσεων, Κοινωνικών Υποθέσεων, της Διαρκούς Επιτροπής Παραγωγής και Εμπορίου και της Ειδικής Διαρκούς Επιτροπής Ευρωπαϊκών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Κύρωση της Σύμβασης Χρηματοδότησης μεταξύ της Ευρωπαϊκής Επιτροπής και της Ελληνικής Δημοκρατίας,  της Δανειακής Σύμβασης μεταξύ της Ευρωπαϊκής Επιτροπής και της Ελληνικής Δημοκρατίας και των παραρτημάτων τους».

Η συζήτηση γνωρίζετε ότι θα ολοκληρωθεί σήμερα με μία μόνο συνεδρίαση.

Πριν ξεκινήσουμε, έχει ζητήσει τον λόγο, επί της διαδικασίας, ο Εισηγητής της Μειοψηφίας, ο κ. Χαρίτσης.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Εισηγητής της Μειοψηφίας):** Κύριε Πρόεδρε, εμείς θεωρούμε, ως ΣΥΡΙΖΑ-Προοδευτική Συμμαχία, ότι η διαδικασία που ακολουθείται για την Κύρωση αυτής της πολύ σημαντικής Σύμβασης, είναι μία διαδικασία απαράδεκτη. Θα έπρεπε να γίνει μία αναλυτική, ενδελεχής συζήτηση, επιτέλους, στο ελληνικό Κοινοβούλιο, για ένα ζήτημα που είναι πάρα πολύ κρίσιμο, καθώς αφορά στο μέλλον της ελληνικής οικονομίας, το πώς θα διατεθούν τα πιο σημαντικά κονδύλια, το πιο σημαντικό πρόγραμμα που έχει εκπονήσει η Ε.Ε. για τη διαχείριση της κρίσης της πανδημίας, αλλά και για τον μετασχηματισμό της ευρωπαϊκής οικονομίας, άρα, και της ελληνικής, τα επόμενα χρόνια.

Το θεωρούμε, λοιπόν, απαράδεκτο διαδικαστικά να συμβαίνει αυτό. Επιτρέψτε μου, όμως, να σας πω, ότι δεν είναι μόνο διαδικαστικό το ζήτημα. Είναι ζήτημα θεσμικό, είναι ζήτημα δημοκρατίας, να γίνει μία συζήτηση πλήρης. Δεν έγινε όλο το προηγούμενο διάστημα. Υπενθυμίζω, κύριε Πρόεδρε, για να ενημερωθεί και το Σώμα, εφόσον δεν το γνωρίζουν οι συνάδελφοι, ότι σε άλλες χώρες, όπως για παράδειγμα, στην Ιταλία, ο Ιταλός Πρωθυπουργός, ο κ. Μάριο Ντράγκι, έφερε στη Βουλή το σχέδιο που κατέθεσε η Κυβέρνησή του στις Βρυξέλλες, προτού το καταθέσει, για να γίνει μία αναλυτική συζήτηση και να εγκριθεί από το ιταλικό κοινοβούλιο πριν πάει στις Βρυξέλλες.

Εδώ, ουδέποτε, έγινε μία τέτοια συζήτηση. Το πρόγραμμα εκπονήθηκε και κατατέθηκε στις Βρυξέλλες, εν κρυπτώ, από το ελληνικό Κοινοβούλιο κι ακόμη χειρότερα, εν κρυπτώ, και από την ελληνική κοινωνία. Ζητάμε, κύριε Πρόεδρε, έστω και τώρα, την ύστατη στιγμή, να γίνει μία σοβαρή αναλυτική συζήτηση, να αξιοποιήσουμε όλες τις κοινοβουλευτικές δυνατότητες, να γίνει μία πλήρης συζήτηση στις Επιτροπές και στην Ολομέλεια. Δεν μπορεί να τίθενται περιορισμοί χρονικοί, περιορισμοί στη συμμετοχή των Βουλευτών, ακόμη και σε συμβολικό επίπεδο. Το γεγονός, ότι συνεδριάζουμε σήμερα για ένα τόσο κρίσιμο ζήτημα, στην Αίθουσα 223, ενώ θα έπρεπε να είμαστε όλες οι Επιτροπές μαζί στην Αίθουσα της Ολομέλειας, για να συζητήσουμε αναλυτικά αυτό το θέμα, νομίζω ότι είναι μία διαδικασία κοινοβουλευτικά και θεσμικά απαράδεκτη, κατά τη γνώμη μας και αντιδημοκρατική, δεδομένης της βαρύτητας που έχει το συγκεκριμένο ζήτημα για την ελληνική οικονομία και την ελληνική κοινωνία.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριε Κατρίνη, έχετε τον λόγο επί της διαδικασίας.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Κύριε Πρόεδρε,όταν στις 4 Απριλίου κάναμε τη συνεδρίαση πάλι των ίδιων Επιτροπών στην Αίθουσα της Ολομέλειας, η συνεδρίαση διήρκεσε, σχεδόν, έντεκα ώρες. Ήταν μέσα στην Αίθουσα πάνω από εκατό Βουλευτές. Η σύνθεση μόνο των τεσσάρων Επιτροπών αφορά, περίπου, εκατόν σαράντα Βουλευτές, ενώ σήμερα, κύριε Πρόεδρε, στην Αίθουσα δεν είναι πάνω από είκοσι πέντε για ένα τόσο σημαντικό ζήτημα, για την κύρωση μιας σύμβασης.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Είναι πολύ περισσότεροι, αν μου επιτρέπετε.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Εντάξει, επειδή είναι κάποιοι συμμετέχουν και σε περισσότερες από μία Επιτροπή, κύριε Πρόεδρε.

Ερχόμαστε, λοιπόν, σε μία συνεδρίαση εξπρές, να ψηφίσουμε την Κύρωση Σύμβασης, η οποία παραπέμπει σε ένα σχέδιο 888 σελίδων, που δημοσιεύτηκε τη Δευτέρα το βράδυ, που μιλάει για στόχους και ορόσημα, τα οποία παραπέμπονται σε αυτό το παράρτημα και έχουν σχέση με τις εκταμιεύσεις των δόσεων. Αφορά στο μέλλον και την αξιοποίηση 30,5 δισεκατομμυρίων ευρώ, για τα επόμενα έξι χρόνια της χώρας, και ερχόμαστε με μία διαδικασία μίας συνεδρίασης, μέσα σε τρεις ημέρες, να πάρουμε τόσο σημαντικές αποφάσεις, θυμίζοντας, κύριε Πρόεδρε, -και λυπάμαι που θα το πω- άλλες διαδικασίες πολλά χρόνια πριν.

Ήθελα να πιστεύω, ότι, επειδή, ακριβώς, κανέναν δεν τιμούσε η λήψη αποφάσεων με διαδικασίες εξπρές και χωρίς, ουσιαστικά, οι Βουλευτές να διαβάσουν το περιεχόμενο, δηλαδή, τι θα ψηφίσουν και τι θα υπογράψουν μέσα σε λίγες ώρες, ότι, τουλάχιστον, θα φρόντιζε η Κυβέρνηση και η Επιτροπή, να εξαντλήσει τον αριθμό συνεδριάσεων, στα πλαίσια των Επιτροπών και αυτή είναι και η πρόταση που κάνουμε. Να υπάρξει περαιτέρω συζήτηση, σύμφωνα με τον Κανονισμό, όπως προβλέπεται, και όχι με τη διαδικασία του κατεπείγοντος, έτσι ώστε να υπάρχει σοβαρή συζήτηση, να καταλάβουν όλοι οι συνάδελφοι τι είναι αυτό, που καλούμαστε να ψηφίσουμε και να επικυρώσουμε.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα, απλά, να ενημερώσω τους συναδέλφους, ότι το θέμα συζητήθηκε στη Διάσκεψη Προέδρων, το γνωρίζετε. Αν θυμάμαι καλά, είσαστε παρών. Διαμαρτυρηθήκαμε όλοι. Είπαμε όλα τα Κόμματα, εκτός, φυσικά, από το κυβερνών, ότι δεν είναι σωστή αυτή η διαδικασία. Ειπώθηκε, ότι «μάλλον έτσι θα συζητηθεί και να δούμε, εάν υπάρχει μία άλλη διαδικασία». Προφανώς, σε μία και μόνο συνεδρίαση να συζητείται όλο αυτό το θέμα, είναι το λιγότερο υπερβολή.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Αρσένης.

**ΗΛΙΑΣ-ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε.

Συζητάμε, αυτή τη στιγμή, ένα νέο δάνειο της χώρας, 12,7 δισεκατομμυρίων ευρώ. Ειλικρινά, δεν καταλαβαίνω ποια είναι η λογική της Κυβέρνησης.

Ότι παίρνουμε 12,7 δισεκατομμύρια ευρώ δάνειο και θα συζητηθεί σε μία συνεδρίαση και μετά κατευθείαν στην Ολομέλεια, σε διάστημα τριών ημερών; Δεν αφορά μία σύμβαση, η οποία δεν έχει σχέση με το δημόσιο χρέος. Τα μεγαλύτερα προβλήματα που έχει αντιμετωπίσει αυτή η χώρα είναι με το καθεστώς της «φυλακής» χρέους, στο οποίο έχουμε μπει. Αυξάνεται το «τείχος της φυλακής», κατά 12,7 δισεκατομμύρια ευρώ κι εμείς εδώ θα το συζητήσουμε διεκπεραιωτικά σε μία συνεδρίαση και αμέσως μετά στην Ολομέλεια;

Είναι αδιανόητο αυτό που γίνεται, όπως είναι χαρακτηριστικό και το πώς όλο αυτό το θέμα παρουσιάστηκε στα «ψιλά γράμματα» στον συμπολιτευόμενο τύπο. Το ότι, αυτή τη στιγμή, επεκτείνουμε τη «φυλακή» χρέους, κατά 12,7 δισεκατομμύρια ευρώ και θέλετε να το κάνουμε και με ταχείς ρυθμούς, σχεδόν, ταχύτερους και από μνημόνια, θεωρώ, ότι, πραγματικά, αποδεικνύει το πόσο δεν σας ενδιαφέρει καθόλου, ότι έχουμε μπει στο 5ο Μνημόνιο, το χρηματοδοτικό σκέλος του οποίου συζητάμε σήμερα.

Εμείς θα το καταγγείλουμε με κάθε τρόπο αυτό. Δεν έχουμε καμία πίστη στη διαδικασία, ότι θα τηρηθούν τα χρονοδιαγράμματα, καθώς είναι ένα Κοινοβούλιο που αποφασίζει το πλειοψηφούν κόμμα, πώς θα γίνονται οι Επιτροπές ή ποιες θα συγκληθούν, πώς θα γίνουν οι συνεδριάσεις. Δεν έχουμε καμία αυταπάτη. Είναι μία διαδικασία, η οποία βόλεψε όλες τις προηγούμενες κυβερνήσεις, και βέβαια, βολεύει τη δικιά σας. Δεν θα τη συνηθίσουμε, δεν θα την αποδεχτούμε και θα συνεχίσουμε να την καταγγέλλουμε με κάθε ευκαιρία. Όμως αυτό που κάνετε είναι ακόμη ένα «έγκλημα». Υψώνεται το «τείχος της φυλακής» του χρέους των Ελλήνων πολιτών και αυτής της χώρας, κατά 12,7 δισεκατομμύρια ευρώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Αυτό δεν είναι, επί της διαδικασίας, κύριε συνάδελφε. Συγγνώμη που διακόπτω, αλλά δεν είναι, επί της διαδικασίας. Αυτό είναι, επί της ουσίας, και μπορείτε να το πείτε στην εισήγησή σας, αν θέλετε.

**ΗΛΙΑΣ-ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Αναφέρομαι στο κομμάτι του ότι συζητείται σε μία συνεδρίαση. Επί της ουσίας, έχουμε να πούμε πολλά παραπάνω.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Καλώς. Ευχαριστώ. Κύριε Υπουργέ θα θέλατε να πείτε κάτι, διότι εγώ, εκ των πραγμάτων, θα απαντήσω στους συναδέλφους.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Δεν θα πω πολλά, γιατί η διαδικασία είναι και αντικείμενο του Κοινοβουλίου και όχι μόνο της Κυβέρνησης. Αυτό που θα ήθελα να είναι σαφές, είναι ότι η συζήτηση γίνεται, επί ενός σχεδίου, που, επί της ουσίας, έγινε στο βασικό του κομμάτι με εξαντλητική συζήτηση στην Επιτροπή. Θυμίζω, τόσο εξαντλητική που στο τέλος, ενώ ξεκινήσαμε με γεμάτη Αίθουσα, κατέληξα μόνος να κάνω τη δευτερολογία.

**ΤΡΥΦΩΝ ΑΛΕΞΙΑΔΗΣ:** Προκαλείτε, κύριε Υπουργέ. Μην το κάνετε αυτό.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Θα μου επιτρέψετε να τοποθετούμαι, όπως θέλω.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Παρακαλώ, κύριε Αλεξιάδη.

**ΕΥΚΛΕΙΔΗΣ ΤΣΑΚΑΛΩΤΟΣ: (**Ομιλία εκτός μικροφώνου)

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριε Τσακαλώτε, παρακαλώ πολύ. Μπορείτε να πάρετε μετά τον λόγο και να πείτε αυτά που θέλετε. Συζητάμε, επί της διαδικασίας. Παρακαλώ πολύ, να απαντήσει ο Υπουργός.

**ΕΥΚΛΕΙΔΗΣ ΤΣΑΚΑΛΩΤΟΣ: (**Ομιλία εκτός μικροφώνου).

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Όχι, μην το λαμβάνετε έτσι. Παρακαλώ πολύ. Κύριε Υπουργέ, έχετε το λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Δεν είναι οι κοινοβουλευτικές διαδικασίες δική μου ευθύνη. Αναφέρομαι, όμως, στη στάση της Αντιπολίτευσης στη διάρκεια των κοινοβουλευτικών αυτών διαδικασιών. Αναφέρομαι στη στάση της Αντιπολίτευσης στη διάρκεια των διαδικασιών, γιατί αυτό είναι δικό μου θέμα.

***(Θόρυβος στην Αίθουσα****)*

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών**)**:** Τον λόγο έχει ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής** **Υπουργός Οικονομικών):** Επί της ουσίας, το σύνολο των δεσμεύσεων που αναλαμβάνουμε, δημοσιοποιήθηκε, εδώ και ενάμιση μήνα, στις 17 Ιουνίου, όταν η Επιτροπή παρουσίασε δημόσια την πρότασή της για το ελληνικό σχέδιο, πρόταση πουεγκρίθηκε, επί της ουσίας, εξολοκλήρου από το Ευρωπαϊκό Συμβούλιο στις 13 Ιουλίου. Είναι διακόσιες εβδομήντα σελίδες, που περιλαμβάνουν με πολύ μεγάλη ανάλυση όλες τις δεσμεύσεις που περιλαμβάνονται σε αυτό το χρηματοδοτικό σχήμα.

Επίσης, όπως ξέρετε, έχουμε δημοσιοποιήσει και τον αρχικό σχεδιασμό από τον Νοέμβριο, ενώ έχουμε δημοσιοποιήσει και το ολοκληρωμένο σχέδιο, αφού εγκρίθηκε από το Υπουργικό Συμβούλιο, το οποίο συζητήθηκε εξαντλητικά, σε εκείνη την περιπετειώδη κοινή συνεδρίαση των Επιτροπών. Προσωπικά, όσο χρόνο διαθέτει η Βουλή, θα είμαι εδώ για να το συζητήσουμε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ευχαριστούμε πολύ, τον κ. Υπουργό.

***(Θόρυβος στην Αίθουσα)***

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Γιατί διαμαρτύρεστε, δεν μπορώ να καταλάβω. Εγώ δεν έχω μιλήσει ακόμη. Παρακαλώ πολύ, σεβαστείτε την Αίθουσα τη διαδικασία, το νομοσχέδιο που είναι πολύ «βαρύ».

Κυρίες και κύριοι συνάδελφοι, τα πράγματα είναι, απολύτως, ξεκάθαρα. Τι συζητάμε σήμερα; Συζητάμε την Κύρωση δύο Συμβάσεων. Την Κύρωση της Σύμβασης Χρηματοδότησης και την Κύρωση Δανειακής Σύμβασης, μεταξύ Ευρωπαϊκής Επιτροπής και Ελληνικής Δημοκρατίας. Πώς συζητούνται αυτά τα θέματα στο Κοινοβούλιο, όταν έχουμε μία κύρωση σύμβασης; Πώς συζητείται;

Ερχόμαστε και τις συζητάμε σε μία συνεδρίαση, όπως θα συζητήσουμε, με όσο χρόνο θέλουμε και έχουμε στη διάθεσή μας, τις δύο συγκεκριμένες Συμβάσεις που είναι ένα ενιαίο κείμενο. Αυτό είναι, απολύτως, ξεκάθαρο από τον Κανονισμό. Είναι γνωστό σε όλους, διότι το συζητήσαμε στη Διάσκεψη των Προέδρων, όπου αποφασίσαμε να γίνει σήμερα αυτή η συνεδρίαση και την Παρασκευή η αντίστοιχη συζήτηση του νομοσχεδίου στην Ολομέλεια. Δεν υπάρχει θέμα κατεπείγοντος που έθεσε ο κύριος Κατρίνης.

Προφανώς, δεν τίθεται θέμα κατεπείγοντος. Είναι η διαδικασία που προβλέπεται να ακολουθήσουμε από τον Κανονισμό για την κύρωση μιας σύμβασης. Έχουμε καλέσει, εκτός από τους συναδέλφους της Επιτροπής Οικονομικών, και τους συναδέλφους των υπόλοιπων Επιτροπών Κοινωνικών, Παραγωγής και Εμπορίου και Ευρωπαϊκών Υποθέσεων, έτσι ώστε να λάβουν γνώση του περιεχομένου του συγκεκριμένου κειμένου και βεβαίως, να συζητηθεί και έτσι θα συζητήσουμε.

Επί της διαδικασίας, τον λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ**: Κύριε Πρόεδρε, λέτε τη μισή αλήθεια, με όλο τον σεβασμό, γιατί, εκτός από τα τρία άρθρα, που είναι, όπως τα λέτε εσείς, έχουμε 900 σελίδες που είναι «κολλημένες» σε αυτά τα τρία άρθρα. Έχουμε άλλες 2.000-3.000 χιλιάδες, που είναι στο background των 900 σελίδων και η ελληνική Βουλή το έχει συζητήσει.

Σας είπε ο καλός συνάδελφος, ο Εισηγητής μας, ότι ο Μάριο Ντράγκι το έφερε στη Βουλή, πριν πάει στην Ευρώπη, πριν πάει στην Κομισιόν. Έφερε το κείμενο να το συζητήσει η Βουλή, να πει, ότι εμείς θέλουμε αυτό ή εκείνο. Εδώ μας το φέρνετε να το συζητήσουμε σε δύο μέρες, απλώς, να πούμε ένα ναι ή ένα όχι. Ούτε μπορούμε να το αλλάξουμε, ούτε μπορούμε να εκφέρουμε τις ιδέες μας, ούτε μπορούμε να βρούμε μία συναίνεση.

Άρα, δεν ψηφίζουμε μόνο τα τρία άρθρα. Στο πρώτο άρθρο, το 5ο και το 6ο σημείο λένε, ότι εδώ έχουμε και μη αναστρεψιμότητες. Δηλαδή, δεσμεύεται η χώρα με κάποιες μεταρρυθμίσεις. Και όλα αυτά, είναι μέσα στις 900 σελίδες, συν τις 4.000 σελίδες που έχετε προσθέσει για τις δεσμεύσεις που έχουμε. Κι’ εσείς, πραγματικά, «με το χέρι στην καρδιά», πιστεύετε, ότι μπορεί να συζητηθεί στη Βουλή, εκ των υστέρων, με ένα ναι ή ένα όχι και χωρίς να μπούμε σε λεπτομέρειες, με μία συνεδρίαση των Επιτροπών και με μία συνεδρίαση στην Ολομέλεια; Πραγματικά, επειδή σας ξέρω, ξέρω ότι δεν το πιστεύετε. Αυτός είναι ένας «εκβιασμός» από την Κυβέρνηση, να περιορίσει όλο το νομοθετικό έργο την τελευταία εβδομάδα του Ιουλίου, όταν συγχρόνως, έχουμε το εκπαιδευτικό, όταν, συγχρόνως, έχουμε το ασφαλιστικό, χωρίς να καταλάβει κάποιος τι γίνεται.

Έχουμε ένα συνάδελφο να μας λέει ότι πολύ μας ανέχτηκε, όταν βάζουμε θέματα δημοκρατίας και να συζητήσουμε σοβαρά ένα τέτοιο σχέδιο. Δεν συζητάω με τον συνάδελφο. Κι άλλες φορές κάνει τέτοιες παρεμβάσεις. Δεν ήταν ούτε καν η χειρότερή του. Μπορεί και πολύ χειρότερα. Όμως, λέω, ότι για εσάς είναι ένα πολύ μεγάλο θέμα και ως Πρόεδρος αυτής της Επιτροπής και στη Διάσκεψη των Προέδρων. Όταν γίνεται αυτό το πράγμα, όταν δεν έχουν συζητηθεί πουθενά οι 900 σελίδες και οι άλλες 4.000 σελίδες, το κάνουμε σύμβαση με μία ψηφοφορία. Αλήθεια, κύριε Πρόεδρε;

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής)**: Ακολουθώντας το γράμμα του Κανονισμού, προσπαθείτε να πείσετε, πιθανόν, τους συναδέλφους, ότι εδώ μιλάμε για μία απλή Κύρωση Σύμβασης τριών άρθρων, η οποία, όμως, παραπέμπει στην εκτελεστική απόφαση του Συμβουλίου της Ευρωπαϊκής Επιτροπής, που παραπέμπει, με τη σειρά της, στο Σχέδιο Ανάκαμψης των 888 σελίδων. Άρα, δεν είναι, απλώς, τρία άρθρα, τα οποία ερχόμαστε και τα ψηφίζουμε, υπό μορφή μιας κύρωσης σύμβασης. Όλα αυτά παραπέμπουν στα συνοδευτικά και αναφέρεται, με σαφήνεια, και στην εκτελεστική απόφαση που παραπέμπει, εν συνεχεία, στο σχέδιο που έχει κατατεθεί.

Εδώ, λοιπόν, ερχόμαστε, μαζί με την Κύρωση της Σύμβασης που είναι το χρηματοδοτικό σκέλος, για να ξέρουμε, τουλάχιστον, τι συζητάμε και γιατί συνεδριάζουμε, να επικυρώσουμε, ουσιαστικά, αυτό που περιλαμβάνει το Σχέδιο Ανάκαμψης, τα οποία, όμως, ουδέποτε ζητήθηκαν, επί της ουσίας και επί του περιεχομένου.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τα συζητήσαμε. Το είπε και ο Υπουργός αυτό, κύριε Κατρίνη.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Τα συζητήσαμε, υπό μορφή -θυμάστε ότι εγώ είχα μείνει μέχρι τέλος τότε- ενημέρωσης, λόγου και αντιλόγου, χωρίς δυνατότητα περαιτέρω τροποποίησης. Πόσο μάλλον, -δεν είχαμε καμία αυταπάτη, ότι αυτό θα γίνει- όταν δεν τέθηκαν υπόψιν ούτε και οι παρατηρήσεις των κοινωνικών εταίρων.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Χαρίτσης.

**ΑΛΕΞΑΝΔΡΟΣ ΧΑΡΙΤΣΗΣ (Εισηγητής της Μειοψηφίας):** Κύριε Πρόεδρε, δύο πράγματα να συμπληρώσω σε αυτά που είπαμε πριν και σε όσα είπε και ο Κοινοβουλευτικός μας Εκπρόσωπος.

Καταρχάς, σε σχέση με την τοποθέτηση του Υπουργού. Θα μου επιτρέψετε, κύριε Υπουργέ, να σας πω, ότι αυτό που είπατε, δεν είναι ακριβές, δεν είναι αληθές. Η Βουλή ενημερώθηκε για το ακριβές περιεχόμενο της Δανειακής Σύμβασης, τα μεσάνυχτα της Δευτέρας, προχθές, Τότε λάβαμε γνώση οι Κοινοβουλευτικές Ομάδες για το περιεχόμενο της Δανειακής Σύμβασης.

Επειδή μιλήσαμε για το πλήρες σχέδιο, στο νομοσχέδιο που έχετε καταθέσει, επισυνάπτεται το Σχέδιο «Ελλάδα 2.0», επισυνάπτονται οι 800 σελίδες. Ακόμη και σήμερα που μιλάμε, επισήμως, η Βουλή δεν έχει ενημερωθεί για το πλήρες σχέδιο των 4.000 σελίδων. Μπορούμε να το βρούμε, βεβαίως, στο site του «Ελλάδα 2.0», αλλά θεσμικά η Βουλή, ακόμη και σήμερα που συνεδριάζει η Επιτροπή γι’ αυτό ακριβώς το θέμα, δεν το έχει λάβει επισήμως θεσμικά αυτό το κείμενο, το οποίο έχει κατατεθεί και έχει εγκριθεί στις Βρυξέλλες.

Ένα άλλο σημείο, που θα ήθελα να θέσω, επειδή το έθεσε και ο συνάδελφος, ο κ. Γκιόκας από το Κ.Κ.Ε., είναι, ότι δεν είναι δυνατόν να προχωρήσει μία τέτοια διαδικασία, ερήμην των άμεσα ενδιαφερομένων. Δεν θα υπάρξει ακρόαση φορέων; Αυτοί που θα λάβουν τη χρηματοδότηση, αυτοί που θέλουμε να επωφεληθούν απ’ αυτό το σχέδιο, αυτοί που θέλουμε να στηριχθούν από τα ευρωπαϊκά χρήματα, δεν θα ακουστεί η φωνή τους για όλη αυτή τη διαδικασία και γι’ αυτό το σχέδιο και για τη Δανειακή Σύμβαση;

Προτείνουμε, λοιπόν, να υπάρξει μία πλήρης κοινοβουλευτική διαδικασία, η οποία θα περιλαμβάνει και την ακρόαση φορέων.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Απλώς, να διευκρινίσω κάτι, γιατί θα κάνουμε αυτή τη συζήτηση, ξανά και ξανά, τις επόμενες δύο ημέρες. Οι δεσμεύσεις της χώρας περιλαμβάνονται στα παραρτήματα της απόφασης της Επιτροπής που δημοσιοποιήθηκαν τον Ιούνιο και μετά μπήκαν κανονικά στην απόφαση του Συμβουλίου, που δημοσιοποιήθηκε στις 6 Ιουλίου. Εκεί υπάρχουν όλοι οι συγκεκριμένοι στόχοι, τα ορόσημα, τα κριτήρια και οι περιγραφές του κάθε οροσήμου και στόχου, με εξαντλητική λεπτομέρεια. Είναι 270 σελίδες, απολύτως, εξαντλητικές. Τα υπόλοιπα, στα οποία αναφέρεστε, δεν είναι μέσα στην απόφαση των Βρυξελλών. Είναι συνοδευτικά κείμενα, χρήσιμα για την ερμηνεία, γι’ αυτό και τα έχουμε δημοσιοποιήσει, αλλά δεν είναι δεσμεύσεις της χώρας.

**ΑΛΕΞΑΝΔΡΟΣ ΧΑΡΙΤΣΗΣ (Εισηγητής της Μειοψηφίας):** Όχι, όμως, στη Βουλή.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Στην Κύρωση της Σύμβασης περιλαμβάνονται αυτά που μας δεσμεύουν.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Υπάρχουν αυτές οι 270 σελίδες στο site της Βουλής, κύριε Υπουργέ;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Υπάρχουν, βεβαίως. Είναι αναρτημένες.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Φλαμπουράρης.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ:** Επειδή είναι γνωστό, ότι εμείς σεβόμαστε τις δημοκρατικές διαδικασίες, σεβόμαστε τη λειτουργία του Κοινοβουλίου, δεν είναι δυνατόν, από τη στιγμή, που ο κ. Υπουργός είπε, ότι θα είναι εδώ στη διάθεσή μας, να μην γίνει αποδεκτή η πρόταση, η οποία γίνεται από σύσσωμη την αντιπολίτευση, να ακολουθηθούν οι νόμιμες και δημοκρατικές διαδικασίες, ούτως ώστε ένα τόσο «βαρύ» σχέδιο νόμου να συζητηθεί κανονικά και με όλα τα δεδομένα, τα οποία θα «βαρύνουν» για πολλά χρόνια αυτή την προσπάθεια που γίνεται από την ελληνική Πολιτεία.

Άρα, κάνω έκκληση, πραγματικά, και στην Κυβέρνηση και στον Πρόεδρο, για τον οποίο, όπως γνωρίζετε, έχουμε την καλύτερη εικόνα για την παρουσία του, να γίνει το αίτημά μας αποδεκτό. Κάνω έκκληση να ακολουθήσουμε τις λειτουργίες, οι οποίες αρμόζουν σε ένα τέτοιο κρίσιμο θέμα. Και μην ξεχνάτε, ότι σύσσωμη η αντιπολίτευση συντάσσεται με αυτή την πρόταση και με αυτή τη λογική.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κ.Κ.Ε.)**: Βεβαίως, ερχόμαστε να συζητήσουμε ένα σημαντικό ζήτημα, εκ των υστέρων. Το ξέρουν και τα υπόλοιπα κόμματα της Αντιπολίτευσης, ότι είναι μία συζήτηση, εκ των υστέρων, από τη στιγμή που έχει εγκριθεί στην Ευρωπαϊκή Ένωση και δεν αλλάζει το «Ελλάδα 2.0».

Εμείς παρ’ όλα αυτά, επιμέναμε, ότι πρέπει να γίνει μία πιο ουσιαστική συζήτηση στις Επιτροπές και στην Ολομέλεια, για να μπορέσει να αποκαλυφθεί ο χαρακτήρας του Ταμείου Ανάκαμψης και οι στρατηγικές επιλογές του «Ελλάδα 2.0», με τις οποίες συμφωνούν όλα τα υπόλοιπα Κόμματα και διαφωνούν σε επιμέρους μικροζητήματα. Πάει πολύ, όμως, να «σηκώνεται κουρνιαχτός», όταν το πρώτο μνημόνιο ήρθε και δεν άλλαξε, το δεύτερο το ίδιο και το τρίτο μνημόνιο που ήρθε, στις 14 Αυγούστου, επί εποχής ΣΥΡΙΖΑ, και τώρα να εγκαλούμε τις δημοκρατικές διαδικασίες.

Παρ’ όλα αυτά, εμείς επιμένουμε, ότι πρέπει να υπάρξει μία διεξοδική συζήτηση, για να αποκαλυφθεί ο χαρακτήρας και η σύμπλευση, παρά «τον κουρνιαχτό που σηκώνουν» των υπολοίπων κομμάτων με το πανευρωπαϊκό μνημόνιο, το οποίο φέρνει το Ταμείο Ανάκαμψης και Ανθεκτικότητας, σε επίπεδο Ευρωπαϊκής Ένωσης.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Έχουν καταγραφεί όλα αυτά που είπαν οι συνάδελφοι από όλες τις πτέρυγες.

Θα προχωρήσουμε στη διαδικασία, έτσι όπως έχει αποφασιστεί και καλώ στο βήμα τον κ. Ρουσόπουλο.

**ΘΕΟΔΩΡΟΣ ΡΟΥΣΟΠΟΥΛΟΣ (Εισηγητής της Πλειοψηφίας)**: Κυρίες και κύριοι συνάδελφοι, η πορεία της ζωής αφίσταται μιας ήπιας ευθείας γραμμής και ταιριάζει περισσότερο στις διαρκείς αυξομειώσεις της γραμμής ενός κλασικού καρδιογραφήματος.

 Τα διαρκή ανεβοκατεβάσματα είναι που χαρίζουν ζωή και ενδιαφέρον. Συνήθως, βέβαια, προσφέρουν και προβλήματα, αλλά και λύσεις. Η πανδημία ήλθε να συμπληρώσει με «βίαιο» τρόπο, τα «ανεβοκατεβάσματα» μιας παρατεταμένης οικονομικής κρίσης που έπληξε τον πλανήτη και χώρες, όπως η δική μας ιδιαίτερα. Τα μέτρα που ελήφθησαν, αμέσως και με ταχύτατες πρωτοφανείς διαδικασίες, κατέστησαν τη χώρα μας πρωτοπόρο και παράδειγμα προς μίμηση. Στο πλαίσιο εκείνης της πρωτοπορίας, η Ελλάδα, δια του Πρωθυπουργού Κυριάκου Μητσοτάκη, ανέλαβε τον Μάρτιο 2020 πρωτοβουλία, στην οποία συμμετείχαν οκτώ ακόμη ευρωπαίοι ηγέτες, για την ανάπτυξη ενός νέου συστήματος κοινού ευρωπαϊκού δανεισμού, προκειμένου να αντιμετωπίσουμε τις οικονομικές συνέπειες της πανδημίας και να οικοδομήσουμε την επόμενη μέρα σε στέρεες και, κυρίως, ισότιμες, μεταξύ των εταίρων, βάσεις. Η πρωτοβουλία λοιδορήθηκε από ορισμένους, πανευρωπαϊκά και φυσικά, από μερίδα της αντιπολίτευσης στη χώρα μας. Δεν πέρασαν, όμως, τέσσερις μήνες και η απόφαση του Ευρωπαϊκού Συμβουλίου, ω του θαύματος, ήταν αίφνης με το μέρος μας, με το μέρος εκείνων που οραματίστηκαν, ότι η Ένωση δεν είναι για τα εύκολα, αλλά, κυρίως, για τα δύσκολα.

Πέρυσι τον Ιούλιο, ελήφθη απόφαση για το Σχέδιο Ανάκαμψης, το οποίο στη χώρα μας πήρε τον τίτλο «Ελλάδα 2.0». Είναι η νέα εκδοχή της χώρας, στη νέα εποχή που έρχεται. Δύο μόνο προϋποθέσεις ετέθησαν. Όποιος ιδιώτης αξιοποιεί πόρους του Ταμείου, πρέπει, ταυτοχρόνως, να επενδύει και δικά του χρήματα, αναλαμβάνοντας μερίδιο ρίσκου, άρα, και ευθύνης για την πρότασή του, διότι η πικρή εμπειρία του παρελθόντος, όταν κάποιοι κέρδιζαν ευρωπαϊκή χρηματοδότηση με τερτίπια, για να την κάνουν «χαρτοπόλεμο» σε νυχτερινά κέντρα διασκέδασης των εθνικών οδών, δεν ήταν ανέξοδο αποτέλεσμα λαϊκισμού, αλλά μάθημα που πληρώσαμε ακριβά όλοι.

Η δεύτερη προϋπόθεση προβλέπει πως όλα τα σχέδια, τα οποία, τελικά, θα εγκριθούν, πρέπει να είναι «ώριμα» προς εκτέλεση. Γνωρίζετε, κυρίες και κύριοι συνάδελφοι, το Σχέδιο. Παρουσιάστηκε, εγκαίρως, ενώπιον σας και ενώπιον των Ελλήνων πολιτών. Κατατέθηκε δεύτερο προς αξιολόγηση στην Ευρωπαϊκή Επιτροπή, εδώ και μήνες, και εγκρίθηκε τρίτο με εύσημα, ως ένα εκ των καλύτερων σχεδίων, όταν το προτεινόμενο σχέδιο πολύ μεγάλων χωρών της Ένωσης, είτε καθυστέρησε, είτε επεστράφη από την Κομισιόν για περαιτέρω επεξεργασία.

Η Ελλάδα, εκτός από την πρωτοβουλία του Πρωθυπουργού και οκτώ ακόμη ομολόγων του, έγινε πρωτοπόρος στην ταχύτητα, αλλά και στην ποιότητα του Σχεδίου Ανάκαμψης. Η ποιότητα της εργασίας όλων, όσων εργάστηκαν με πρώτο τον παριστάμενο Υπουργό, κ. Σκυλακάκη, ανταμείφθηκε και είμαι βέβαιος, ότι θα αποφέρει τα αποτελέσματα που όλοι επιθυμούμε για τη χώρα μας. Γνωρίζετε πως συζητάμε αρχικά για 30,5 δισεκατομμύρια ευρωπαϊκών πόρων, στα οποία θα προστεθούν ακόμη 25 δισεκατομμύρια ιδιωτικών κεφαλαίων. Άρα, εν συνόλω, 57 δισεκατομμύρια ευρώ στην επόμενη πενταετία. Πρόκειται για έναν πολύ καλά μελετημένο οδικό χάρτη 170 συγκεκριμένων έργων επενδύσεων και μεταρρυθμίσεων με τέσσερις πυλώνες. Πρώτος πυλώνας είναι η ψηφιακή μετάβαση για το κράτος, τις επιχειρήσεις και τους πολίτες. Δεύτερος πυλώνας είναι η αύξηση της απασχόλησης και της συνοχής της κοινωνίας, με αιχμή την υγεία και την παιδεία. Τρίτος πυλώνας είναι η «πράσινη» οικονομία και τέταρτος πυλώνας είναι η εκτίναξη της παραγωγικής και επιχειρηματικής δραστηριότητας. Ένα σχέδιο, το οποίο καλύπτει όλη την Ελλάδα και φιλοδοξεί να δημιουργήσει, επιπλέον, 200.000 νέες θέσεις εργασίας, αυξάνοντας κατά επτά μονάδες το εθνικό μας προϊόν, εντός της επόμενης εξαετίας.

Το προτεινόμενο σχέδιο νόμου έρχεται σε συνέχεια της ενδελεχούς και δια μακρόν και σε κάθε στάδιο της διαδικασίας ενημέρωσης του πολιτικού κόσμου και των πολιτών. Τονίζω την αναλυτική παρουσίαση του Σχεδίου, στην οποία αναφέρθηκε, μόλις προ ολίγου, ο κ. Σκυλακάκης, εις απάντηση της, ήδη, διατυπωθείσης νωρίτερα κριτικής από μέρους της αντιπολίτευσης. Σήμερα, άλλωστε, κυρώνουμε τις Συμβάσεις - «εργαλεία» της εφαρμογής του Σχεδίου Ανάκαμψης, το οποίο –επαναλαμβάνω- από καιρό έχει θέσει στον δημόσιο διάλογο η Κυβέρνηση.

Το νομοσχέδιο αποτελείται από τρία βασικά άρθρα, εκ των οποίων το τρίτο αναφέρεται στην έναρξη ισχύος. Συνεπώς, με το πρώτο άρθρο του νομοσχεδίου κυρώνεται η Σύμβαση Χρηματοδότησης μεταξύ Ευρωπαϊκής Επιτροπής και Ελληνικής Δημοκρατίας. Σκοπός της Σύμβασης είναι να οριστούν τα δικαιώματα και οι υποχρεώσεις των μερών, καθώς και οι όροι και προϋποθέσεις που ισχύουν για την χορηγούμενη χρηματοδοτική συνεισφορά, με στόχο την ικανοποιητική εκπλήρωση των οροσήμων και των στόχων των μεταρρυθμίσεων και των επενδύσεων.

Στο πρώτο άρθρο, περιλαμβάνονται 21 άρθρα που, μεταξύ άλλων, περιγράφονται τα ακόλουθα. Ορίζεται το ακριβές ποσό που διατίθεται στην Ελλάδα ως χρηματοδοτική συνεισφορά επιχορήγηση, ύψους 13,5 δις. Περιγράφεται η ευθύνη του κράτους μέλους για την υλοποίηση του Σχεδίου Ανάκαμψης και Ανθεκτικότητας, αλλά και η ευθύνη του για την αποφυγή διπλής χρηματοδότησης των έργων. Ορίζεται ότι η Επιτροπή καταβάλλει προχρηματοδότηση, στο πλαίσιο της συμφωνίας, ύψους 2,3 δις ευρώ, εντός δύο μηνών από την έναρξη ισχύος της Σύμβασης. Περιγράφεται η διαδικασία του αιτήματος καταβολής δόσης της επαλήθευσης των προϋποθέσεων, καθώς και της εκταμίευσης. Το τελικό αίτημα καταβολής υποβάλλεται, έως τις 30 Σεπτεμβρίου του 2026.

Περιγράφονται, ακόμη, οι κανόνες δημοσίευσης πληροφοριών της προβολής της χρηματοδότησης της Ένωσης και το δικαίωμα χρήσης. Ορίζονται οι υποχρεώσεις του κράτους μέλους για την προστασία των οικονομικών συμφερόντων της Ένωσης. Περιγράφονται διαδικασίες για τις επαληθεύσεις και τους ελέγχους που δύνανται να πραγματοποιούνται από τα αρμόδια ευρωπαϊκά όργανα. Ορίζεται διαδικασία επικοινωνίας, μεταξύ των μερών της Σύμβασης και υποβολής παρατηρήσεων, εκ μέρους του κράτους μέλους. Ορίζεται διαδικασία τροποποίησης της Σύμβασης και ανάκτησης ποσών από το κράτος μέλος.

Με το δεύτερο άρθρο κυρώνεται η Δανειακή Σύμβαση, μεταξύ Ευρωπαϊκής Επιτροπής και Ελληνικής Δημοκρατίας. Σκοπός της Σύμβασης είναι να παρασχεθεί στην Ελλάδα οικονομική στήριξη, με στόχο την επίτευξη των οροσήμων και των στόχων των μεταρρυθμίσεων και των επενδύσεων, όπως παρατίθενται στο Εθνικό Σχέδιο Ανάκαμψης και Ανθεκτικότητας, μέσω του δανεισμού από την Ευρωπαϊκή Ένωση.

Από τα 29 άρθρα, από τα οποία αποτελείται το δεύτερο άρθρο, σημειώνω τα εξής. Ορίζεται το αντικείμενο της Σύμβασης, καθώς και το ποσό που διατίθεται στην Ελλάδα ως δανειακή διευκόλυνση, ύψους 12,7 δις. Επιπλέον, προβλέπεται, ότι το δάνειο θα είναι διαθέσιμο έως 31 Δεκεμβρίου 2026. Προβλέπεται η «ωρίμανση» του δανείου στα τριάντα χρόνια από την εκταμίευση, με μέση «ωρίμανση» των πληρωμών στα είκοσι και περίοδο χάριτος δέκα ετών. Καθορίζεται η ευθύνη του κράτους μέλους για την υλοποίηση του Σχεδίου Ανάκαμψης και Ανθεκτικότητας και η ευθύνη του για την αποφυγή διπλής χρηματοδότησης των έργων.

Προβλέπεται το ποσό της προχρηματοδότησης, ύψους 1,6 δις που θα καταβάλει η Ευρωπαϊκή Επιτροπή, στο πλαίσιο της Συμφωνίας, μέσα σε χρονικό διάστημα δύο μηνών από την έναρξη της Σύμβασης. Περιγράφονται οι διαδικασίες για την καταβολή των δόσεων. Τυχόν πρόωρη αποπληρωμή, τυχόν καταγγελία της Σύμβασης και δεσμεύσεις που απορρέουν από την παρούσα Σύμβαση και τους ελέγχους που δύνανται να πραγματοποιούνται από τα ευρωπαϊκά όργανα. Εφαρμοστέο δίκαιο για, τυχόν, διαφορές που προκύψουν στην εκτέλεση, είναι το δίκαιο της Ευρωπαϊκής Ένωσης.

Η Κύρωση των Συμβάσεων που φέρνουμε στη Βουλή σήμερα, αποτελεί το επιστέγασμα μιας προσπάθειας, που ξεκίνησε μήνες πριν, κατά τη διάρκεια της οποίας η Κυβέρνηση και το αρμόδιο επιτελείο εργάστηκαν με μεθοδικότητα και αίσθημα ευθύνης, προκειμένου να φέρουν στη χώρα μας το τεράστιο αυτό «πακέτο» των 30,5 δις ευρώ. Ένα «πακέτο» που θα επαναλάβω, ότι εθεωρείτο αδιανόητο και στη σφαίρα της φαντασίας από πολλά στελέχη της Αξιωματικής αντιπολίτευσης στη χώρα μας.

Σταθερός στόχος μας είναι οι πόροι του Ταμείου Ανάκαμψης να αξιοποιηθούν κατά τον καλύτερο δυνατό τρόπο. Μεταρρυθμίσεις και επενδύσεις, στην έξυπνη, βιώσιμη και χωρίς αποκλεισμούς ανάπτυξη, προώθηση της επιχειρηματικότητας και της ανάπτυξης βιώσιμων υποδομών, αλλά και ενίσχυση του συστήματος υγείας. Επενδύσεις που θα δημιουργήσουν νέες και σταθερές θέσεις εργασίας και μεταρρυθμίσεις που θα βελτιώσουν τη Δημόσια Διοίκηση και θα ενισχύσουν την αποτελεσματικότητά της.

Για όλους τους λόγους που προανέφερα, υπερψηφίζουμε το σχέδιο νόμου και καλούμε και τα υπόλοιπα Κόμματα να πράξουν το ίδιο.

Ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο Εισηγητής της Μειοψηφίας, ο κ. Χαρίτσης.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Κυρίες και κύριοι Βουλευτές, βρισκόμαστε σήμερα εδώ, για να συζητήσουμε την Κύρωση της Σύμβασης Χρηματοδότησης, μεταξύ της Ευρωπαϊκής Επιτροπής και της Ελληνικής Δημοκρατίας και της Δανειακής Σύμβασης, μεταξύ της Ευρωπαϊκής Επιτροπής και της Ελληνικής Δημοκρατίας. Πρόκειται για έναν σημαντικό «σταθμό» στη μεγάλη περιπέτεια της πανδημίας και των κοινωνικών της επιπτώσεων και κάθε τέτοιος σταθμός αναδεικνύει, κατά τη γνώμη μου, το κύριο, το μείζον, που είναι ο κλονισμός των παλαιών βεβαιοτήτων και η αργή, αντιφατική, αλλά, εν τέλει, σημαντική, μετατόπιση, που συντελείται διεθνώς. Η Ευρωπαϊκή Ένωση φαίνεται, προσώρας τουλάχιστον, να εγκαταλείπει, υπό την πίεση της πραγματικότητας, το παλιό δόγμα της αυστηρής λιτότητας. Ένα δόγμα που το πλήρωσε πολύ ακριβά η Ευρώπη, ένα δόγμα που το πλήρωσε πιο ακριβά απ’ όλους, δυστυχώς, η χώρα μας, η Ελλάδα. Πλέον, η Ευρώπη, φαίνεται να αναζητεί ένα νέο υπόδειγμα κοινωνικής και οικονομικής ανάπτυξης. Ένα νέο υπόδειγμα, που δεν μπορεί, όμως, να αφορά μόνο την περίοδο της πανδημίας. Πρέπει να πάρει μόνιμα χαρακτηριστικά.

Αυτή η μετατόπιση συνιστά μία ιστορική ευκαιρία για την Ευρώπη. Συνιστά, όμως, ακόμη περισσότερο, μία ιστορική ευκαιρία για τη χώρα μας. Δυστυχώς, όμως, αυτή την ιστορική ευκαιρία, η Κυβέρνηση της Νέας Δημοκρατίας τη σπαταλά. Η σημερινή μας συζήτηση, μάς δίνει την ευκαιρία να συζητήσουμε, έστω και σε αυτό το πάρα πολύ περιοριστικό περιβάλλον που είπαμε νωρίτερα, που διεξάγεται όλη αυτή τη συζήτηση, ποιο είναι το μεγάλο ερώτημα για την ελληνική κοινωνία. Θα γίνει το Ταμείο Ανάκαμψης «μοχλός» κοινωνικής και οικονομικής ανασύνταξης ή θα είναι ένα ακόμη «εργαλείο» ενίσχυσης των λίγων και ισχυρών;

Η Κυβέρνηση έχει δώσει την απάντησή της. Από την ίδια την παρουσίαση του κειμένου «Ελλάδα 2.0» και μέχρι σήμερα, βλέπουμε την αναπαραγωγή μιας λίστας έργων, που, όμως, δεν συγκροτούν ολοκληρωμένο αναπτυξιακό σχεδιασμό, με θετικό κοινωνικό αποτύπωμα. Στελέχη, μάλιστα, της Κυβέρνησης, επανειλημμένα, εκφράζουν την αντίθεσή τους στην ίδια την έννοια του δημόσιου σχεδιασμού. Αποκορύφωμα είναι η «κυνική» δήλωση που είχαμε ακούσει στην παρουσίαση, από τον Διευθυντή του Οικονομικού Γραφείου του Πρωθυπουργού που είπε, ότι «το κράτος δεν ξέρει και δεν πρέπει να επιλέγει επενδύσεις. Πρόκειται για ιδεολογική δυσανεξία, απέναντι σε μία έννοια, που σε όλο τον προηγμένο κόσμο κάνει δυναμικά την επανεμφάνισή της. Και αυτό είναι κάτι που θα σας «βαραίνει» εσαεί. Αντί να συγχρονιστείτε με αυτές τις δυνατότητες της εποχής μας και την παγκόσμια συζήτηση, γύρω από ένα νέο κοινωνικό συμβόλαιο, καταδικάζετε τη χώρα μας σε απαρχαιωμένα δόγματα και κυρίως, σε ένα διαρκές αίσθημα μειονεξίας.

Η απουσία, όμως, της αναπτυξιακής στρατηγικής, είναι η μία όψη μόνο του νομίσματος. Η άλλη, ακόμη χειρότερη, είναι η κυνική «εργαλειοποίηση» του Ταμείου Ανάκαμψης για την αναπαραγωγή των χειρότερων πρακτικών, εκείνων που οδήγησαν τη χώρα στα «βράχια» της χρεοκοπίας και απειλούν να την οδηγήσουν ξανά στη δίνη της ανασφάλειας.

Οι προθέσεις φάνηκαν, δυστυχώς, από πάρα πολύ νωρίς. Από το γεγονός, ότι προχωρήσατε στη σύνταξη του κειμένου, χωρίς καμία ουσιαστική συζήτηση και αυτό δεν είναι ένα διαδικαστικό ζήτημα, τα είπαμε και νωρίτερα. Είναι ζήτημα ουσίας, είναι ζήτημα δημοκρατίας. Η κοινωνία των πολιτών, τα επιμελητήρια, οι κοινωνικοί εταίροι, η Τοπική Αυτοδιοίκηση, οι παραγωγικές τάξεις της χώρας, δεν ρωτήθηκαν, δεν προσκλήθηκαν, δεν εισακούστηκαν, από μία Κυβέρνηση που αντιμετώπισε το Ταμείο Ανάπτυξης λες και ήταν μία λεπτομέρεια ήσσονος σημασίας.

Γι’ αυτό νομοθετήσατε, αποκλειστικά και μόνο, με τροπολογίες της τελευταίας στιγμής. Γι’ αυτό φέρνετε, σήμερα, 28 Ιουλίου, την Κύρωση των Συμβάσεων με αυτή την απαράδεκτη κοινοβουλευτική διαδικασία. Γι’ αυτό, ακόμη χειρότερα, γελάτε αυτάρεσκα, κάθε φορά που σας εγκαλούμε για την ανάγκη κατάρτισης ενός συλλογικού σχεδίου για τη χώρα. Είπα και πριν στην τοποθέτησή μου, επί της διαδικασίας, κύριε Πρόεδρε, για το παράδειγμα της Ιταλίας. Το πώς έγινε μία ευρύτατη συζήτηση, που σε θεσμικό επίπεδο στο Κοινοβούλιο, οδήγησε στην επικύρωση του σχετικού σχεδίου, προτού σταλεί στις Βρυξέλλες. Αυτό, δυστυχώς, στη χώρα μας, δεν έγινε ποτέ.

Δεν θέλετε, λοιπόν, συζήτηση για το Ταμείο Ανάκαμψης. Τι θέλετε; Καταρχήν, να μετατρέψετε το Ταμείο Ανάκαμψης σε «πολιορκητικό κριό» για την προώθηση αντιδραστικών μεταρρυθμίσεων. Γι’ αυτόν τον λόγο έχουμε το θλιβερό προνόμιο της μοναδικής Κυβέρνησης, σε όλη την Ευρωπαϊκή Ένωση, που συνέδεσε το Ταμείο Ανάκαμψης με αντικοινωνικά προαπαιτούμενα. Το είδαμε πολύ πρόσφατα, δυστυχώς, με το νομοσχέδιο για τα εργασιακά. «Πάλεψε», τόσα χρόνια, ο ελληνικός λαός να «αποτινάξει» τη σκληρή μνημονιακή επιτροπεία, στην οποία τον είχατε καταδικάσει, για να έρθει πάλι μία Κυβέρνηση της Νέας Δημοκρατίας και να την εισαγάγει, εκ νέου, χωρίς, μάλιστα, κάτι τέτοιο να σας έχει ζητηθεί και όχι μόνο αυτό. Αντιμετωπίζετε το Ταμείο Ανάκαμψης ως μηχανισμό ενίσχυσης συγκεκριμένων επιχειρηματικών συμφερόντων. Το ξέρουν πια οι πάντες, το ξέρουν ακόμη και στις Βρυξέλλες και γι’ αυτό, άλλωστε, ζητήθηκαν τροποποιήσεις της τελευταίας στιγμής, ακόμη και για την τυπική έγκριση της πρότασης. Υπενθυμίζω, ότι μόνο για την Ελλάδα έγινε αυτό από τις δώδεκα χώρες που έλαβαν έγκριση πρόσφατα.

Η κοινωνία, κύριε Υπουργέ, κυρίες και κύριοι συνάδελφοι, ανησυχεί για το πώς θα διατεθούν αυτά τα, εξαιρετικά, κρίσιμα κονδύλια για την ελληνική οικονομία, αν θα πάνε εκεί που πρέπει ή αν θα έχουμε μία ακόμη επανάληψη της δοκιμασμένης και αποτυχημένης συνταγής που κυριάρχησε, για τριάντα χρόνια, και έκανε τη χώρα μας «μαύρο πρόβατο» σε ολόκληρη την Ευρώπη.

Για να δούμε, όμως, τι λένε οι πολύ πρόσφατες έρευνες της κοινής γνώμης, γιατί η Κυβέρνηση αρέσκεται να μιλάει για τις δημοσκοπήσεις τελευταία. Ας δούμε, λοιπόν, τι λέει η τελευταία έκθεση των εξαμηνιαίων τάσεων της MRB. Στην ερώτηση για την αξιολόγηση του «πακέτου» ενίσχυσης και τον βαθμό συμβολής στην αντιμετώπιση της κρίσης, το 55% λέει ότι θα διατεθούν με λάθος τρόπο και δεν θα βοηθήσουν την ανάκαμψη της οικονομίας, ενώ το 63% λέει, ότι θα βοηθήσουν τη μειοψηφία των πολιτών και θα πάνε στα χέρια λίγων. Αυτά λέει η έρευνα της MRB.

 Επίσης, στην ίδια έρευνα 63,1% των ερωτηθέντων λέει, ότι δεν θα ευνοηθεί από τη διάθεση των συγκεκριμένων χρημάτων και κονδυλίων. Ακόμη, στην εξαμηνιαία έρευνα συγκυρίας της Διεύθυνσης Οικονομικής Ανάλυσης της Εθνικής Τράπεζας της Ελλάδος που σήμερα δημοσιεύτηκε, μόλις, το 14% των μικρομεσαίων επιχειρήσεων, έχει πλήρη γνώση των διαθέσιμων δράσεων του Ταμείου Ανάκαμψης, ενώ το 1/3 του τομέα δηλώνει, ότι δεν το γνωρίζει καν. Αυτή είναι η εικόνα που υπάρχει, αυτή τη στιγμή, στην ελληνική κοινωνία, σε σχέση με την, εν κρυπτώ, πρόταση, που σχεδίασε και κατέθεσε στις Βρυξέλλες η Κυβέρνηση της Νέας Δημοκρατίας. Είναι, πραγματικά, εντυπωσιακό, κύριε Πρόεδρε, ότι μετά από τόση συστηματική και τεκμηριωμένη κριτική από την Αντιπολίτευση, αλλά και από παραγωγικούς φορείς, από περιβαλλοντικές οργανώσεις, από την Αυτοδιοίκηση, εσείς, δυστυχώς, δεν κάνετε ούτε βήμα πίσω. Καταθέτω στα Πρακτικά τις συγκεκριμένες έρευνες.

 Το Ταμείο Ανάκαμψης πρέπει να είναι ένα «εργαλείο» αντιμετώπισης των άμεσων συνεπειών της κρίσης, αλλά και σχεδιασμού ενός δυναμικού μετασχηματισμού των ευρωπαϊκών οικονομιών. Στο πλαίσιο αυτό, δίνει μία πρωτοφανή δυνατότητα σχεδιασμένης χρηματοδότησης, μέσω των δανείων των πιο εξωστρεφών παραγωγικών και υποσχόμενων κλάδων της ελληνικής οικονομίας, αλλά για να γίνει αυτό πράξη, χρειάζεται μία ριζική αλλαγή στην αρχιτεκτονική του τραπεζικού συστήματος. Χρειάζεται η ενίσχυση του ρόλου της Αναπτυξιακής Τράπεζας, η επένδυση στην παραγωγή εγχώριας προστιθέμενης αξίας, η στήριξη της καινοτομίας και των μεγάλων μεταβάσεων που βρίσκονται μπροστά μας.

 Αυτή η αλλαγή, δυστυχώς, δεν υπάρχει στην ατζέντα της Νέας Δημοκρατίας. Γι’ αυτόν τον λόγο αφήνετε αναξιοποίητη την Αναπτυξιακή Τράπεζα, την ίδια στιγμή, που σε άλλες χώρες, όπως στην Πορτογαλία, για παράδειγμα, ορθά προχωρούν στην ίδρυση αντίστοιχων φορέων και τους αναθέτουν τη συνολική διαχείριση των κονδυλίων του Ταμείου Ανάκαμψης που δικαιούται η χώρα. Γι’ αυτόν τον λόγο τα κυβερνητικά στελέχη σπεύδουν να διαβεβαιώσουν, ότι θα εφαρμοστούν τραπεζικά κριτήρια στη δανειοδότηση. Γι’ αυτόν τον λόγο δεν υπάρχουν σαφείς και μετρήσιμοι στόχοι στο περίφημο κείμενο «Ελλάδα 2.0». Ποιο θα είναι το αποτέλεσμα; Η συντριπτική πλειονότητα των ελληνικών επιχειρήσεων δεν θα έχουν πρόσβαση στα χρηματοδοτικά «εργαλεία» που προσφέρει το Ταμείο Ανάκαμψης, όχι, βεβαίως, επειδή δεν τα χρειάζονται, κάθε άλλο, αλλά επειδή έτσι επέλεξε η Κυβέρνηση. Είναι μία επιλογή ανακύκλωσης ενός αποτυχημένου και παρωχημένου μοντέλου ανάπτυξης.

Ενός μοντέλου που στηρίζεται στη μεταβίβαση δημόσιων πόρων σε ιδιωτικά συμφέροντα. Ενός μοντέλου, όπου το αναπτυξιακό σχέδιο «εκφυλίζεται» σε αποσπασματικά έργα που καθορίζονται, βάσει των προτεραιοτήτων συγκεκριμένων μεγάλων συμφερόντων και όχι βάσει των αναγκών των ελληνικών επιχειρήσεων και της ελληνικής κοινωνίας. Ενός μοντέλου που αντιμετωπίζει τη χώρα μας ως «φτωχό συγγενή» της Ευρώπης, ως χώρα παθητικό εισαγωγέα προϊόντων και υπηρεσιών δίχως όραμα, δίχως φιλοδοξίες, δίχως δυναμική. Έτσι, δυστυχώς, αντιμετωπίζεται το Ταμείο Ανάκαμψης, εκεί που όλη η Ευρώπη αναζητεί το «νήμα» της ανασυγκρότησης και του μετασχηματισμού, εσείς περιορίζεστε σε αυτό που ξέρετε και συμφέρει τα ισχυρά επιχειρηματικά συμφέροντα.

Ο ίδιος ο τρόπος, άλλωστε, που προετοιμάζεστε για το Ταμείο τα λέει όλα. Η χώρα μας θα έπρεπε και θα μπορούσε να αξιοποιήσει τη διαχείριση αυτών των τόσο κρίσιμων αναπτυξιακών προγραμμάτων και να χρησιμοποιήσει το Ταμείο Ανάκαμψης για τη συγκρότηση ενός μόνιμου μηχανισμού, μιας συγκροτημένης δομής που θα έχει ως αποστολή τον σχεδιασμό και την προώθηση σοβαρών εθνικών αναπτυξιακών στόχων. Τι κάνει, όμως, η Κυβέρνηση; Δημιουργεί μία ad hoc μονάδα στο Υπουργείο Οικονομικών, ο ορίζοντας της οποίας εξαντλείται στο τέλος της εφαρμογής του προγράμματος. Καμία πρόβλεψη για αξιοποίηση της μεγάλης αυτής ευκαιρίας για δημιουργία μόνιμων δομών και λειτουργιών, για διαμόρφωση ισχυρής τεχνογνωσίας σε όλα τα επίπεδα. Καμία πρόβλεψη, εν τέλει, για τη δημιουργία θεσμικής μνήμης στη χώρα. Μου θυμίζει, δυστυχώς, αυτή η λογική, το μοντέλο των Ολυμπιακών Αγώνων, πριν από κάποιες δεκαετίες, που πέρασαν από τη χώρα και άφησαν πίσω τους «κουφάρια».

Πρόκειται, ακριβώς, για το υπόδειγμα της Ελλάδας που θέλουμε να αφήσουμε οριστικά πίσω μας. Της Ελλάδας της «αρπαχτής», της Ελλάδας του «σκοιλ ελικικού», της Ελλάδας του «φτου και από την αρχή». Η συγκρότηση θεσμών, η μέριμνα για τη θεσμική μνήμη του κράτους και των δημόσιων πολιτικών είναι προϋπόθεση της κοινωνικής ανασυγκρότησης. Είναι μία αναγκαιότητα. Μία Δημόσια Διοίκηση που να έχει επιχειρησιακή τεχνογνωσία και στρατηγικές επιδιώξεις και που θα διακρίνεται από ισχυρή δημόσια λογοδοσία.

Σε αυτή την κατεύθυνση, κύριε Υπουργέ, νομίζω, ότι καλό θα ήταν να ακούτε και την Αξιωματική Αντιπολίτευση, έστω και στην Επιτροπή μόνο και για τους τύπους. Και το λέω αυτό, γιατί καταθέτουμε μία συγκεκριμένη πρόταση. Η πρόταση είναι για τη δημιουργία μιας Διακομματικής Κοινοβουλευτικής Επιτροπής Παρακολούθησης του Ταμείου Ανάκαμψης, για να υπάρχει διαχειριστική διαφάνεια, να υπάρχει κοινωνική λογοδοσία και να υπάρχει οικονομική αποτελεσματικότητα και δικαιοσύνη στη διαχείριση των κονδυλίων. Ελπίζουμε η πρόταση αυτή να γίνει αποδεκτή από την πλευρά της Κυβέρνησης.

Κυρίες και κύριοι συνάδελφοι, η Κυβέρνηση του ΣΥΡΙΖΑ, ανάμεσα στο 2015-2019, «πάλεψε» σε «ασφυκτικές» συνθήκες, που μας κληροδότησε η αποτυχία του μοντέλου ανάπτυξης του παλιού δικομματισμού, για ριζοσπαστικές τομές και αξιοποίηση των δυνατοτήτων της χώρας. Η ανάπτυξη για εμάς δεν είναι μία αφηρημένη έννοια. Έχει ουσιαστικό πολιτικό περιεχόμενο. Είναι συνδεδεμένη με το όραμα μας για μία κοινωνία καταπολέμησης των ανισοτήτων, μία οικονομία δυναμική και εξωστρεφή, μία Ελλάδα που έχει προτεραιότητες, που έχει κανόνες, που έχει φιλοδοξίες.

Σήμερα, μέσα από την πικρή ευρωπαϊκή εμπειρία των διαδοχικών κρίσεων ο κόσμος γύρω μας αλλάζει και αυτό είναι θετικό. Αν δεν αλλάξουμε, το μέλλον φαντάζει δυστοπικό, κύριε Πρόεδρε, για ένα τέτοιο μέλλον μάς προετοιμάζει η πανδημία, μάς προειδοποιούν οι περιβαλλοντικές καταστροφές, οι δοκιμασίες της Δημοκρατίας στην εποχή μας, τον 21ο αιώνα.

Χρειαζόμαστε, λοιπόν, ένα νέο κοινωνικό συμβόλαιο, χρειαζόμαστε μία νέα αρχή. Γι’ αυτό όλο το προηγούμενο διάστημα εμείς, από τη θέση της Αξιωματικής Αντιπολίτευσης, καταθέσαμε δημοσίως ολοκληρωμένες προτάσεις για όλα τα βασικά πεδία αυτού του νέου κοινωνικού συμβολαίου, όπως για το νέο ΕΣΥ, για τη δίκαιη και βιώσιμη επανεκκίνηση της οικονομίας, για την κλιματική κρίση, για την εργασία που βάζουμε στο επίκεντρο της νέας αναπτυξιακής προσπάθειας, και βεβαίως, και για το Ταμείο Ανάκαμψης, όπου παρουσιάσαμε μία συνολική πρόταση σε συνεργασία, μάλιστα, με εκπροσώπους της κοινωνίας των πολιτών, με τους κοινωνικούς εταίρους, σε πλήρη αντιδιαστολή, δηλαδή, με τη λογική που ακολούθησε η Κυβέρνηση η Ν.Δ..

Είναι η πρώτη φορά που Αντιπολίτευση προχωρά σε τόσο αναλυτική τεκμηριωμένη παρουσίαση προτάσεων. Σε αυτό το πλαίσιο, ο ΣΥΡΙΖΑ θα χρησιμοποιήσει όλα τα διαθέσιμα «εργαλεία», τον ίδιο τον Κανονισμό του Ταμείου Ανάκαμψης, για να διασφαλίσουμε, ότι αυτή η νέα αρχή θα γίνει πράξη. Ότι τα χρήματα θα πάνε εκεί που πρέπει, δηλαδή, στις μικρομεσαίες επιχειρήσεις, στις τοπικές κοινωνίες, στους αγρότες, στη μεταποίηση προϊόντων υψηλής προστιθέμενης αξίας, στη στήριξη νεοφυών και καινοτόμων επιχειρηματικών σχημάτων, στη δικτύωση και συνέργεια των επιχειρήσεων για βελτίωση της παραγωγικότητάς τους, στη στήριξη της εξωστρεφούς και εξαγωγικής παραγωγικής δραστηριότητας.

Σε αυτό το πνεύμα, λοιπόν, λέμε ναι στο Ταμείο Ανάκαμψης. Λέμε, όμως, και ένα ηχηρό όχι στην επιστροφή στα παλιά, όχι στο παρωχημένο και αποτυχημένο μοντέλο της διασπάθισης των κονδυλίων, όχι στην ανακύκλωση άδικων και αποτυχημένων πολιτικών.

 Από την πλευρά μας δεσμευόμαστε για καθημερινή μάχη για την προώθηση ενός σχεδίου κοινωνικής και οικονομικής ανάκαμψης, που θα περιλαμβάνει την κατεπείγουσα και άμεση στήριξη της οικονομίας και θα υλοποιεί, ταυτόχρονα, τον μετασχηματισμό του παραγωγικού μοντέλου, μέσα από ένα ολιστικό, δημόσιο, στρατηγικό αναπτυξιακό σχέδιο, ώστε αυτή τη φορά η ανάπτυξη στη χώρα μας να μην αφορά λίγους και εκλεκτούς, αλλά να είναι, περιβαλλοντικά, βιώσιμη και οικονομικά δίκαιη για την κοινωνική πλειοψηφία.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο Ειδικός Αγορητής του Κινήματος Αλλαγής, ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής)**: Ευχαριστώ πολύ, κύριε Πρόεδρε. Κυρίες και κύριοι συνάδελφοι, η πανδημική κρίση ανέδειξε τη σημασία μιας πολυδιάστατης οικονομίας, τη σημασία της εγχώριας παραγωγής προϊόντων για την επάρκεια αγαθών και το πόσο κρίσιμη είναι η παραγωγική αυτονομία της Ελλάδας, αλλά και της Ευρώπης. Ανέδειξε τη σημασία του μετασχηματισμού του οικονομικού μας μοντέλου, ώστε η οικονομία μας να αποκτήσει «βάθος», να είναι παραγωγική, καινοτόμα και εξωστρεφής. Αυτή είναι η προϋπόθεση, για να διασφαλίσουμε κοινωνική συνοχή, ανάπτυξη για όλους και για να συμμετέχουμε στο ευρωπαϊκό «κύμα» του «πράσινου» και ψηφιακού μετασχηματισμού οικονομιών και κοινωνιών.

Η ανάγκη αυτή δεν είναι καινούργια. Η εγχώρια δραματική κρίση, που κορυφώθηκε πριν από μία δεκαετία, οφειλόταν, κυρίαρχα, στον δημοσιονομικό «εκτροχιασμό» της Κυβέρνησης Καραμανλή, αλλά οφειλόταν και στο ότι η χώρα δανειζόταν, για να καταναλώνει εισαγόμενα προϊόντα σε τεράστια δυσαναλογία με την παραγωγή και τις εξαγωγές μας και σήμερα ο κίνδυνος αυτός δεν έχει εξαλειφθεί.

Ο «πακτωλός» χρημάτων που συνιστούν οι πόροι του Ταμείου Ανάκαμψης και του ΕΣΠΑ, μπορεί να γυρίσει «μπούμερανγκ» κατά της μεσοπρόθεσμης ευημερίας των πολιτών, αν γίνει, απλώς, το έναυσμα για κατανάλωση εισαγόμενων αγαθών και δεν μετουσιωθεί σε παραγωγικές επενδύσεις που δημιουργούν ποιοτικές θέσεις εργασίας. Θα έπρεπε, λοιπόν, να διδαχθούμε από αυτές τις δύο κρίσεις. Αν θέλουμε να πλησιάσουμε προς τις πιο προηγμένες οικονομίες, αν θέλουμε στη χώρα μας να υπάρξει ευημερία, χωρίς αποκλεισμούς, καθώς και προοπτικές για τους νέους επιστήμονες, πρέπει να σοβαρευτούμε και να δούμε πώς «χτίζουμε» στην πράξη και όχι στα λόγια μία ισχυρή παραγωγική βάση που μας επιτρέπει να συμβαδίζουμε με τις ραγδαίες τεχνολογικές εξελίξεις, να είμαστε καινοτόμοι και εξαγωγικοί.

Ως Κίνημα Αλλαγής θεωρούμε, ότι η δημιουργία του Ταμείου Ανάκαμψης και Ανθεκτικότητας αποτελεί μία από τις σημαντικότερες μέχρι σήμερα αποφάσεις σε ενωσιακό επίπεδο, στο πλαίσιο της γενικότερης πανευρωπαϊκής προσπάθειας να στηριχθούν τα κράτη-μέλη να ξεπεράσουν τις επιπτώσεις της πανδημίας και να κάνουν μία νέα αρχή. Είναι αναμφισβήτητο, ότι η ορθή αξιοποίηση των πόρων συνολικά 30,5 δις του Ταμείου Ανάκαμψης αποτελεί μία τεράστια ευκαιρία, ίσως, την τελευταία ευκαιρία, για την παραγωγική ανασυγκρότηση και τον οικονομικό μετασχηματισμό της χώρας, μία ευκαιρία που αν την εκμεταλλευτούμε σωστά, είναι πολύ πιθανό να ξεφύγει η χώρα από τη στασιμότητα των τελευταίων ετών και να κάνει πολλά βήματα μπροστά.

 Θα έπρεπε, όμως, αυτό το εγχείρημα, αυτό το εθνικό στοίχημα, να αποτελέσει προϊόν ανοιχτού διαλόγου με παραγωγικούς και θεσμικούς φορείς, με την επιχειρηματικότητα, με τον κόσμο της εργασίας, με το ίδιο το πολιτικό σύστημα. Ο τρόπος, με τον οποίο έγινε η συζήτηση, κατά την παρουσίαση του σχεδίου στη Βουλή, πριν από τέσσερις μήνες, αλλά και η κοινοβουλευτική διαδικασία εξπρές, που επιλέγει σήμερα η Κυβέρνηση, είναι ενδεικτική του τρόπου, με τον οποίο ο κ. Μητσοτάκης αντιλαμβάνεται την έννοια του διαλόγου και τη συναίνεση σε πολιτικό επίπεδο για την επόμενη μέρα, για την επόμενη δεκαετία της χώρας. Αντί διαλόγου και συναίνεσης, η Κυβέρνηση επέλεξε να μην γίνει δημόσια συζήτηση, ούτε διαβούλευση, πέρα από κάποιες τυπικές προσκλήσεις σε συγκεκριμένους φορείς. Ακόμη, όμως, και η αναλυτική και τεκμηριωμένη Έκθεση της Οικονομικής και Κοινωνικής Επιτροπής, με δεκάδες παρατηρήσεις και προτάσεις για δράσεις με κοινωνική διάσταση, που καλύπτουν κάθε πτυχή οικονομικής δραστηριότητας, ουσιαστικά, πετάχτηκε στον «κάλαθο των αχρήστων». Ούτε κουβέντα, φυσικά, για διάλογο με την Τοπική Αυτοδιοίκηση, τους παραγωγικούς φορείς, τους εργαζόμενους και την κοινωνία των πολιτών, ούτε κουβέντα για εναλλακτικά σχέδια που προέρχονται από την Αντιπολίτευση ή για διαφορετικές ιδέες και προτάσεις.

Και εδώ είναι το πρώτο σημαντικό σημείο διαφωνίας μας με τους κυβερνητικούς χειρισμούς. Προκαλεί, πραγματικά, εντύπωση το γεγονός, ότι στην εκτελεστική απόφαση του Συμβουλίου, αναφέρεται ότι ακολουθήθηκε διαδικασία διαβούλευσης με όλους τους κοινωνικούς εταίρους, με τους φορείς της Αυτοδιοίκησης, ακόμη και με οργανώσεις της νεολαίας. Αυτό λέει η επίσημη απόφαση του Συμβουλίου της Ευρωπαϊκής Επιτροπής, ότι ακολουθήθηκε διάλογος μέχρι και με τις οργανώσεις νεολαίας για το Σχέδιο «Ελλάδα 2.0». Βέβαια, αυτή η απόφαση βασίζεται στο ειδικό τμήμα που περιγράφει η χώρα μας στη διαδικασία που ακολουθήθηκε και σίγουρα δεν ανταποκρίνεται στην πραγματικότητα.

Κυρίες και κύριοι συνάδελφοι, είναι γεγονός, ότι και οι τέσσερις πυλώνες στρατηγικής κατεύθυνσης που περιγράφονται στο σχέδιο, η «πράσινη» μετάβαση, ο ψηφιακός μετασχηματισμός, η απασχόληση, οι δεξιότητες, η κοινωνική συνοχή, οι ιδιωτικές επενδύσεις και ο μετασχηματισμός της οικονομίας, είναι ουσιώδεις.

Εμείς εκείνο που αμφισβητούμε και στο οποίο ασκούμε κριτική, είναι ο νεοδημοκρατικός τρόπος υλοποίησης του τεράστιου αυτού project, οι αποκλεισμοί για τους πολλούς, η αυθαίρετη επιλογή συγκεκριμένων έργων, αλλά και η κοστολόγησή τους, γιατί, πραγματικά, το σχέδιο που μας παρουσιάστηκε έχει, κυρίως, μεταπρατικό και όχι αναπτυξιακό χαρακτήρα. Οι προτεραιότητες, ο σχεδιασμός κατανομής, ακόμη και ο τρόπος εκταμίευσης των πόρων, είναι ολοφάνερο, ότι δεν αποτυπώνουν την ελληνική πραγματικότητα, τις ελληνικές ιδιαιτερότητες, τις δικές μας κοινωνικές αξίες και το μοντέλο βιώσιμης ανάπτυξης, που ως Ελλάδα έχουμε ανάγκη.

Όσα περιέχει και προβλέπει αφορούν, σχεδόν αποκλειστικά, τους μεγάλους ομίλους, εσωτερικού και εξωτερικού, που δραστηριοποιούνται στις επικοινωνίες, στην τεχνολογία, στα logistics, στην ενέργεια, στη βιομηχανία και στις κατασκευές, χωρίς να λαμβάνεται καθόλου υπ’ όψιν η δυνατότητα παραγωγής στη χώρα και η εθνική προστιθέμενη αξία. Τα στελέχη της Κυβέρνησης μπορεί να αρέσκονται να μιλούν, διαρκώς, για ένα σχέδιο, από το οποίο, δήθεν, θα ωφεληθούν όλοι, αυτό, όμως, είναι το μεγαλύτερο ψέμα, γιατί δεν θα υπάρξει διάχυση των πόρων. Θα ξοδευτούν όλα εντός ενός «κλειστού» οικονομικού και επιχειρηματικού κύκλου, που μέλη του έχει τους λίγους και καλούς, με τους οποίους η Κυβέρνηση έχει επιλέξει και να συνομιλεί και να συνεργάζεται.

Αδιάψευστη απόδειξη γι’ αυτό, είναι η αποδοχή από την Κυβέρνηση της απαίτησης των τραπεζών να ανατεθεί στις ίδιες η προώθηση των επενδυτικών σχεδίων, αλλά και η εκταμίευση των δανείων, με την υπογραφή σχετικού πλαισίου συνεργασίας. Οπότε ο καθένας μπορεί να φανταστεί τον βαθμό δυσκολίας και αυστηρότητας για τις δανειοδοτήσεις με το πλαίσιο που θα τεθεί, με τα υπέρμετρα αυστηρά τραπεζικά κριτήρια, να αποκλείουν τη συντριπτική πλειοψηφία των επιχειρήσεων.

Με άλλα λόγια, η ρευστότητα και τα δάνεια θα συνεχίσουν να είναι άγνωστα προϊόντα για τους μικρομεσαίους, τους επαγγελματίες ή τους βιοτέχνες, που μετά τον αποκλεισμό τους από τη ρευστότητα των τραπεζών, αποκλείονται και από τους πόρους του Ταμείου Ανάκαμψης, καθώς 30.000 μόνο, από τις 400.000 συνολικά επιχειρήσεις και τα 830.000 ενεργά επιχειρηματικά ΑΦΜ, έχουν πρόσβαση στον τραπεζικό δανεισμό.

Το Παρατηρητήριο Ρευστότητας, στο οποίο προεδρεύει ο Υπουργός Οικονομικών και συμμετέχουν όλα τα μέλη του οικονομικού επιτελείου της Κυβέρνησης, έχει καθαρά διακοσμητικό χαρακτήρα -και λυπάμαι που το λέω αυτό- ενώ οι τράπεζες συνεχίζουν να μην διοχετεύουν ρευστότητα στην αγορά, παρά τις αλλεπάλληλες συσκέψεις με τον Υπουργό Οικονομικών. Το οικονομικό επιτελείο της Κυβέρνησης, κατά τ’ άλλα, πανηγυρίζει για τη δήθεν μείωση των «κόκκινων» δανείων, που θεωρητικά θα επέτρεπε στις τράπεζες να απελευθερώσουν πόρους στην αγορά, κάτι που εμφανέστατα δεν γίνεται.

Καμία, λοιπόν, υποστήριξη στις μικρομεσαίες επιχειρήσεις για τον αγώνα επιβίωσης που δίνουν και παρά το γεγονός, ότι αποτελούν πάνω από το 96% του επιχειρείν, παρά το γεγονός που απασχολούν το 99% των εργαζομένων και παρά το γεγονός, ότι σε αυτές δημιουργείται το 64% της, συνολικά, παραγόμενης εθνικά προστιθέμενης αξίας.

Αυτές δεν είναι, απλά, εκτιμήσεις δικές μας. Στις 888 σελίδες του σχεδίου, συγκεκριμένες ονομαστικές αναφορές για τις μικρομεσαίες επιχειρήσεις, που τόσες ανάγκες έχουν, υπάρχουν μόνο σε κάποια έργα ενεργειακής απόδοσης για ανακαίνιση, σε κάποια προγράμματα για «πράσινες» δεξιότητες και στον άξονα 2.3 για τον ψηφιακό μετασχηματισμό τους, δηλαδή, για την προμήθεια εφαρμογών ηλεκτρονικών πληρωμών, της ψηφιακής διαφήμισης και της τηλεργασίας. Δηλαδή, πραγματικά, «ψίχουλα».

Αυτό είναι το δεύτερο σημαντικό στοιχείο διαφωνίας μας με τους κυβερνητικούς χειρισμούς και τις επιλογές. Προκαλεί, επίσης, εντύπωση, ότι στην απόφαση του Εκτελεστικού Συμβουλίου διαπιστώνεται σημαντική πρόοδος στην παροχή ρευστότητας σε επιχειρήσεις, παρά το γεγονός ότι στη σύσταση του Συμβουλίου, τον Ιούνιο του 2000, αναφέρεται ρητά η ανάγκη παροχής ρευστότητας, με έμφαση στις μικρές και μεσαίες επιχειρήσεις. Η πραγματικότητα επιβεβαιώνει ή διαψεύδει αυτά που υποστηρίζουμε.

Κυρίες και κύριοι συνάδελφοι, ένα από τα δώδεκα πρώτα έργα που εντάχθηκαν προς υλοποίηση, είναι η ψηφιοποίηση αρχείου 390 υποθηκοφυλακείων για το Κτηματολόγιο, με προϋπολογισμό 242,4 εκατομμύρια ευρώ. Δεν ξέρω εάν έχει γίνει λάθος, γιατί ο καθένας μπορεί να αντιληφθεί, ότι το ποσό αυτό είναι, πραγματικά, αστρονομικό για τέτοιου είδους έργο, γιατί όσα εκατομμύρια σελίδες και να αφορά, καλό θα ήταν να δοθούν κάποιες εξηγήσεις, για το πώς φτάσατε σε αυτό το ύψος ποσού. Θυμίζω ότι από την Ευρωπαϊκή Ένωση είχαμε πάρει 80 εκατομμύρια, για να κάνουμε το Κτηματολόγιο, όταν παραχωρήθηκε στους ιδιώτες, και καταλαβαίνουμε ότι για την ψηφιοποίηση δεν απαιτείται τόσο ακριβός εξοπλισμός. Αυτά διαβάζουμε και είμαστε, εξαιρετικά, διστακτικοί.

Θα μπορούσατε, για παράδειγμα, τα υπερβάλλοντα εκατομμύρια απ’ αυτό το έργο να τα διαθέσετε σε δράσεις για τον πρωτογενή τομέα, τη γεωργία και την κτηνοτροφία, των οποίων η συνεισφορά στο ΑΕΠ μειώνεται, συνεχώς, με αποτέλεσμα να εξακολουθούμε να μην είμαστε αυτάρκεις και να εξαρτόμαστε, απόλυτα, από εισαγωγές τροφίμων. Πιθανόν και σε άλλα έργα και δράσεις να υπάρχουν ανάλογα λάθη εκτίμησης κόστους, οπότε θα μπορούσαν, με αυτόν τον τρόπο να αποδεσμευθούν σημαντικά κονδύλια για άλλους σκοπούς, όπως, για παράδειγμα, σε δράσεις κατά της ερημοποίησης της υπαίθρου ή για την ανάσχεση της δημογραφικής γήρανσης της χώρας ή σε δράσεις νησιωτικής πολιτικής, για τις οποίες δεν υπάρχει κανένα σχέδιο για την απεξάρτηση από τη μονοκαλλιέργεια του τουρισμού και την ανάπτυξη εναλλακτικών οικονομικών δραστηριοτήτων.

Θα περιμέναμε, επίσης, να υπάρχει αναγνώριση της αξίας των δημοσίων υποδομών υγείας, εκπαίδευσης και μεταφορών, με εμφανή προτεραιοποίηση στους άξονες. Το ποσό των 1,486 δισεκατομμυρίων ευρώ που προβλέπεται για το σύνολο των δράσεων σε αυτόν τον κρίσιμο τομέα, δεν κρίνεται επαρκές. «Πάσχουν», όμως, ακόμη και βασικότεροι άξονες, όπως ο άξονας 3.1, για παράδειγμα, που, ενώ σωστά θέτει ως στόχο την αύξηση των θέσεων εργασίας και την προώθηση της συμμετοχής στην αγορά εργασίας, εντούτοις, οι δεκαέξι σχετικές δράσεις-μεταρρυθμίσεις, ελάχιστα, προβλέπουν για την αξιοπρεπή εργασία, για την ενίσχυση της μισθολογικής ισότητας, μεταξύ δύο φύλων, και ίσων ευκαιριών απασχόλησης για όλους, για τη μείωση της άτυπης απασχόλησης, ιδιαίτερα των νέων, για την ασφάλεια στους χώρους εργασίας.

Στο σημείο αυτό, θέλω να δώσω ιδιαίτερη έμφαση, για όσους πρόωρα αποσύρονται από την αγορά εργασίας και αναζητούν μία ασφαλιστική «γέφυρα», μέχρι τη συνταξιοδότησή τους, μέσω κοινωφελούς εργασίας, για παράδειγμα, το οποίο θα αντιμετωπίσουμε πολύ σύντομα, όταν χιλιάδες έμποροι και επαγγελματίες, λόγω συσσωρευμένων χρεών και μειωμένων τζίρων, θα αναγκαστούν να βάλουν «λουκέτο» σε επιχειρήσεις, λίγα χρόνια πριν συνταξιοδοτηθούν. Επιπρόσθετα, στο σχέδιο γίνεται λόγος για μεταρρύθμιση χρηματοπιστωτικού τομέα, όπου η Κυβέρνηση εννοεί την αντιμετώπιση του ιδιωτικού χρέους και τη μείωση των «κόκκινων» δανείων, με διευκόλυνση γρήγορων πτωχεύσεων και άμεσων πλειστηριασμών.

Εμείς αντίθετα, υποστηρίζουμε την επαναφορά ενός προστατευτικού πλαισίου, όπως ο ν.3869/2010 για την προστασία των, πραγματικά, ευάλωτων οφειλετών. Εδώ καταρρίπτεται ο «μύθος» της Κυβέρνησης για τους «μπαταχτσήδες», όταν στον επαναπροσδιορισμό των υποθέσεων του ν. 3869, όχι μόνο ο ακραίος αριθμός εκτίμησης του νόμου που φέρατε, κύριε Υπουργέ, καλύφθηκε, αλλά από τους οφειλέτες, οι οποίοι μπήκαν στην πλατφόρμα, άρα τα στοιχεία τους ελέγχθηκαν και αποδείχθηκε ότι δεν είναι στρατηγικοί κακοπληρωτές, αλλά ευάλωτοι δανειολήπτες, έκαναν εκ νέου αίτηση για να δικαστούν, με βάση τον ν.3869 της Κυβέρνησης του ΠΑ.ΣΟ.Κ. και του Γιώργου Παπανδρέου. Γι’ αυτό, λοιπόν, εμείς μιλάμε για διαφορά αντίληψης και για την έλλειψη κοινωνικής διάστασης εκ μέρους σας στις προτάσεις σας. Όταν εμείς σας καλούμε να λάβετε μέτρα για την υψηλή ανεργία, η απάντησή σας δεν μπορεί να είναι μόνο ότι θα ψηφιοποιήσετε τον ΟΑΕΔ. Δεν λύνονται τα προβλήματα ως δια μαγείας με την ψηφιοποίηση σε αυτή τη χώρα. Η κοστολόγηση, λοιπόν, των έργων και η αξιολόγηση προτεραιοτήτων είναι το τρίτο σημαντικό σημείο διαφωνίας με τους κυβερνητικούς χειρισμούς. Εξάλλου, η ίδια εκτελεστική απόφαση αναφέρεται σε μετρίου βαθμού αιτιολόγηση, σχετικά με το ύψος του εκταμιευμένου κόστους των έργων. Βαθμολόγηση Β, σαφέστατα.

Εμείς είχαμε, πολύ έγκαιρα, προτείνει εναλλακτικό σχέδιο που προέβλεπε πρόσθετα άμεσα μέτρα, για να μείνει «ζωντανή» η οικονομία και «όρθια» η κοινωνία, θεσμοθέτηση κινήτρων για επανεκκίνηση της οικονομίας, ολοκλήρωση υποδομών υγείας, δημοσίων υποδομών και συστημάτων κοινωνικής προστασίας, στροφή στην παραγωγή, στην αγροτική οικονομία, έμφαση στη μεταποίηση, ανθεκτικές μορφές τουρισμού, εμπέδωση ενεργειακής δημοκρατίας, επενδύσεις που θα ενώσουν τις δυνάμεις της μικρομεσαίας επιχειρηματικότητας και θα δημιουργήσουν ποιοτικές θέσεις εργασίας. Φυσικά, η πρότασή μας αγνοήθηκε.

Κυρίες και κύριοι συνάδελφοι, στην παρ. 3 της εκτελεστικής απόφασης, η Ευρωπαϊκή Επιτροπή τονίζει πώς η χώρα μας εμφανίζει υπερβολικές μακροοικονομικές ανισορροπίες, υψηλό δημόσιο χρέος, σε συνθήκες υψηλής ανεργίας και χαμηλής δυνητικής ανάπτυξης. Δεν τα λέει το Κίνημα Αλλαγής, το λέει η εκτελεστική απόφαση του Συμβουλίου της Ευρωπαϊκής Ένωσης. Αυτή η επισήμανση από μόνη της «κατεδαφίζει» το πανηγυρικό αφήγημα, που έντεχνα καλλιεργείται από την Κυβέρνηση, για υψηλούς ρυθμούς ανάπτυξης. Με αυτόν τον τρόπο η Επιτροπή θέτει ένα σαφές πλαίσιο για την υλοποίηση του σχεδίου, αφού η ίδια απόφαση μιλά για «επίτευξη συνετών μεσοπρόθεσμων δημοσιονομικών θέσεων και διασφάλιση βιωσιμότητας του χρέους», υπενθυμίζοντας, ότι μετά το 2022, γιατί μέχρι τότε ισχύει η ρήτρα διαφυγής, θα επανέλθουμε στο καθεστώς επίτευξης δυσβάσταχτων δημοσιονομικών στόχων, για τους οποίους δεν έχουμε θέσει, ως σήμερα, ως χώρα πλαίσιο διαπραγμάτευσης.

Καθίσταται, λοιπόν, σαφές ότι δεν θα είναι ούτε εύκολες, ούτε ανώδυνες οι εκταμιεύσεις των δόσεων, όπως προσπαθεί να μας πείσει η Κυβέρνηση. Κι αυτό, γιατί οι εκταμιεύσεις των δόσεων, των επιδοτήσεων και των δανείων συνδέονται, ευθέως, με την επίτευξη στόχων και οροσήμων, τα οποία σχετίζονται, άμεσα, με την υλοποίηση των μεταπρογραμματικών δεσμεύσεων της χώρας στους δανειστές, αφού σύμφωνα με την απόφαση, το σχέδιο αξιοποιεί και συμπληρώνει βασικές διαρθρωτικές μεταρρυθμίσεις που ξεκίνησαν, στο πλαίσιο των προγραμμάτων οικονομικής προσαρμογής και οι οποίες παρακολουθούνται στα πλαίσια της ενισχυμένης εποπτείας.

Είναι χαρακτηριστικό, ότι, τόσο σε ότι αφορά στις επιχορηγήσεις, όσο και σε ότι αφορά και στα δάνεια, προβλέπεται ξεκάθαρα, ότι σε περίπτωση που ως αποτέλεσμα της αξιολόγησης, η Επιτροπή διαπιστώσει, ότι τα ορόσημα ή οι στόχοι δεν έχουν εκπληρωθεί ικανοποιητικά, αναστέλλεται τμήμα ή και ολόκληρη η δόση ή και μελλοντικές καταβολές, έως ότου εκπληρωθούν πλήρως. Αυτό νομίζω, ότι είναι σαφές τι σημαίνει. Θα δούμε τα ορόσημα και τους στόχους, στο Παράρτημα των 289 σελίδων, το οποίο μάς διανεμήθηκε με cd, αλλά θεωρώ, ότι όλο αυτό δημιουργεί ένα ασφυκτικό πλαίσιο και δεν έχει καμία σχέση με αυτό το οποίο περιγράφει η Κυβέρνηση.

Κυρίες και κύριοι Βουλευτές, το Εθνικό Σχέδιο Ανάκαμψης θα έπρεπε να σχεδιαστεί, ώστε να προσελκύσει παραγωγικές και όχι μεταπρατικές επενδύσεις, ώστε να είναι μία πρόταση που αφορά στους πολλούς και όχι τους λίγους. Να είναι μία πρόταση που έχει ως ωφελούμενους την Ελλάδα και τους Έλληνες. Το Ταμείο Ανάκαμψης δεν πρέπει να χρησιμοποιηθεί ως «μοχλός» ενός βίαιου μετασχηματισμού της ελληνικής οικονομίας με την εξαφάνιση των μικρών και μεσαίων επιχειρήσεων. Δυστυχώς, το μοντέλο που μας προτείνει η Κυβέρνηση, ελάχιστα ανταποκρίνεται σε αυτούς τους στόχους. Δεν υπηρετεί κοινωνικές αξίες, ούτε εξασφαλίζει συνθήκες αξιοπρεπούς βιοτικού επιπέδου για όλους.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Καραθανασόπουλος από το Κομμουνιστικό Κόμμα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Αλήθεια, τι είναι το Ταμείο Ανάκαμψης και Ανθεκτικότητας; Είναι η απάντηση της Ευρωπαϊκής Ένωσης στην καπιταλιστική κρίση, που έπληξε το σύνολο των οικονομιών της Ευρωπαϊκής Ένωσης και όχι μόνο. Η διαχείρισή της, με σκοπό να μπορέσουν τα ευρωενωσιακά μονοπώλια να απαντήσουν στον ανταγωνισμό άλλων μεγάλων ιμπεριαλιστικών κέντρων. Τα τεράστια «πακέτα» από τις Ηνωμένες Πολιτείες Αμερικής, η Κίνα και μία σειρά άλλες μεγάλες οικονομίες.

Από αυτή την άποψη, λοιπόν, ήταν σαφέστατο, ότι το Ταμείο Ανάκαμψης και Ανάπτυξης σκοπό έχει να «θωρακίσει» την ανταγωνιστικότητα και την κερδοφορία των ευρωενωσιακών μονοπωλίων. Ένα ζήτημα είναι αυτό, για να μπορέσουν να αντιμετωπίσουν τις επιπτώσεις της καπιταλιστικής κρίσης.

Δεύτερον, να «θωρακίσει» ακόμη περισσότερο την ανταγωνιστικότητα της ευρωενωσιακής οικονομίας, σε σχέση με τους άμεσους ανταγωνιστές της. Γι’ αυτόν, ακριβώς, τον λόγο, έβαλε και συγκεκριμένους άξονες χρηματοδότησης, όπως η «πράσινη» μετάβαση και η ψηφιακή μετάβαση.

Τρίτον, για να μην υπάρχει αυταπάτη, αναφέρει ότι αυτά τα χρήματα του Ταμείου Ανάκαμψης θα εκταμιευτούν σε όλα τα κράτη μέλη, εφόσον ικανοποιηθούν μία σειρά προαπαιτούμενα. Ποια είναι αυτά τα προαπαιτούμενα; Είναι οι βέλτιστες ευρωπαϊκές πρακτικές και στην αγορά εργασίας, το είδαμε αυτό με το εργασιακό «έκτρωμα», το οποίο έφερε η Κυβέρνηση της Ν.Δ., για τη διευθέτηση του χρόνου εργασίας και τον έλεγχο του συνδικαλιστικού κινήματος από το κράτος και την εργοδοσία. Αυτό ήταν το αντεργατικό «έκτρωμα», αυτές είναι οι βέλτιστες ευρωπαϊκές πρακτικές, γιατί η αύξηση του βαθμού εκμετάλλευσης της εργατικής τάξης είναι ο κύριος όρος «θωράκισης» της ανταγωνιστικότητας των επιχειρηματικών ομίλων. Προαπαιτούμενο αποτελεί το νέο Ταμείο Επικουρικής Ασφάλισης, που αποτελεί βέλτιστη ευρωπαϊκή πρακτική κεφαλαιοποιητικού χαρακτήρα. Τζογάρουμε, λοιπόν, τα χρήματα των ασφαλισμένων στις χρηματαγορές.

Τρίτο προαπαιτούμενο είναι το νομοσχέδιο για την παιδεία, που διαμορφώνει συνθήκες εκπαιδευτικού μεσαίωνα, με ταξική διαστρωμάτωση στα σχολεία, άρα, και αύξηση των ταξικών φραγμών στη μόρφωση και, επί της ουσίας, αναπαραγωγής από τα σχολεία ενός πολύ φθηνού, ευέλικτου εργατικού δυναμικού, κατόχου κάποιων δεξιοτήτων, απλά και μόνο, για να μπορεί να είναι εύκολα αναλώσιμο, λόγω των αναγκών των επιχειρηματικών ομίλων. Αυτά, λοιπόν, τα ευρωπαϊκά προαπαιτούμενα, είναι το πανευρωπαϊκό μνημόνιο, το οποίο «δένεται», «κουμπώνει», με το Ταμείο Ανάκαμψης και δεν μπορούμε να το δούμε αποσπασματικά. Το Ταμείο Ανάπτυξης και Ανθεκτικότητας πάει μαζί με το πανευρωπαϊκό μνημόνιο. Ένα το κρατούμενο, για να μην καλλιεργούμε αυταπάτες στον κόσμο, όπως κάνουν τα άλλα Κόμματα της Αντιπολίτευσης.

Γι’ αυτά τα χρήματα αυτά, σωστά είχε πει ο κ. Πρωθυπουργός, ότι δεν υπάρχει δωρεάν δείπνο. Τα χρήματα αυτά του Ταμείου Ανάκαμψης κάποιοι θα τα πληρώσουν. Ποιοι θα τα πληρώσουν; Οι λαοί της Ε.Ε. θα τα πληρώσουν και ο ελληνικός λαός, με την αύξηση της φορολογίας, με τη μεγαλύτερη συμμετοχή των λαϊκών στρωμάτων στα φορολογικά έσοδα, με την αύξηση της έμμεσης φορολογίας, με αυτούς τους πανευρωπαϊκούς φόρους που θέλουν να επιβληθούν. Άρα, λοιπόν, οι λαοί της Ευρώπης θα πληρώσουν τη γενναία χρηματοδότηση των επιχειρηματικών ομίλων των ευρωπαϊκών μονοπωλίων.

Αυτή η προσπάθεια ανάκαμψης της ευρωενωσιακής οικονομίας, θα οδηγήσει σε μία δίκαιη ανάπτυξη, σε μία ανάπτυξη προς όφελος όλων; Ποιος το πιστεύει αυτό, από τη στιγμή που είναι φανερό, ότι η ανάπτυξη θα είναι άδικη και αβέβαιη, γιατί δεν υπάρχει περίπτωση, οτιδήποτε κι αν κάνει η Ε.Ε. και οι όποιες κυβερνήσεις, να απαλλαγεί ο καπιταλισμός από την εκδήλωση των κρίσεων του; Τον καπιταλισμό θα τον «μαστίζουν» οι κρίσεις του. Και όσο περισσότερο «γερνάει» το συγκεκριμένο σύστημα, τόσο οι κρίσεις θα είναι πολύ πιο σύντομες και πολύ πιο βαθιές. Δεν είναι τυχαίο, πόσο γρήγορα εμφανίστηκε η νέα καπιταλιστική κρίση από το 2008 στο 2020, σε παγκόσμιο επίπεδο. Νέα συγχρονισμένη βαθιά καπιταλιστική κρίση, η μεγαλύτερη των τελευταίων εβδομήντα χρόνων που έπληξε τον καπιταλισμό, που ο κορονοϊός και η πανδημία αποτέλεσαν την επίσπευση, συνέβαλαν στο να επισπευστεί η εκδήλωση της καπιταλιστικής κρίσης. Άρα, λοιπόν, θα είναι μία ανάπτυξη άδικη, θα είναι μία ανάπτυξη σε βάρος των αναγκών των εργαζομένων και σε βάρος της ικανοποίησης των λαϊκών αναγκών.

Απ’ αυτή την άποψη, λοιπόν, ο σχεδιασμός του οποίου υπάρχει στο «Ελλάδα 2.0», δεν είναι τίποτα’ άλλο, παρά αυτός που εξυπηρετεί τα συμφέροντα του μεγάλου κεφαλαίου, των μεγάλων επιχειρηματικών ομίλων της χώρας μας, αλλά και όχι μόνο, σε ότι αφορά στη στήριξη των επενδυτικών σχεδιασμών τους και ταυτόχρονα, της δημιουργίας, από πλευράς του κράτους, μιας σειράς υποδομών που θα διευκολύνουν την επιχειρηματική δραστηριότητα, ενώ, αντίθετα, οι υποδομές οι οποίες μπορούν να συμβάλουν στην ανακούφιση των λαϊκών στρωμάτων, δεν συμπεριλαμβάνονται σε αυτό το πρόγραμμα. Παραπέμπονται στις καλένδες, όπως, διαχρονικά, τέτοιου είδους υποδομές έχουν παραπεμφθεί στις ελληνικές καλένδες απ’ όλες τις κυβερνήσεις και από τον ΣΥΡΙΖΑ. Μιλάμε για την αντισεισμική θωράκιση της χώρας μας, μιλάμε για τη συνολική της αντιπλημμυρική προστασία. Δεν είναι έργα επιλέξιμα, γιατί, ακριβώς, μπαίνουν στην προκρούστεια κλίνη της Ε.Ε. του κόστους-οφέλους. Μιλάμε, επίσης, για την αντιπυρική προστασία, αλλά και για μία σειρά άλλων έργων υποδομής, που θα μπορούσαν, ακριβώς, να βελτιώσουν την κατάσταση της λαϊκής οικογένειας.

Αντίθετα, εκεί που δίνετε προτεραιότητα είναι στις υποδομές που θα διευκολύνουν την «πράσινη» μετάβαση. Είναι χαρακτηριστικό το παράδειγμα με τα νέα δίκτυα ηλεκτρικής ενέργειας και δεν είναι το μόνο. Τα νέα δίκτυα ηλεκτρικής ενέργειας που συνδέουν τις «πράσινες» πηγές ενέργειας στις ΑΠΕ δεν έπαθαν τίποτα, ούτε με τον «Ιανό», ούτε με μία σειρά από άλλα καιρικά φαινόμενα. Αυτά τα δίκτυα που επλήγησαν ήταν τα δίκτυα που μετέφεραν ηλεκτρικό ρεύμα στα σπίτια και τις βιοτεχνίες. Αυτά τα δίκτυα επλήγησαν και έμεινε ο κόσμος για μία εβδομάδα ολόκληρη, στην Κεφαλονιά, για παράδειγμα, χωρίς ηλεκτρικό ρεύμα.

Δημιουργείτε νέα δίκτυα εξυπηρέτησης και μεταφοράς της «πράσινης» ενέργειας, ενώ, ταυτόχρονα, καμία κυβέρνηση δεν φρόντισε να επεκταθεί το δίκτυο. Ακόμη και αυτό το υπάρχον δίκτυο, στο να μπορεί να φτάσει και στις στάνες των χιλιάδων κτηνοτρόφων, οι οποίοι προσπαθούν να αντιμετωπίσουν τα σοβαρά προβλήματα που έχουν. Ποτέ δεν εντάχθηκε ένα τέτοιο πρόγραμμα ηλεκτροδότησης των απομακρυσμένων στανών από τις κυβερνήσεις.

Απ’ αυτή, λοιπόν, την άποψη, βλέπουμε την ταξικότητα της επιλογής και των κριτηρίων σε ποια έργα θα υλοποιηθούν οι υποδομές και σε ποια, όχι. Απ’ αυτή την άποψη, θα είναι μία ανάπτυξη που θα καταστρέψει παραγωγικές δυνατότητες στη χώρα μας, γιατί, ακριβώς, δεν συμφέρουν το κεφάλαιο η αξιοποίησή τους και δεν παρέχουν κερδοφορία. Γι’ αυτό, δεν είναι τυχαίο, ότι στέκεστε σε επιλογές που αναδεικνύουν το συγκριτικό πλεονέκτημα και την εξωστρέφεια της ελληνικής οικονομίας. Άρα, δηλαδή, ο τουρισμός, η διαμετακόμιση, τα ενεργειακά δίκτυα, οι Ανανεώσιμες Πηγές Ενέργειας, είναι αυτά που θα κατευθυνθεί ο κύριος όγκος των χρηματοδοτήσεων και του Ταμείου Ανάκαμψης και Ανθεκτικότητας, με αποτέλεσμα η παροχή «πράσινης» ενέργειας να οδηγήσει σε ακόμη πιο ακριβή ενέργεια για τον λαό, σε προβλήματα στο περιβάλλον και στην εκτόξευση της ενεργειακής φτώχειας.

Η ακόμη μεγαλύτερη ενίσχυση των τουριστικών επενδύσεων θα οδηγήσει σε αλλαγές στις χρήσεις γης. Στη συγκέντρωση της γης, στην καταστροφή των βιοπαλαιστών αγροτοκτηνοτρόφων και στην απομάκρυνση από τη γη, ούτως ώστε να μπορέσουν να επεκταθούν τα αιολικά και φωτοβολταϊκά πάρκα, αλλά, ταυτόχρονα, να διαμορφωθούν τα σύγχρονα μεγάλα τουριστικά καταλύματα.

Απ’ αυτή την άποψη, είναι φανερό, ότι η Κυβέρνηση με τις επιλογές στηρίζει τα επενδυτικά συμφέροντα των μεγάλων ιδιωτικών ομίλων και δεν θα μπορούσε να κάνει διαφορετικά, γιατί η Ευρωπαϊκή Ένωση αυτά τα συμφέροντα επιλέγει, αυτούς τους επιχειρηματικούς ομίλους επιλέγει να χρηματοδοτήσει, γιατί μικρομεσαία επιχείρηση, σε επίπεδο Ευρωπαϊκής Ένωσης, είναι επιχείρηση πάνω από πενήντα άτομα. Στην Ελλάδα, το 80% των επιχειρήσεων έχει λιγότερα από δέκα άτομα. Άρα, εξ ορισμού, το 80% των νομικών προσώπων των ενεργών ΑΦΜ αποκλείονται από την ευρωπαϊκή χρηματοδότηση.

Όμως, γιατί αυτό δεν το αναφέρει, ούτε το Κίνημα Αλλαγής, ούτε ο ΣΥΡΙΖΑ; Ότι η Ευρωπαϊκή Ένωση δεν χρηματοδοτεί αυτές τις επιχειρήσεις, ότι το τραπεζικό σύστημα δεν χρηματοδοτεί αυτές τις επιχειρήσεις ή δίνει κάποια «ψίχουλα», για να διαμορφώσει στρατηγικές συμμαχιών με αυτά τα στρώματα, απλά και μόνο για να παραταθεί, για λίγο ακόμη χρονικό διάστημα, η επιβίωσή τους. Τη στιγμή που το σύνολο των πόρων που θα εκταμιευθούν θα κατευθυνθούν, ακριβώς, στους μεγάλους επιχειρηματικούς ομίλους.

Βεβαίως, όλα αυτά θα είναι υπό την αίρεση -το βλέπουμε στις δύο συμβάσεις χρηματοδότησης και τη δανειακή σύμβαση- και την αυστηρή εποπτεία της Ευρωπαϊκής Ένωσης, για το κατά πόσον οι χρηματοδοτήσεις αυτές συμβαδίζουν με το πρόγραμμα μεταρρυθμίσεων και την υλοποίησή του και κατά πόσο τα χρήματα αυτά κατευθύνονται στα έργα που έχουν προεπιλεγεί, με ποινή την επιστροφή των χρημάτων, αν κάτι τέτοιο δεν έχει προωθηθεί.

Το τρίτο μεγάλο ζήτημα είναι, ακριβώς, όλη αυτή η φιλολογία, η οποία αναπτύσσεται, κυρίως, από τον ΣΥΡΙΖΑ, ότι η Ευρωπαϊκή Ένωση αλλάζει και ότι είναι μία ιστορική ευκαιρία σήμερα να αναδείξει την κοινωνική ευαισθησία της η Ευρωπαϊκή Ένωση. Αλήθεια, που το είδατε αυτό; Αλλάζει η Ευρωπαϊκή Ένωση, επειδή προέκρινε στη συγκεκριμένη διαχείριση της καπιταλιστικής κρίσης μια επεκτατική πολιτική; Η επεκτατική πολιτική, δηλαδή, είναι προοδευτική πολιτική επιλογή; Που τα βρήκατε αυτά γραμμένα;

Η Ευρωπαϊκή Ένωση, βεβαίως, αντιδραστικοποιείται ακόμη περισσότερο. Γίνεται, ακριβώς, η «λυκοσυμμαχία» σε βάρος του συνόλου των λαών της Ευρωπαϊκής Ένωσης, αλλά και των υπολοίπων λαών. Αντιδραστικοποιείται, όλο και περισσότερο, και όσο βαθαίνει η ευρωπαϊκή ενοποίηση, τόσο ισχυροποιείται ο ταξικός αντίπαλος του εργατικού και λαϊκού κινήματος σε πανευρωπαϊκό επίπεδο. Και μιλάτε για προοδευτική στροφή και κοινωνική ευαισθησία της Ευρωπαϊκής Ένωσης, όταν οι συγκεκριμένες επιλογές εξυπηρετούν, ακριβώς, τις ανάγκες των πολυεθνικών της Ευρωπαϊκής Ένωσης;

Από αυτή την άποψη, βεβαίως, είναι φανερό, ότι, είτε με την περιοριστική μορφή διαχείρισης που εφάρμοσε ο ΣΥΡΙΖΑ με τα μνημόνια, είτε με την επεκτατική πολιτική διαχείριση που εφαρμόζει η Νέα Δημοκρατία με το πανευρωπαϊκό μνημόνιο, χαμένοι θα είναι οι εργαζόμενοι. Χαμένη από αυτή τη διαχειριστική διαδικασία θα είναι η ικανοποίηση των λαϊκών αναγκών του ελληνικού λαού και των υπολοίπων λαών της Ευρώπης.

 Γι’ αυτόν, ακριβώς, τον λόγο και έχει πολύ μεγάλη αξία η επανακατάθεση της πρότασης από τον ΣΥΡΙΖΑ για νέο κοινωνικό συμβόλαιο, ανάμεσα στους κοινωνικούς εταίρους, όταν γνωρίζουμε, ότι οι καπιταλιστικές κοινωνίες δεν συγκροτούνται από κοινωνικούς εταίρους, αλλά από ταξικούς αντιπάλους.

Επί της ουσίας, με το νέο κοινωνικό συμβόλαιο θέλετε να διαιωνιστεί η υποταγή και η χειραγώγηση της εργατικής τάξης, κάτω από τις «σημαίες» της αστικής τάξης και των συμφερόντων τους, να χειραγωγήσετε και να «εγκλωβίσετε» το εργατικό λαϊκό κίνημα, κάτω από τις στρατηγικές επιλογές που υπηρετούν τις ανάγκες των επιχειρηματικών ομίλων. Αυτός είναι ο χρήσιμος ρόλος στις σημερινές συνθήκες του ΣΥΡΙΖΑ, δηλαδή, στο να «εγκλωβίσει» τη λαϊκή δυσαρέσκεια ανάμεσα στη «Σκύλλα και τη Χάρυβδη», στις «μυλόπετρες» του καπιταλισμού, καλλιεργώντας αυταπάτες, ότι η Ευρωπαϊκή Ένωση αλλάζει, καλλιεργώντας αυταπάτες, ότι μέσα στο καπιταλιστικό σύστημα μπορεί να υπάρξει μία διαχείριση που, από κοινού, θα εξυπηρετεί την καπιταλιστική κερδοφορία και τα δικαιώματα των εργαζομένων.

Κάτι τέτοιο, όμως, ποτέ στην ιστορία του καπιταλισμού, ακόμη και σε περιόδους που ήταν μία σύγχρονη επιλογή και προοδευτική επιλογή, δηλαδή, πριν από δύο και τρεις αιώνες, δεν υπήρξε μία τέτοια διαδικασία. Πολύ περισσότερο τώρα.

 Ολοκληρώνοντας την τοποθέτησή μας και την κριτική μας, δεν συμφωνούμε με το Ταμείο Ανάκαμψης και Ανθεκτικότητας, όπως συμφωνεί ο ΣΥΡΙΖΑ και βεβαίως, με τα πανευρωπαϊκά μνημόνια για τους λαούς.

Ζητάμε από το εργατικό λαϊκό κίνημα, να συγκρουστεί με τον πραγματικό υπεύθυνο των προβλημάτων που βιώνει. Αυτά τα προβλήματα δεν προέρχονται από τις διαχειριστικές αδυναμίες ή από τις νεοφιλελεύθερες ιδεοληψίες, όπως εσφαλμένα ισχυρίζεται ο ΣΥΡΙΖΑ, της Κυβέρνησης της Νέας Δημοκρατίας», αλλά οφείλονται, ακριβώς, στον ρόλο και στη δράση του μονοπωλιακού κεφαλαίου, οφείλονται στην πολιτική της Ευρωπαϊκής Ένωσης, οφείλονται στην ικανοποίηση των στρατηγικών σχεδιασμών της αστικής τάξης στη χώρα μας, με τα οποία υπάρχει η πλήρης ταύτιση και συμφωνία της Νέας Δημοκρατίας, του ΣΥΡΙΖΑ και του Κινήματος Αλλαγής, αλλά και άλλων Κομμάτων.

Με αυτά θα πρέπει να συγκρουστεί το εργατικό λαϊκό κίνημα, σε μία κατεύθυνση να αποτρέψει την επιδείνωση της θέσης, αλλά και ταυτόχρονα να διαμορφώσει τις προϋποθέσεις για ριζική ανατροπή της κατάστασης. Και ριζική ανατροπή της κατάστασης σημαίνει, ότι η μεγάλη αντίφαση, η οποία υπάρχει στον καπιταλισμό, ανάμεσα στη διεύρυνση της «ψαλίδας», σε σχέση με τις αντικειμενικές δυνατότητες που υπάρχουν, για να ικανοποιηθούν οι λαϊκές ανάγκες και στο πραγματικό επίπεδο ικανοποίησης των λαϊκών αναγκών.

Αυτό σημαίνει, όμως, μία διαφορετική οργάνωση της οικονομίας, όπου στο επίκεντρο δεν θα είναι το καπιταλιστικό κέρδος, αλλά θα είναι οι λαϊκές ανάγκες. Σημαίνει, επίσης, κοινωνικοποίηση των μέσων παραγωγής, κεντρικό επιστημονικό σχεδιασμό και εργατικό έλεγχο. Σημαίνει, επί της ουσίας, αλλαγή εξουσίας. Σημαίνει, επί της ουσίας, σοσιαλισμός.

Τέλος, είναι φανερό, ότι καταψηφίζουμε τις Συμβάσεις, για να μην υπάρχει καμία παρεξήγηση και αδημονία για το τι θα κάνει το Κ.Κ.Ε.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, η παρούσα σύμβαση χρηματοδότησης είναι η αφετηρία για την είσπραξη των χρημάτων από το Ταμείο Ανάκαμψης, από το οποίο αναμένεται, δήθεν, να σωθεί η Ελλάδα, με προκαταβολή έως και επτά δισεκατομμύρια, όταν η Κυβέρνηση δαπάνησε και θα δαπανήσει 41 δισεκατομμύρια για το 2020 και το 2021, προφανώς, λόγω της καταστροφικής διαχείρισης της πανδημίας εκ μέρους της, με την Ελλάδα να «βυθίζεται» ξανά στην ύφεση το 2020, με τα «δίδυμα» ελλείματα και τα «δίδυμα» χρέη της εκτός ελέγχου. Εάν όλα αυτά δεν είναι δημοσιονομικός εκτροχιασμός, τότε τι, ακριβώς, είναι;

Ακόμη χειρότερα, χωρίς να δοθεί, σχεδόν, τίποτα για τη βιώσιμη ανάπτυξή μας σε παραγωγικούς τομείς, αλλά, αντίθετα, για τον τουρισμό και για τις εισαγόμενες ΑΠΕ, που θα αυξήσουν, τόσο το κόστος ενέργειας, όσο και την εξάρτηση της χώρας μας. Αρκεί να σημειώσει κανείς, πως από τα 41 δισεκατομμύρια, δόθηκαν, μόλις, 183 εκατομμύρια στον πρωτογενή μας τομέα, σύμφωνα με το Μεσοπρόθεσμο, για να καταλάβει τα «τερατώδη» λάθη που γίνονται. Δόθηκαν δε, 177 εκατομμύρια αποζημίωση κερδοφορίας στη γερμανική Fraport και 120 στον Διεθνή Αερολιμένα Αθηνών, στον οποίο συμμετέχουν, επίσης, γερμανικές εταιρείες.

Το συνολικό ποσό που θα εισπράξουμε από το Ταμείο Ανασυγκρότησης αναμένεται πως θα φτάσει στα 30,4 δισεκατομμύρια, εκ των οποίων 17,7 δις επιδοτήσεις και 12,7 δάνεια, σύμφωνα με τα τελικά ποσά της παρούσας σύμβασης, δηλαδή, περίπου 4,3 δισεκατομμύρια κάθε χρόνο, εάν ληφθεί ως περίοδος η επταετία, κατά τα αναφερόμενα στο «Ελλάδα 2.0». Είναι ένα ποσό κάτω του Προγράμματος Δημοσίων Επενδύσεων και πολύ πιο χαμηλό από τα 10 δισεκατομμύρια του ΠΔΕ, πριν από τα μνημόνια.

Όπως έχουμε, ήδη, αναφέρει, κατά τη συζήτηση του Μεσοπρόθεσμου, πολύ φοβόμαστε, πως, συνολικά, οι δημόσιες επενδύσεις, μαζί με το Ταμείο Ανάκαμψης, δεν θα φτάσουν τα δέκα δισεκατομμύρια, ενώ δε θα αφορούν μόνο επενδύσεις, αλλά και κοινωνικές δαπάνες. Επομένως, το τεράστιο επενδυτικό κενό της περιόδου των μνημονίων, που, ασφαλώς, συνεχίζονται, δεν τελείωσαν ποτέ, θα παραμείνει.

Σε σχέση με τη «μόχλευση» από τον ιδιωτικό τομέα, που υπολογίζεται στα 27 δισεκατομμύρια, έτσι ώστε το τελικό ποσόν να φτάσει στα 57 δισεκατομμύρια, οι επιφυλάξεις μας είναι ακόμη μεγαλύτερες, γνωρίζοντας πολύ καλά την κατάσταση της Ελλάδας που φαίνεται ότι δε γνωρίζει η Κυβέρνηση.

Σε ότι αφορά στο νομοσχέδιο, θεωρούμε απαράδεκτη τη συζήτηση σε μία μόνο συνεδρίαση, όπως, άλλωστε, τόνισαν όλοι οι συνάδελφοι στη Διάσκεψη των Προέδρων και σήμερα. Η Κυβέρνηση κυρώνει τις Συμβάσεις με ένα άρθρο για την κάθε μία, όπου το πρώτο αφορά την επιδότηση ή τη χρηματοδότηση, το δεύτερο τα δάνεια και το τρίτο την έναρξη. Μελετώντας, βέβαια, τις Συμβάσεις, με τα τόσα προβλήματα που εμπεριέχουν, καταλαβαίνουμε πως η Κυβέρνηση και η τρόικα προσπαθούν να αποφύγουν τη συζήτηση, όπως συνέβη με τα μνημόνια, επειδή τοποθετούνται απαράδεκτοι όροι για ένα, σχετικά, μικρό ποσό.

Ξεκινώντας από το άρθρο 1, από τη Σύμβαση Χρηματοδότησης της επιχορήγησης, αποτελεί το μη επιστρεπτέο τμήμα του «πακέτου», ενώ αναφέρονται ορισμένα εισαγωγικά σχόλια στο προοίμιο, με παραπομπή στο ιστορικό της απόφασης και σε σχετικές διατάξεις της Ε.Ε.. Το σημαντικότερο στο προοίμιο της Σύμβασης είναι η αναφορά στο σημείο 5, του ποσού που παρέχεται, μέσα από τη χρηματοδοτική συνεισφορά, ύψους 17,7 δισεκατομμυρίων, ποσό ελαφρά χαμηλότερο από αυτό που αναγραφόταν στο Πρόγραμμα «Ελλάδα 2.0», ύψους 18,1 δισεκατομμυρίων. Έχει θέμα με τα νούμερα η Κυβέρνηση και τα αλλάζει συνεχώς.

Σύμφωνα με το άρθρο 13 του Κανονισμού του Μηχανισμού Ανάπτυξης και Ανθεκτικότητας, του ΜΑΑ, της 12ης Φεβρουαρίου 2021, τα 13,5 δις ή το 76% είναι διαθέσιμα με νομική δέσμευση ως την 31η Δεκεμβρίου 2022, ενώ τα υπόλοιπα 4,2 δις ή το 24% από την 1η Ιανουαρίου έως την 31η Δεκεμβρίου 2023, με την επιφύλαξη της επικαιροποίησης του άρθρου 11 παρ.2 του Κανονισμού ΜΑΑ, που θα καταθέσουμε στα Πρακτικά. Η τμηματική καταβολή του δανείου ή της επιχορήγησης, βέβαια, υπό όρους, που εξαρτώνται, αποκλειστικά και μόνο από αυτόν που τα παρέχει, καθώς, επίσης, υπό την απειλή τόκων υπερημερίας για ένα μέρος των ποσών αυτών για το δάνειο, δεν μοιάζει καθόλου με βοήθεια, αλλά με μία «αποικιοκρατική» συμφωνία.

Στο άρθρο 11, αναφέρεται πως το 70% παρέχεται με κριτήριο κάποιες παραμέτρους και την εξίσωση του Παραρτήματος 2, ενώ το 30%, ξανά με μία πολύπλοκη φόρμουλα, αναλύεται στο Παράρτημα 3. Θα καταθέσουμε και τα δύο στα Πρακτικά, γιατί έχουν ενδιαφέρον.

Το γεγονός αυτό και μόνο είναι αρκετό, για να συμπεράνει κανείς πως αποτελεί μία σύμβαση ενός προβληματικού επενδυτικού τραπεζίτη και όχι μία πολιτική απόφαση, ενώ όποιος έχει εργαστεί σε αυτό το αντικείμενο -έχω φυσικά εργαστεί και το γνωρίζω- καταλαβαίνει αμέσως, όταν βλέπει τέτοιες πολύπλοκες φόρμουλες, ότι κάτι ύποπτο κρύβεται πίσω τους.

Σε κάθε περίπτωση, είναι θετικό, το ότι παρέχεται το 76%, αντί για το 70% a priori, ενώ σε ότι αφορά στο υπόλοιπο 24% θα το δούμε στην πράξη. Αυτό το 76%, έως το τέλος του 2022, θα μπορούσε να μεταφραστεί σε δύο δόσεις των 6,7 δις, εάν μοιραστούν ισόποσα για το 2021 και το 2022, καθώς, επίσης, σε 4,2 δις για το 2023. Η ερώτησή μας εδώ είναι, εάν η Κυβέρνηση μπορεί, πράγματι, να εισπράξει τα 7,9 δις φέτος, όπως δήλωσε ο Υπουργός, ο κ. Σκυλακάκης, τότε πότε θα εισπραχθούν τα υπόλοιπα; Εκτός αυτού, υπάρχουν «ώριμα» έργα γι’ αυτά τα 7,9 δις ή θα «διασπαθιστούν» από την εγχώρια ολιγαρχία, όπως συνέβαινε πάντοτε με τα ΕΣΠΑ;

Από την άλλη πλευρά, γιατί στο «Ελλάδα 2.0» αναφέρεται η επταετία ως περίοδος των επενδύσεων, ενώ οι εκταμιεύσεις φαίνονται πιο εμπροσθοβαρείς;

Τέλος, αναφέρεται πως τα 2,3 δις της επιδότησης, δηλαδή, το 13% του συνόλου ή το 17% του πρώτου ποσού, το 76%, δίνεται ως προκαταβολή.

 Επί ορισμένων επιμέρους άρθρων. Στο άρθρο 2, η έναρξη ισχύος ορίζεται από την υπογραφή της Σύμβασης και μετά την ειδοποίηση της Επιτροπής πως έχουν συμπληρωθεί οι νομικές διαδικασίες του κράτους μέλους, οπότε αυτός είναι, προφανώς, ο λόγος της επείγουσας διαδικασίας, πριν από το κλείσιμο της Βουλής, αν και θα μπορούσε να είχε ξεκινήσει πιο πριν. Έχουν, αλήθεια, αδειάσει εντελώς τα ταμεία του κράτους, ή μήπως βιάζεται η εγχώρια ολιγαρχία, για να μην πω επιχειρηματική κοινότητα, γιατί δεν ισχύει; Μετά από κάποια χρόνια, ορισμένοι Βουλευτές θα δικαιολογούνται, λέγοντας πως δεν διάβασαν τις Συμβάσεις, επειδή δεν είχαν χρόνο, όπως με τα μνημόνια;

Στο διαδικαστικό άρθρο 3, ποιος είναι ο συντονιστής του προγράμματος για την Ελλάδα και ποιο είναι το σύστημα εσωτερικού ελέγχου για τη Σύμβαση; Μήπως συντονιστής είναι το ΤΑΙΠΕΔ των ξένων, που πρόσφατα άλλαξε Διοικητικό Συμβούλιο, όπως έχουμε διαβάσει σε διάφορα άρθρα στα μέσα μαζικής ενημέρωσης;

Στο άρθρο 4, αναφέρεται πως το κράτος μέλος είναι υπεύθυνο για την υλοποίηση, αν και επιτηρείται η πρόοδος, όπως στα μνημόνια. Ενδιαφέρον έχει αυτό που αναφέρεται στο τελευταίο εδάφιό του, κατά το οποίο, σύμφωνα με το άρθρο 9 του Κανονισμού ΜΑΑ, το κράτος μέλος διασφαλίζει, ότι δεν λαμβάνει η χώρα διπλή χρηματοδότηση. Μπορείτε να μας εξηγήσετε, τι ακριβώς σημαίνει, σε συνδυασμό με την αναφορά στο σημείο 7 του προοιμίου, όπου αναφέρει, ότι «σύμφωνα με το άρθρο 9 του Κανονισμού ΜΑΑ οι μεταρρυθμίσεις και τα επενδυτικά έργα μπορούν να λάβουν στήριξη από άλλα προγράμματα και μέσω της Ένωσης, υπό την προϋπόθεση, ότι η εν λόγω στήριξη δεν καλύπτει τις ίδιες δαπάνες;» Δεν το έχουμε καταλάβει, όποτε μπορείτε το εξηγήσετε;

Στο άρθρο 5 αναφέρεται ότι η Επιτροπή καταβάλει πόσο προχρηματοδότησης, ύψους 2,3 δις. Επίσης, όμως, πως μπορεί να χρειαστεί να επιστραφεί κάποιο μέρος του, μετά την επικαιροποίηση των ποσών του άρθρου 11 παρ.2 του Κανονισμού ΜΑΑ. Άρα, τίποτα δεν είναι σίγουρο, ενώ δεν υπάρχει κάποια πρόβλεψη για τις ταμειακές συνέπειες σε αυτή την περίπτωση από το Γενικό Λογιστήριο του Κράτους.

Στο άρθρο 6, αναφέρονται οι δεσμεύσεις του κράτους μέλους για την εκπλήρωση των υποχρεώσεων που πηγάζουν από τη Σύμβαση, ενώ οι καταβολές υπόκεινται στην αξιολόγηση της συμμόρφωσης με το άρθρο 24 της ΜΑΑ, παρ.5, όπου στην αντίθετη περίπτωση αναστέλλεται η χρηματοδότηση. Με απλά λόγια, εάν δεν κάνουμε αυτά που θα μας επιβάλλουν ή αν δεν επενδύσουμε εκεί που θέλουν, δεν θα δίνονται καθόλου χρήματα.

Στο άρθρο 7, αναφέρεται ότι οι δράσεις προσφέρουν στους στόχους της κλιματικής αλλαγής της Ευρωπαϊκής Ένωσης, για την οποία είμαστε πολύ επιφυλακτικοί, αφού έχουμε επισημάνει, τόσο την περιβαλλοντική υποκρισία των ΑΠΕ, όσο και το ότι οι δαπάνες επιστρέφουν στην Ευρωπαϊκή Ένωση για εισαγωγές, χωρίς να προωθείται η εγχώρια παραγωγή.

Στο άρθρο 9, αναφέρεται πως η Επιτροπή δεν ευθύνεται για τυχόν ζημιές που προκαλούνται από το κράτος μέλος ή τρίτα μέρη που εμπλέκονται στην υλοποίηση του ΣΑΑ, ως συνέπεια της εφαρμογής της Σύμβασης. Δεν θυμίζει, αλήθεια, το ακαταδίωκτο που νομοθετεί συνεχώς η ελληνική κυβέρνηση;

Το άρθρο 10, έχει πολύ ενδιαφέρον, αφού αφορά την προβολή των έργων της Ευρωπαϊκής Ένωσης, όπως συμβαίνει με τις δωρεές, καθώς, επίσης, με τις απαιτήσεις προβολής που έχουν τα Ιδρύματα Ωνάσης και Νιάρχος. Αλήθεια, εάν δεν συμφωνεί η Ευρωπαϊκή Ένωση, όπως αναφέρεται παρακάτω στο τι πρέπει να γράφεται, κ.λπ., θα διακόπτεται η χρηματοδότηση;

Στο άρθρο 11, αναφέρεται πως το κράτος μέλος λαμβάνει ενδεδειγμένα μέτρα για την πρόληψη, τον εντοπισμό και την αντιμετώπιση υποθέσεων απάτης, διαφθοράς και σύγκρουσης συμφερόντων, προκειμένου να προφυλαχτούν τα συμφέροντα της Ένωσης. Εάν δεν ληφθούν τα μέτρα που θεωρεί απαραίτητα η Ευρωπαϊκή Ένωση τι θα συμβεί;

Στο άρθρο 13, αναφέρεται, ότι μπορούν να επιβληθούν κυρώσεις, όπως, για παράδειγμα, άρθρα 135-145 του Δημοσιονομικού Κανονισμού και άρθρα 4 και 7 του Κανονισμού 2988/1995. Θα θέλαμε να μας εξηγήσετε, τι μπορεί να περιλαμβάνουν αυτές οι κυρώσεις.

Στο άρθρο 17, σημειώνεται πως η Σύμβαση διέπεται από το δίκαιο του Λουξεμβούργου και υπάγεται στη δικαιοδοσία του Δικαστηρίου της Ευρωπαϊκής Ένωσης, κάτι που μας καθιστά, βέβαια, πολύ επιφυλακτικούς.

Στο άρθρο 19, αναφέρεται πως η Ευρωπαϊκή Ένωση δύναται να ανακτήσει τυχόν ποσό, που οφείλεται στον προϋπολογισμό της Ένωσης, σε περιπτώσεις απάτης, διαφθοράς και σύγκρουσης συμφερόντων που θίγουν τα οικονομικά συμφέροντα της Ένωσης και δεν έχουν διορθωθεί από το κράτος μέλος. Σε αυτές τις περιπτώσεις, η Επιτροπή μειώνει τη μη επιστρεπτέα στήριξη, βάσει του ΜΑΑ και κατά περίπτωση ανακτά, τυχόν, ποσά, με τόκο υπερημερίας της τάξεως του 3,5%, όπως φαίνεται παρακάτω. Η μείωση μπορεί να είναι 100% σε πολύ σοβαρές περιπτώσεις, ενώ σε λιγότερο σοβαρές 5%, 10% και 25%. Κατά την άποψή μας, τα κριτήρια είναι πολύ αόριστα και οφείλουν να διευκρινιστούν. Εκτός αυτού, εάν χρειαστεί η Ελλάδα να επιστρέψει ποσά θα μπορέσει να τα εισπράξει από αυτούς που τα πήραν και εξαπάτησαν;

Στη δανειακή σύμβαση, η οποία καλύπτει τα δάνεια που συνοδεύουν το «πακέτο» ανάκαμψης, η «αρχιτεκτονική» της, η δομή της είναι παρόμοια με αυτή της χρηματοδότησης. Οπότε, θα αναφερθούμε μόνο στο προοίμιο, καθώς, επίσης, στα άρθρα 11, 12, 15 και 22 που θεωρούμε σημαντικότερα, αφού δεν υπάρχει χρόνος. Δυστυχώς.

Στο προοίμιο αναφέρεται το ποσό των δανείων, τα οποία είναι μεγίστου, ύψους 12,7 δις, όσο, δηλαδή, η «μόχλευση», κατά 0,72 φορές της μη επιστρεπτέας χρηματοδότησης. Με απλά λόγια, το 42% του συνολικού ποσού είναι δάνεια. Η προκαταβολή εδώ είναι, ύψους 1,6 δις και επομένως, η Ελλάδα μπορεί να εισπράξει μαζί με τη μη επιστρεπτέα χορήγηση των 2,3 δις, συνολικά, 3,9 δις ευρώ. Περιμένετε περισσότερα, κύριε Υπουργέ, όταν αναφέρετε, ότι θα φτάσει στα 7,9 δις το 2021 ή μήπως συνυπολογίσατε τη συμμετοχή των ιδιωτών;

Περαιτέρω, το άρθρο 11, αποτελεί τη σημαντική διαφορά της παρούσας. Αφορά δε το επιτόκιο υπερημερίας που καθορίζεται σε 350 μονάδες βάσης, συν το επιτόκιο της Ευρωπαϊκής Κεντρικής Τράπεζας στις κύριες πράξεις αναχρηματοδότησης, αν δεν κάνουμε λάθος, ύψους 25 μονάδες βάσης, κατά την Τράπεζα της Ελλάδος, όπως θα καταθέσουμε στα Πρακτικά. Μετά 200 μονάδες βάσης, επί του κόστους χρηματοδότησης που θα ήταν απαιτητό, εάν το ληξιπρόθεσμο ποσό, κατά τη διάρκεια της περιόδου μη καταβολής συνιστούσε δόση και το επόμενο θα είναι μηδέν μονάδες βάσης. Πόσο θα είναι στην περίπτωση της Ελλάδας το επιτόκιο της Ευρωπαϊκής Κεντρικής Τράπεζας στις κύριες πράξεις αναχρηματοδότησης; Αναφερόμαστε, υποθέτουμε, ρωτάμε. Αναφερόμαστε σε ένα τελικό επιτόκιο, της τάξης του 2,25%, προσθέτοντας τις 200 μονάδες βάσης στις 25 και το 0, έως 5,5%, προσθέτοντας 350 μονάδες βάσης 200 και 0; Εάν ναι, δεν είναι πολύ υψηλό, σε σύγκριση με το επιτόκιο του δεκαετούς ομολόγου, πρόσφατα στο 0,8%;

Σημειώνουμε, πάντως, πως στο άρθρο 20, παρ.3 της πρώτης Σύμβασης, αναφέρεται επιτόκιο υπερημερίας για ανακτήσεις ποσών το 3,5%. Είναι διαφορετικό με αυτό της υπερημερίας στα δάνεια; Τέλος, ποιο είναι το επιτόκιο του δανείου για τις ενήμερες καταβολές; Δεν το βρήκαμε πουθενά, μπορεί, όμως, απλώς, να μην τον βρήκαμε εμείς.

Στο άρθρο 12, αναφέρεται στην παρ.2, ότι «το κράτος μέλος δικαιούται να ζητήσει μερική ή ολική πρόωρη εξόφληση. Σε αυτή την περίπτωση, η Επιτροπή θα αξιολογήσει το αίτημα και κατά την απόλυτη διακριτική της ευχέρεια θα ορίσει τους όρους και τις προϋποθέσεις για την εν λόγω πρόωρη εξόφληση. Γιατί δεν αναφέρονται τώρα οι όροι; Προφανώς, δεν πρέπει να γίνει αποδεκτή μία τέτοια ασάφεια. Εμείς, τουλάχιστον, δεν θα την κάναμε ποτέ αποδεκτή.

Στο άρθρο 15, περιγράφονται οι περιπτώσεις αθέτησης, όταν το κράτος μέλος δεν πληροί τις προϋποθέσεις ή δεν καταβάλλει τις πληρωμές. Σε αυτή την περίπτωση, υπόκειται και σε τόκους υπερημερίας, όπως προβλέπεται στο άρθρο 11, παρ.3. Το επιτόκιο, πάντως, δεν καθορίζεται στην παρ.3, αλλά, όπως αναφέραμε προηγουμένως, στην παρ. 4. Εννοούνται εδώ πανωτόκια από την Ευρωπαϊκή Ένωση;

Κλείνοντας, στο άρθρο 22, αναφέρεται, ότι σε περίπτωση απάτης, διαφθοράς, σύγκρουσης συμφερόντων, παραβίασης του άρθρου 5, παρ.2 ή εσφαλμένων πληροφοριών και αιτιολόγησης ενός αιτήματος καταβολής, το ποσό των ανεξόφλητων δόσεων δανείου, που θα κηρυχθεί άμεσα ληξιπρόθεσμο και απαιτητό και των μη εκταμιευθεισών δόσεων δανείου που θα ακυρωθούν σύμφωνα με το άρθρο 13, παρ.2, θα αντιστοιχεί στο επηρεαζόμενο ποσό. Ήταν πολύ δύσκολο να το καταλάβουμε και θα θέλαμε να διευκρινιστεί τι, ακριβώς, εννοεί. Μπορεί να χρωστάει κανείς ποσά που δεν εισέπραξε ή να λογίζονται πανωτόκια στο σύνολο του ποσού ακόμη και αν δεν τα εισέπραξε;

Ευχαριστώ πολύ, ενώ σχετικά με την ψήφο μας, επιφυλασσόμαστε για την Ολομέλεια, περιμένοντας τις απαντήσεις που θα δοθούν ή δεν θα δοθούν από τον Υπουργό.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):**

Στο σημείο αυτό, ο Προεδρεύων των Επιτροπών έκανε τη β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Αλεξοπούλου Χριστίνα, Βολουδάκης Κωνσταντίνος - Μανούσος, Δημοσχάκης Αναστάσιος, Ιατρίδη (Μίκα) Τσαμπίκα, Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κεδίκογλου (Σίμος) Συμεών, Κελέτσης Σταύρος, Κόνσολας (Μάνος) Εμμανουήλ, Κοντογεώργος Κωνσταντίνος, Λεονταρίδης Θεόφιλος, Μπούγας Ιωάννης, Μπουκώρος Χρήστος, Πασχαλίδης Ιωάννης, Ρουσόπουλος (Θόδωρος) Θεόδωρος, Σαλμάς Μάριος, Σπανάκης Πέτρος - Βασίλειος, Σταμενίτης Διονύσιος, Τσαβδαρίδης Λάζαρος, Υψηλάντης Νικόλαος - Βασίλειος, Αλεξιάδης Τρύφων, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μάλαμα Κυριακή, Παπαδόπουλος (Σάκης) Αθανάσιος, Παπανάτσιου Αικατερίνη, Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Κεγκέρογλου Βασίλειος, Λιακούλη Ευαγγελία, Καστανίδης Χαράλαμπος, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Λογιάδης Γεώργιος.

 Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βρούτσης Ιωάννης, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Καρασαρλίδου Ευφροσύνη (Φρόσω), Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Στυλιανίδης Ευριπίδης, Γκίκας Στέφανος, Καραμανλή Άννα, Ζεμπίλης Αθανάσιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Κωνσταντινίδης Ευστάθιος, Μελάς Ιωάννης, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Γκιόκας Ιωάννης, Κομνηνάκα Μαρία, Στολτίδης Λεωνίδας και Αβδελάς Απόστολος.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ. Χιονίδης Σάββας, Ταραντίλης Χρήστος, Γιαννάκου Μαριορή (Μαριέττα), Λοβέρδος Ιωάννης – Μιχαήλ (Γιάννης), Μάνη – Παπαδημητρίου Άννα, Πνευματικός Σπυρίδων, Κασιμάτη Ειρήνη (Νίνα), Μεϊκόπουλος Αλέξανδρος, Μπουρνούς Ιωάννης, Μωραϊτης Αθανάσιος (Θάνος), Φωτίου Θεανώ, Κωνσταντινόπουλος Δημήτριος, Καμίνης Γεώργιος, Παπαναστάσης Νικόλαος, Δελής Ιωάννης και Σακοράφα Σοφία.

Τον λόγο έχει ο κ. Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών**): Θα αναφέρω μία διευκρίνιση, που καλύπτει, σχεδόν, το σύνολο όσων είπατε. Αυτές οι Συμβάσεις δεν αφορούν μία χώρα, αφορούν όλες τις χώρες που έχουν Σχέδιο Ανάκαμψης. Δηλαδή, και τη Γερμανία και τη Δανία και την Ολλανδία και τους πάντες. Η Ολλανδία δεν έχει καταθέσει ακόμη σχέδιο για λόγους κυβερνητικούς. Συνεπώς, εδράζονται σε έναν Κανονισμό και στις συνήθεις πρακτικές χρηματοδότησης της Ευρωπαϊκής Επιτροπής. Δεν είναι μία Σύμβαση που αφορά την Ελλάδα ειδικά. Συνεπώς, δεν υπάρχει συζήτηση για το ποιο είναι το επιτόκιο. Όλα αυτά προβλέπονται και είναι κοινά για όλους. Είναι, μάλλον, περιττό να κάνουμε τη συζήτηση σαν να επρόκειτο να κάνουμε μία σύμβαση ειδικά για Ελλάδα. Αυτή είναι και η διαφορά αυτού του Σχεδίου. Αφορά το σύνολο της Ευρώπης.

Δεύτερον, γιατί υπάρχει μία σύγχυση, η προκαταβολή είναι 13%, δηλαδή, 3,9 δις, αν το στρογγυλοποιήσουμε είναι 4. Η πρώτη δόση είναι λίγο παραπάνω από 3,5 δις. Η πρώτη δόση μπορεί να έρθει μέχρι το τέλος του χρόνου. Μπορεί, όμως, και να μην έρθει μέχρι τέλος του χρόνου, γιατί η Επιτροπή έχει δύο μήνες και αν όλα πάνε στη βάση του σχεδιασμού και καταθέσουμε το πρώτο αίτημα χρηματοδότησης, ας πούμε, στα μέσα Οκτωβρίου ή προς τα τέλη Οκτωβρίου, με βάση τα στοιχεία για το τι ορόσημο έχουμε πετύχει μέχρι τέλος Σεπτεμβρίου, η Επιτροπή έχει δύο μήνες να αξιολογήσει και να κάνει την καταβολή, αν όλα πάνε καλά. Μπορεί οι δύο μήνες να είναι ενάμισης και να έρθουν τα χρήματα στην φετινή χρονιά, μπορεί, όμως, να έρθουν αρχές Ιανουαρίου. Αυτά για λόγους διευκρινήσεων.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κύριε Υπουργέ, ευχαριστώ πολύ. Θα ήθελα μόνο μία διευκρίνηση. Κατ’ αρχήν, επειδή ισχύουν αυτές οι Συμβάσεις για όλες τις χώρες, σημαίνει, ότι δεν πρέπει εμείς καθόλου να τις διαβάσουμε; Άρα, γιατί γίνεται συζήτηση εδώ;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Μπορούμε, αλλά η πιθανότητα να αλλάξουμε μία Σύμβαση που είναι κοινή και εδράζεται σε έναν κανονισμό είναι πολύ μικρή.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Σίγουρα, αλλά η Ελλάδα ξέρετε πολύ καλά, ότι δεν είναι στην ίδια οικονομική θέση με τις άλλες χώρες, οπότε πρέπει να προσέχει περισσότερο. Είναι, ήδη, υπερχρεωμένη, χρεοκοπημένη, στην ουσία.

Όσο για το επιτόκιο που σας ρώτησα, δεν το βρήκα πουθενά, γι’ αυτό και ρώτησα.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Για το επιτόκιο της Επιτροπής ρωτάτε;

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ναι.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Το επιτόκιο της Επιτροπής προκύπτει -και αυτή είναι ουσιαστική ερώτηση- από τον δανεισμό που θα κάνει η Επιτροπή στη διάρκεια της περιόδου χρηματοδότησης. Κάθε τόσο, θα βγαίνει η Επιτροπή στις αγορές -βγήκε μία φορά με 0,.. και μία δεύτερη φορά με αρνητικό- με μακροχρόνια δάνεια και το άθροισμα αυτού του δανεισμού, δηλαδή, για το άθροισμα των διαφορετικών αυτών δανείων θα μας χρεώνει το ίδιο επιτόκιο, που η ίδια έχει επιτύχει σε αυτό το άθροισμα. Αυτό θα χρεώνεται στο τέλος της κάθε περιόδου και θα είναι de facto, εξαιρετικά, χαμηλό, σε σχέση με το δικό μας, γιατί η Επιτροπή έχει πολύ καλύτερη ικανότητα δανεισμού, που αφορά στον μέσο ευρωπαϊκό όρο, απ’ ότι η Ελλάδα, για τους λόγους που είπατε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και για τις διευκρινίσεις τον κ. Υπουργό.

 Τον λόγο έχει ο κ. Κρίτων-Ηλίας Αρσένης, Ειδικός Αγορητής του ΜέΡΑ25.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε, κ.κ. Βουλευτές, κύριε Υπουργέ, πραγματικά, με τη Σύμβαση που έχουμε μπροστά μας υψώνετε τα «τείχη της φυλακής» χρέους για τους πολίτες και τη χώρα, κατά, τουλάχιστον, 12,7 δισεκατομμύρια. Λέω, τουλάχιστον, γιατί με τη «μόχλευση» από τον ιδιωτικό τομέα, είναι άλλα 27 δις, τα οποία και αυτά είναι επιστρεπτέα. Δηλαδή, όταν θα έχουμε έναν ιδιώτη να κάνει ΣΔΙΤ και να αναλαμβάνει ένα φράγμα, αυτά που θα βάλει, θα περιμένει να τα λάβει με το πολύ παραπάνω από τη φορολογία στους πολίτες, που θα χρησιμοποιούν το νερό του φράγματος και ούτω καθεξής. Οπότε φαντάζομαι, ότι το τελικό κόστος όλου αυτού για την Κυβέρνηση και τους πολίτες, για το κράτος και τους πολίτες, θα ξεπερνάει τα 50 δις.

Και υψώνετε τη «φυλακή» του χρέους κατά τόσο, όταν αυτά τα χρήματα δεν πάνε στις μικρομεσαίες επιχειρήσεις, δεν πάνε, δηλαδή, στην αγορά, δεν πάνε στην απασχόληση. Έχουμε μία υπερχρέωση, έναν περαιτέρω «εγκλεισμό στη φυλακή» του χρέους, για να ωφεληθούν οι συγκεκριμένοι επιχειρηματίες. Οι Συμβάσεις αυτές, λοιπόν, αποτελούν το χρηματοδοτικό σκέλος του 5ου μνημονίου, το οποίο, στην ουσία, εισάγατε με το Μεσοπρόθεσμο, δηλαδή, τη νομιμοποιημένη λιτότητα με εξωπραγματικά πρωτογενή πλεονάσματα που έφτασαν στο 3,7%, μετά το δημοσιονομικό διάλειμμα της πανδημίας.

Ο τρόπος δε που επέλεξε η Κυβέρνηση να εισάγει το εν λόγω χρηματοδοτικό σκέλος του 5ου μνημονίου, με τη διαδικασία που καταγγείλαμε, δηλαδή, σε μία μόνο συνεδρίαση και στη συνέχεια σε δύο ημέρες, την Παρασκευή, στην Ολομέλεια, ενώ πρόκειται για ένα τεράστιο κείμενο, για μία τεράστια δέσμευση, που εμείς υπολογίζουμε ότι μπορεί να ξεπερνάει και τα 50 δις για τους πολίτες και το κράτος για την υπερχρέωση τους, είναι ενδεικτικό, ακριβώς το πως θέλετε να προχωρήσετε. Περιμένουμε να ακούσουμε τι θα κάνει και η Αξιωματική Αντιπολίτευση, ο ΣΥΡΙΖΑ, αναφορικά με αυτή τη Σύμβαση. Ακούσαμε τις ενστάσεις του ΣΥΡΙΖΑ, σε ότι αφορά στη διαδικασία. Δεν ακούσαμε, όμως, κάτι, σε ότι αφορά στην ουσία. Τελικά, ο ΣΥΡΙΖΑ θα υπερψηφίσει ή θα καταψηφίσει τη συγκεκριμένη Σύμβαση; Περιμένουμε να έχουμε μία σαφή δήλωση.

Με το παρόν σχέδιο νόμου κυρώνονται δύο Συμβάσεις, μεταξύ Ευρωπαϊκής Ένωσης και Ελλάδας, στα πλαίσιο του λεγόμενου Σχεδίου Ανάκαμψης και Ανθεκτικότητας. Η πρώτη Σύμβαση είναι 17,8 δις, που αφορούν άμεσες επιδοτήσεις, μη επιστρεπτέα χρηματοδοτική στήριξη, ενώ η δεύτερη αποτελεί δανειακή σύμβαση με δάνεια, ύψους 12,7 δις. Όπως επισήμανα, αυτό με τη «μόχλευση» του ιδιωτικού τομέα, σημαίνει πολλά περισσότερα, γιατί δεν είναι μόχλευση σε έργα που θα απολάβει ο ιδιωτικός τομέας σε δικές του επενδύσεις, αλλά από τη διαχείριση, κυρίως, δημοσίων έργων, τα οποία θα αποπληρωθούν στο πολλαπλάσιο.

Έχουμε, από την πρώτη στιγμή, τονίσει, ότι το Σχέδιο Ανάκαμψης έχει διπλό πολιτικό στόχο. Καταρχάς να «ρίξει στάχτη στα μάτια» των πολιτών, πώς η ανάκαμψη έρχεται, πώς θα πάνε, δηλαδή, τα χρήματα στην αγορά, στην οικονομία. Ταυτόχρονα, να αποτελέσει την ευκαιρία για περαιτέρω πλουτισμό για τους λίγους, στους οποίους θα κατευθύνονται με τρόπο «λεόντειο» τα νέα δάνεια. Η Κυβέρνηση της Νέας Δημοκρατίας, με βάση το σχέδιο που υπέβαλε, κατευθύνει το σύνολο της δανειακής στήριξης στη χρηματοδότηση ιδιωτικών επενδύσεων, μεγάλων επιχειρήσεων της χώρας, αποκλείοντας τις μικρές και μεσαίες επιχειρήσεις.

Απαράβατος όρος είναι η χορήγηση αυτών των δανείων είναι να γίνει με όρους αγοράς, αλλά ποιοι είναι αυτοί όροι; Αυτός που θα πάρει το δάνειο, για να προβεί σε μία παραγωγική επένδυση, θα πρέπει να μπορεί να δανειοδοτηθεί από μία εμπορική τράπεζα, να είναι, δηλαδή, bankable, διαθέτοντας μεγάλη μεγέθη σε τζίρο και κέρδη, που να εγγυώνται την αποπληρωμή του δανείου. Σε αυτή τη στιγμή της κατάρρευσης των μικρών και μεσαίων επιχειρήσεων, της επιχειρηματικής «ραχοκοκαλιάς» της χώρας, ποια εταιρεία ή επιχείρηση μπορεί να πάρει δάνειο από τράπεζα; Ας ακούσουμε, όμως, τι μας λένε οι ίδιες οι τράπεζες. Με βάση πρόσφατες τοποθετήσεις των διοικήσεων των τεσσάρων συστημικών τραπεζών της χώρας, η συντριπτική πλειοψηφία των ελληνικών μικρομεσαίων επιχειρήσεων, περίπου, 800.000 επιχειρήσεις, δεν συγκεντρώνουν τα στοιχεία που συνθέτουν το λεγόμενο τραπεζικό προφίλ, τις προϋποθέσεις για δανεισμό. Άρα, για να το πούμε απλά, οι επιχειρήσεις που επλήγησαν από την πανδημία δεν μπορούν να πάρουν δραχμή, ευρώ, σεντς από το Ταμείο Ανάκαμψης.

Στα πλαίσια αυτά, το Υπουργείο Οικονομικών σχεδίασε τις ιδιωτικές επενδύσεις που θα ενταχθούν για δανειοδότηση από το Σχέδιο Ανάκαμψης, ορίζοντας ότι σε κάθε επενδυτική πρόταση ο υποψήφιος επενδυτής θα πρέπει να εμφανίζει ίδια κεφάλαια, ίσα με το 20% του προϋπολογισμού της επένδυσης και χρηματοδότηση 30% του προϋπολογισμού της επένδυσης από τρίτο μέρος, δηλαδή, εμπορική τράπεζα. Τότε μόνο το κράτος έρχεται συμπληρωματικά να ενισχύσει το υπόλοιπο 50% του προϋπολογισμού, μέσω χαμηλότοκων ευνοϊκών δανείων από Ταμείο Ανάκαμψης.

Είναι φανερό, λοιπόν, ότι το συγκεκριμένο σχήμα δεν αφορά επιχειρήσεις που δεν διαθέτουν από πριν, όχι μόνο το τραπεζικό προφίλ, στο οποίο αναφερθήκαμε, αλλά και αποδοτικό επενδυτικό σχέδιο, το οποίο να μπορούν να στηρίξουν με ίδια κεφάλαια και δανεισμό. Κοινώς, δηλαδή, δεν αφορούν τις επιχειρήσεις που είναι η «ραχοκοκαλιά» της οικονομίας μας, τις μικρομεσαίες επιχειρήσεις, στις οποίες στηρίζονται, τόσο η απασχόληση, όσο και τα δημόσια έσοδα. Αυτές οι επιχειρήσεις αποκλείονται από το Ταμείο Ανάκαμψης και Ανθεκτικότητας της Κυβέρνησης Μητσοτάκη.

Με άλλα λόγια, η Κυβέρνηση θα αυξήσει τον, ήδη, υπέρογκο δανεισμό της χώρας κατά 12,7 δις και εμμέσως τον δανεισμό των πολιτών, μέσω δικής της απόφασης, κατά πολλά περισσότερα, καθώς όλες οι υποδομές που ανακαινίζονται, με βάση τα ΣΔΙΤ, θα πρέπει, με κάποιον τρόπο, είτε από την Κυβέρνηση, είτε από τους χρήστες, να ξεπληρωθούν σε πολύ μεγαλύτερα ποσά, απ’ αυτά που δανείζονται οι επιχειρήσεις για να τα κάνουν. «Φορτώνει», ήδη, στις «πλάτες» των πολιτών ευνοϊκά μακροπρόθεσμα δάνεια προς την εγχώρια ολιγαρχία και όχι μόνο την εγχώρια. Προβλέπεται, δηλαδή, «ωρίμανση» του δανείου στα τριάντα χρόνια από την εκταμίευσή του, με μέση «ωρίμανση» των πληρωμών στα είκοσι και περίοδο χάριτος στα δέκα.

Σε ότι αφορά, στην πρώτη Σύμβαση, ύψους 17,8 δισεκατομμυρίων ευρώ, που αφορά τις άμεσες επιδοτήσεις, η Κυβέρνηση μας έχει, ήδη, προϊδεάσει για τις προθέσεις της, μέσω της δημοσιοποίησης του Σχεδίου «Ελλάδα 2.0». Με βάση το σχέδιο αυτό, το μη επιστρεπτέο τμήμα της χρηματοδότησης θα κατευθυνθεί σε τέσσερις πυλώνες: «πράσινη» μετάβαση, ψηφιακή μετάβαση, απασχόληση, δεξιότητες, κοινωνική συνοχή, ιδιωτικές επενδύσεις και μετασχηματισμός της οικονομίας. Είναι ολοφάνερο, ότι η χρήση των παραπάνω ορισμών, σε σχέση με τους τέσσερις πυλώνες, είναι, καθαρά, ψευδεπίγραφη, με βάση τον, μέχρι στιγμής, βίο και πολιτεία, της «Μητσοτάκης Α.Ε..»

 Για παράδειγμα, στην «πράσινη» μετάβαση, διαβάζουμε ότι περιλαμβάνεται και η προώθηση στρατηγικών αστικών αναπλάσεων υψηλής αναπτυξιακής και περιβαλλοντικής αξίας. Εδώ είναι σαφές, ότι το Ελληνικό, το «φιλέτο», όπως λέει και ο ΣΥΡΙΖΑ, που δεν μπορούσε να μείνει αναξιοποίητο, αυτή η επένδυση μετατροπής ενός, εν δυνάμει, απαραίτητου οργανικού στοιχείου της ανθεκτικότητας της αστικής της Αθήνας, στην κλιματική αλλαγή και η μετατροπή του σε ένα έργο real estate και καζίνο, προφανώς, θα χρηματοδοτηθεί και από το Ταμείο Ανάκαμψης παχυλά.

Θα θέλαμε να μας πει, ο Υπουργός, ότι δεν ισχύει αυτό.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Δεν ισχύει αυτό.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Πολύ ωραία, θα το δούμε στην πράξη, κύριε Σκυλακάκη, καθώς και η ανάπλαση στο Βοτανικό και διάφορα άλλα που έχουν ανακοινωθεί τελευταία.

Βεβαίως, έχετε, ήδη, εντάξει τη χρηματοδότηση του αναβαλλόμενου τρίτου κομματιού του Ε65, ένα έργο που ήταν αμφιλεγόμενο από την αρχή του, στο Ταμείο Ανάκαμψης με 490 εκατομμύρια ευρώ, στον ένα από τους επενδυτικούς εργολάβους, την ΓΕΚ ΤΕΡΝΑ. Με λίγα λόγια, και το κομμάτι των επιχειρήσεων, όπως και το αντίστοιχο του δανεισμού, θα το «ξεκοκαλίσουν» οι γνωστοί πέντε άνθρωποι, επιχειρηματικοί όμιλοι, που είναι «πάτρωνες» στη «Μητσοτάκης Α.Ε.».

Τέλος, σημειώνουμε πως στη Σύμβαση με την Ευρωπαϊκή Επιτροπή, υπάρχει όρος που ορίζει την ύπαρξη σε κάθε κράτος δημόσιας αρχής υπεύθυνης για την παρακολούθηση του προγράμματος, όμως, στην Ελλάδα αυτό προσαρμόστηκε, κατά τα γνωστά. Έγινε μία κυβερνητική επιτροπή, με επικεφαλής τον ίδιο τον Πρωθυπουργό, που θα παρακολουθεί την ένταξη επενδυτικών σχεδίων στο πρόγραμμα χρηματοδότησης και την πορεία υλοποίησης του. Ο κ. Μητσοτάκης, θα μοιράσει την «πίτα», για όσους είχαν αμφιβολία, ότι το Ταμείο Ανάκαμψης και Ανθεκτικότητας, είναι κάτι άλλο, από ακόμη ένα «πάρτι» της ολιγαρχίας, των πέντε αυτών ανθρώπων στην Ελλάδα, στην υγειά των Ελλήνων πολιτών.

Προφανώς, και το καταψηφίζουμε, ενώ θα επαναλάβω, το ψήλωμα της «φυλακής» του χρέους για τους Έλληνες πολίτες και αυτόν τον έρημο τόπο, κατά, τουλάχιστον, 12,7 δις, αν και, στην πράξη, θα υπερβαίνει τα 40 δις.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Με τον κ. Αρσένη ολοκληρώσαμε τις τοποθετήσεις των Εισηγητών και Ειδικών Αγορητών και περνάμε στις τοποθετήσεις των συναδέλφων.

Τον λόγο έχει ο κ. Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ**: Ευχαριστώ, κύριε Πρόεδρε. Για άλλη μία φορά, σε ένα, εξαιρετικά, κρίσιμο ζήτημα, που αφορά στο Πρόγραμμα Ανάκαμψης και που αφορά ολόκληρη την κοινωνία, γίνεται μία συζήτηση, χωρίς ουσιαστική διαβούλευση όλης της κοινωνίας και του πολιτικού συστήματος. Εκδηλώνεται, για άλλη μία φορά, αυταρέσκεια και αυτάρκεια από την Κυβέρνηση της Νέας Δημοκρατίας.

Θα ήθελα ξεκινώντας, να θυμίσω στον κ. Ρουσόπουλο, ότι αυτό το ευρωπαϊκό πρόγραμμα ανάκαμψης δεν έγινε με τη λογική του «γεννηθήτω το φως», αλλά επειδή κάποιοι συγκρούστηκαν με την Ευρώπη κάποτε, στη λογική της ακραίας λιτότητας, γιατί ακριβώς πιστεύαμε σε μία Ευρώπη που θα λειτουργούσε, στα πλαίσια προγραμμάτων, όπως το συγκεκριμένο πρόγραμμα που συζητάμε.

Ένας τρίτος καλοπροαίρετος παρατηρητής, βλέποντας το περιεχόμενο του προγράμματος, σε ότι αφορά αυτό καθαυτό το πρόγραμμα, δεν νομίζω, ότι υπάρχει εύκολα άνθρωπος να διαφωνήσει, ότι έπρεπε η Ευρώπη να εκπονήσει ένα τέτοιο πρόγραμμα. Οι διαφωνίες επικεντρώνονται, στο πως η Κυβέρνηση «αρθρώνει» αυτό το πρόγραμμα και με ποιον τρόπο αξιοποιούνται αυτοί οι πόροι, για να φτάσουμε σε ένα σημείο που να μπορούμε να πούμε όλοι μαζί, ότι οι στοχεύσεις είναι τέτοιες που η προστιθέμενη αξία είναι η μεγαλύτερη δυνατή για τη χώρα και την κοινωνία. Μπορεί να το ισχυριστεί κανείς, να πιστέψει ένας τρίτος καλοπροαίρετος συνομιλητής, ότι αυτό συμβαίνει, όταν διαβάσει αυτό το πολυσέλιδο κείμενο; Είμαι βέβαιος, ότι ελάχιστοι άνθρωποι κατόρθωσαν να το διαβάσουν εύκολα και είναι ένα κείμενο που μας αφορά όλους. Εκφράζω, ειλικρινά, αυτόν τον φόβο.

Ένα δεύτερο ερώτημα, που θα μπορούσαμε να θέσουμε σε έναν καλοπροαίρετο τρίτο συνομιλητή, είναι ότι με βάση αυτό το πλαίσιο που αρθρώνεται, οι επιλογές που γίνονται και οι ιεραρχήσεις, προσδοκούμε να χτίσουμε μία κοινωνία ισχυρή ή μία κοινωνία ισχυρών; Φοβούμαι, ότι σε αυτό το ερώτημα θα πάμε στη λογική, ότι χτίζεται μία κοινωνία ισχυρών, όπως έγινε, δυστυχώς, και με το Σχέδιο Μάρσαλ, της δεκαετίας του ΄50, το οποίο έχτισε νέα «τζάκια».

Υπήρχε ανάπτυξη, δεν μπορεί να αμφισβητήσει κανείς, ότι τη δεκαετία του ΄50 δεν υπήρξε ανάπτυξη, αλλά όταν υπήρξε -υποτίθεται- αυτή η ανάπτυξη του 5%, του 7%, παράλληλα, τα γερά «μπράτσα» της Ελλάδας, τα χιλιάδες γερά «μπράτσα» της Ελλάδας, πήγαιναν στη Γερμανία και το 80% των παιδιών της δεν τολμούσε να πάει στην Α΄ Γυμνασίου, γιατί θα θυμίσω, ότι έπρεπε να πληρώσει 250 δραχμές, κύριε Ρουσόπουλε, παράβολο και να πληρώνει και τα βιβλία, για να έρθει το 1964 η Δημοκρατική Κυβέρνηση της Ένωσης Κέντρου και να κάνει το κοινωνικό «ασανσέρ» και τη δωρεάν παιδεία.

Είχαμε πει σε επανειλημμένες συζητήσεις μας, για να υποστηρίξω, ακριβώς, ότι χτίζεται μία κοινωνία ισχυρών και όχι μία κοινωνία ισχυρή, ότι θα αλλάξει το προφίλ στις συστημικές τράπεζες και το πώς αξιολογούνται οι πελάτες. Αυτό, όμως, δεν έχει γίνει μέχρι σήμερα. Το πρόγραμμα, στην ουσία του, θα υλοποιηθεί από τις συστημικές τράπεζες και αυτό που καταγγέλλεται από όλους τους φορείς, από την ΓΣΕΒΕΕ, από το Επαγγελματικό Επιμελητήριο, το Οικονομικό Επιμελητήριο, το Βιοτεχνικό Επιμελητήριο, είναι ότι το πολύ 30.000 επιχειρήσεις θα έχουν τη δυνατότητα αυτή και ότι οι 800.000 θα αποκλειστούν. Άρα, υπεισέρχεται και το στοιχείο του οικονομικού και κοινωνικού αποκλεισμού, στα πλαίσια υλοποίησης του συγκεκριμένου προγράμματος.

 Εκείνο που, πραγματικά, θέλω να τονίσω, είναι ότι δεν δόθηκε η δυνατότητα να «μπολιαστεί» αυτό το πρόγραμμα και με απόψεις της κοινωνίας και της Αντιπολίτευσης. Σκέφτομαι, αν έγινε τυχαία. Τίποτα δεν γίνεται τυχαία από τη συγκεκριμένη Κυβέρνηση. Χτίζεται ένα νέο πολιτικό και οικονομικό κατεστημένο, στα πλαίσια μιας «οικογενειοκρατίας», που κυριαρχεί, αυτή τη στιγμή, στον τόπο.

Παράλληλα, όμως, δεν θα αποφύγω να κάνω ορισμένες προτάσεις. Κύριε Πρόεδρε, η Αναπτυξιακή Τράπεζα δεν θα μπορούσε να τύχει μια σοβαρότερης ενίσχυσης; Γιατί ακούω την Κυβέρνηση να κλαίει, πραγματικά, για τους νέους. Και σας ερωτώ ειλικρινά, και τώρα που δεν υπάρχει αυτό το πρόγραμμα και αύριο που θα υπάρξει αυτό το πρόγραμμα, αν ένας επιστήμονας, αν δυο ή τρεις νέοι επιστήμονες, θα μπορούσαν να ξεκινήσουν μία μικρή επιχείρηση με κεφάλαιο 30.000 - 40.000 ευρώ. Δεν μιλάω για επενδύσεις. Πώς αυτοί οι νέοι, οι οποίοι τώρα, ουσιαστικά, ζουν ένα καθεστώς παρατεταμένης εφηβείας μέσα στις οικογένειες τους, θα μπορέσουν να πετάξουν με τα δικά τους «φτερά», αν δεν τους δώσουμε πραγματικές δυνατότητες; Και αυτή τη στιγμή, αυτές οι δυνατότητες δεν υπάρχουν.

Ένα άλλο ζήτημα που αφορά στον πλούτο από την «πράσινη» ενέργεια. Κύριε Πρόεδρε, η κοινωνία μας, τα τελευταία δέκα χρόνια, έχει ζήσει πολύ μεγάλους αποκλεισμούς. Οι ανισότητες έχουν διευρυνθεί εξαιρετικά, σε μία χώρα, που θα τονίσω ξανά και θα εξακολουθώ να το τονίζω, ότι έχει ανάγκη την κοινωνική άμυνα, διότι απειλείται, συνεχώς και διαρκώς, η εθνική της άμυνα και ως εκ τούτου, πρέπει να στηρίξουμε τον κόσμο. Και δεν το στηρίζουμε, διότι, όταν έφερε η Κυβέρνηση τον περίφημο Πτωχευτικό Κώδικα και μας είπε, ότι δεν θα γίνουν πλειστηριασμοί, οι πλειστηριασμοί «φουντώνουν». Ούτε καν μας είπε ποτέ κάτι αυτός ο φορέας, που υποτίθεται, ότι θα είχε καταφύγιο ο πολίτης, να νοικιάσει έστω το σπίτι του. Δεν γίνεται ποτέ και οι πλειστηριασμοί είναι στο «φόρτε» τους.

Λέω, λοιπόν, να δώσουμε μία επιδότηση σε όλα τα αγροτικά νοικοκυριά. Και το λέω αυτό, γιατί όσοι καταγόμαστε από αυτές τις περιοχές, είναι ένας τρόπος που θα στηρίξει αυτόν τον κόσμο να παραμείνει στα χωριά. Να τους δώσουμε, λοιπόν, την επιδότηση για 10 KW στη στέγη φωτοβολταϊκού και σε όλα τα ευάλωτα νοικοκυριά. Θα είναι μία εξαιρετικά θετική ενέργεια σε αυτές τις κοινωνικές ομάδες που, πραγματικά, έχουν ανάγκη αυτή την παρέμβαση.

Υπάρχει, επίσης, ένα άλλο ζήτημα. Όλοι ξέρουμε, ότι αναπτύσσεται η μεσαία τάξη και στην Κίνα και στην Ινδία. Θα αρχίσουν, λοιπόν, να περιορίζονται τα τρόφιμα, διότι θα αναζητούν όλοι αυτοί να φάνε και κρέας και άλλα πράγματα. Ως εκ τούτου, οι τιμές των τροφίμων θα πάρουν πολύ μεγάλη άνοδο. Δεν θα έπρεπε σε αυτό το σχέδιο να υπάρξει συγκεκριμένος τρόπος; Δηλαδή, να πούμε, ότι μέχρι το 2026, που τελειώνει το πρόγραμμα, κύριε Σκυλακάκη, θα έχουμε μειώσεις σε τόσο ποσοστό την εξάρτηση της χώρας σε εισαγωγές τροφίμων και θα έχουμε αναπτύξει την κάλυψη σε δικές μας παραγωγές, σε ένα πολύ μεγαλύτερο ποσοστό, για να μπορέσουμε, πραγματικά, να βοηθήσουμε την ελληνική κοινωνία προοπτικά.

Επίσης, το ζήτημα στον τομέα της υγείας. Θα μπούμε σε μία λογική των περίφημων ΣΔΙΤ και στην υγεία; Αυτή είναι φοβερή πρόκληση. Να συζητήσουμε, από κοινού, ένα νέο μοντέλο, μία νέα «αρχιτεκτονική» για την υγεία και το Εθνικό Σύστημα Υγείας και κυρίως, μία οργανωμένη και συντεταγμένη θεσμική παρέμβαση πρωτοβάθμιας και μετανοσοκομειακής φροντίδας υγείας στην κοινότητα. Αυτό είναι, εκ των ων ουκ άνευ, για να μπορέσουμε να στηρίξουμε την κοινωνία σε επερχόμενες πανδημίες, επιδημίες και άλλες καταστάσεις. Όσα λεφτά και να ρίξουμε στο Εθνικό Σύστημα Υγείας, αν δεν υπάρξει η πρωτοβάθμια φροντίδα υγείας, κύριε Σκυλακάκη, στην κοινότητα, δεν πρόκειται ποτέ το σύστημα αυτό να σταματήσει να είναι «αδηφάγο», στο να καταναλώνει, όσα κι αν του ρίξεις. Συν, ότι, βεβαίως, σήμερα έχει ανάγκη πραγματικής στήριξης, να καλύψουμε, δηλαδή, κενά δεκαετίας, λόγω της οικονομικής κρίσης και κυρίως, να μετατρέψουμε τις συμβάσεις όλων αυτών των ανθρώπων, οι οποίοι δουλεύουν, σε μόνιμες θέσεις.

Πραγματικά, σε αυτή τη μεγάλη κρίση, πλούσιοι και φτωχοί που αναγκάστηκαν να νοσηλευτούν, όσοι είχαν την ατυχία να τους συναντήσει ο ιός, θεραπεύτηκαν, όχι στα ιδιωτικά θεραπευτήρια, αλλά στα δημόσια νοσοκομεία. Επίσης, ένα μέρος του πολιτικού συστήματος, αλλά και ένα μέρος του μιντιακού συστήματος πρέπει να αφήσουν τις υποκρισίες, γιατί αν πούμε, τι έχουν πει μέχρι τώρα, τι καταγγελίες δέχθηκε αυτός ο κόσμος που δούλεψε, όλα αυτά τα χρόνια, στο δημόσιο σύστημα υγείας, θα καταλάβετε.

Κλείνω, κύριε Πρόεδρε, λέγοντας, ότι θα μπορούσε αυτό το σύστημα, αυτό το πρόγραμμα, να συμβάλει στον περιορισμό των οικονομικών και κοινωνικών ανισοτήτων στην Πατρίδα. Θα μπορούσε να βελτιώσει την οικονομική συνθήκη, αλλά η Κυβέρνηση ψηφίζοντας νόμους, όπως το εργασιακό, «αποσυναρμολογώντας» το εργατικό και το εργασιακό δίκαιο, προσπαθεί να κάνει επενδύσεις ή να φέρει επενδύσεις, οι οποίες, θεωρεί, ότι με αυτόν τον τρόπο, θα γίνουν η «ατμομηχανή» της ανάπτυξης. Φοβούμαι, ότι θα έχουμε άλλη μία επανάληψη, η οποία θα αφήσει χιλιάδες και εκατομμύρια ανθρώπους στην «αποπνικτική» ατμόσφαιρα του οικονομικού και κοινωνικού αποκλεισμού.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Πριν περάσουμε στον κ. Σαντορινιό, παρακαλώ, κύριε Χαρίτση, να τοποθετηθείτε, επί του νομοσχεδίου. Τι ψηφίζετε;

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Εισηγητής της Μειοψηφίας):** Κύριε Πρόεδρε, επιφυλασσόμαστε να τοποθετηθούμε στην Ολομέλεια. Επιτρέψτε μου, όμως, με αυτή την ευκαιρία, μόλις τώρα πληροφορούμαι και το βλέπω και στο site της Bουλής, ότι κατατέθηκε τώρα, εν μέσω της συνεδρίασής μας, το παράρτημα για την έγκριση της αξιολόγησης του Σχεδίου Ανάκαμψης και Ανθεκτικότητας της Ελλάδας. Το παράρτημα, το οποίο περιλαμβάνει όλα αυτά που συζητάγαμε πριν. Δηλαδή, είναι δυνατόν; Είναι θεσμική διαδικασία αυτή; Έπρεπε να γίνει όλη αυτή η ιστορία, στην αρχή της συνεδρίασης, για να κατατεθεί μέρος της Δανειακής Σύμβασης, στο μέσο της συνεδρίασης; Είναι αυτή κοινοβουλευτική διαδικασία;

Αν δεν είχαμε κάνει όλη αυτή τη φασαρία, όχι μόνο ο ΣΥΡΙΖΑ, αλλά όλες οι δυνάμεις της Αντιπολίτευσης, στην αρχή της συνεδρίασης, δεν θα είχε κατατεθεί; Απλά, για να κατευνάσει η Πλειοψηφία, η Κυβέρνηση, τις αντιδράσεις; Δεν καταλαβαίνω γιατί έγινε τώρα; Είναι δυνατόν;

Η Σύμβαση, είπαμε και πριν, μάς γνωστοποιήθηκε, επισήμως, θεσμικά. Άλλο το τι λέει το site του «Greece 2.0». Εδώ είναι Bουλή των Ελλήνων, όμως. Είναι η θεσμική, η κοινοβουλευτική διαδικασία. Οφείλει, λοιπόν, η Κυβέρνηση, να ενημερώνει θεσμικά τη Βουλή και τις Κοινοβουλευτικές Ομάδες. Δεν μπορεί, εν μέσω της συνεδρίασης, να κατατίθεται αυτό το παράρτημα, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς, κύριε Χαρίτση. Απλώς, δεν είχε αναρτηθεί. Θέλω να το ξεκαθαρίσω αυτό το θέμα. Είχε έρθει. Το έθεσε και ο κ. Κατρίνης. Το ψάξαμε. Όντως, είχε σταλεί από το Υπουργείο και, εκ παραδρομής, δεν είχε αναρτηθεί. Σε αυτό θέλω να είμαι ξεκάθαρος.

Ορίστε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Απλώς, κύριε Πρόεδρε, να πω εδώ, ότι το παράρτημα περιλαμβάνεται, επίσης, και στο ελληνικό σχέδιο από τη σελίδα 406 και μετά. Είναι μέσα όλοι οι στόχοι και τα ορόσημα.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Κύριε Πρόεδρε, κι’ εμείς επιφυλασσόμαστε να τοποθετηθούμε. Εγώ να το δεχθώ, ότι ήταν καθαρά τεχνικό το ζήτημα και δεν είχε αναρτηθεί.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Μα είναι δημόσιο κείμενο, δεν είχαμε κάποιον λόγο.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Κύριε Υπουργέ, εγώ δεν υπονόησα, ότι εσείς αποκρύψατε το κείμενο. Μακριά από μένα αυτό. Καταλαβαίνετε κι’ εσείς, όμως, ότι, όταν δεν έχουμε προλάβει να δούμε αναλυτικά ένα κείμενο 300 σελίδων, που είναι στοιχείο της Σύμβασης που καλούμαστε να κυρώσουμε, οι επιφυλάξεις μας γίνονται ακόμη μεγαλύτερες.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Υπουργέ, κυρίες και κύριοι συνάδελφοι, συζητάμε σήμερα ένα πάρα πολύ σημαντικό κείμενο, το οποίο δεσμεύει τη χώρα μας μέχρι το 2026. Μία Σύμβαση, η οποία φέρνει μία πολύ μεγάλη χρηματοδότηση για τη χώρα μας και το ζητούμενο είναι αυτή η χρηματοδότηση ποιους θα ωφελήσει. Η απάντηση δίνεται αμέσως από τον τρόπο, με τον οποίον έχει διαχειριστεί η Κυβέρνηση τη διαβούλευση αυτής της χρηματοδότησης. Η διαβούλευση έχει γίνει, εν κρυπτώ και παραβύστω, έχει γίνει με συγκεκριμένους, οι οποίοι θα πάρουν τη μερίδα του «λέοντος» από αυτή τη χρηματοδότηση. Δεν έχει γίνει με την κοινωνία, δεν έχει γίνει με τους φορείς της Αυτοδιοίκησης, δεν έχει γίνει με τους φορείς της εργασίας, ούτε και της εργοδοσίας, υπό την έννοια των εργοδοτικών συνδικάτων. Γιατί δεν έχει γίνει όλη αυτή η διαβούλευση, γιατί δεν έχει γίνει η διαβούλευση στη Βουλή; Γιατί αρνείστε να γίνει μία σοβαρή και ουσιαστική διαβούλευση; Γιατί δεν συμμετέχει η κοινωνία σε αυτή τη διαβούλευση;

Ξέρετε, δεσμεύετε τη χώρα για μία συζήτηση, για ένα πρόγραμμα, το οποίο υπερβαίνει πολύ τον χρόνο, τον οποίον σας έχει δώσει τη δυνατότητα ο λαός να κυβερνάτε.

Με αυτόν τον τρόπο δεσμεύετε και την επόμενη Κυβέρνηση, όποια κι’ αν είναι αυτή. Σε τι δεσμεύετε τη χώρα και την επόμενη Κυβέρνηση, αλλά και τον λαό; Τη δεσμεύετε σε ένα ακραία νεοφιλελεύθερο πρόγραμμα, το οποίο έρχεται να εφαρμόσει τις εντολές του κ. Πισσαρίδη και τις Εκθέσεις Πισσαρίδη. Λέγαμε πάντα, ότι αυτό το οποίο θέλετε να κάνετε είναι, όχι να ενισχύσετε τις μικρομεσαίες επιχειρήσεις, αλλά να τις διαλύσετε. Διαβάζω στην «Καθημερινή» της Κυριακής, ότι υπάρχει κίνητρο να μειωθεί στο μισό ο φορολογικός συντελεστής για συγχωνεύσεις και εξαγορές μικρομεσαίων επιχειρήσεων. Αυτό είναι το πρόγραμμά σας, όχι να εξυγιάνετε τις μικρομεσαίες επιχειρήσεις, αλλά να τις διαλύσετε, να συγχωνευτούν και να εξαγοραστούν. Το ζήτημα είναι από ποιους; Από εκείνους που θα ενισχύσετε με αυτό το σχέδιο που συζητάμε.

Ξέρετε πάρα πολύ καλά, ότι πηγαίνοντας η χρηματοδότηση και οι δανειοδοτήσεις, μέσω των συστημικών τραπεζών, οι μικρομεσαίες επιχειρήσεις, οι μικρές επιχειρήσεις, δεν θα περάσουν ούτε απ’ έξω από την πόρτα των τραπεζών. Και ξέρετε πάρα πολύ καλά, ότι αυτά τα χρήματα δεν θα χρησιμοποιηθούν, για να ενισχυθούν οι επιχειρήσεις, αλλά για να εξαγοραστούν οι επιχειρήσεις από τους «κολλητούς» και τους φίλους σας. Ακόμη και οι χρηματοδοτήσεις που δόθηκαν, στα πλαίσια του ΕΣΠΑ, για την περίπτωση του κορονοϊού, όπως, για παράδειγμα, το Πρόγραμμα ΝΗΣΙδΑ στην Περιφέρεια Νοτίου Αιγαίου, ακόμη και γι’ αυτές τις χρηματοδοτήσεις, γι’ αυτές επιχειρήσεις που, κατά τεκμήριο, έχουν, πλέον, «χτυπηθεί», ζητάτε να γίνεται κατάσχεση του ποσού.

Κύριε Υπουργέ, πρέπει να δούμε, γιατί γίνεται κατάσχεση του ποσού, με το οποίο επιδοτείται μία επιχείρηση, η οποία έχει πληγεί από τον κορονοϊό, από την πανδημία, για όλες τις φορολογικές και ασφαλιστικές υποχρεώσεις. Το πρόγραμμα δεν έχει καμία περιφερειακή διάσταση. Κυρίως, αυτό που λείπει από αυτό το πρόγραμμα, είναι τα νησιά μας, είναι η ναυτιλία. Το έχω πει και σε άλλες περιπτώσεις. Δείτε λιγάκι τον χάρτη της Ελλάδας. Δεν είμαστε Ελβετία, δεν έχουμε βουνά, δεν έχουμε πεδιάδες μόνο, έχουμε νησιά. Αυτά είναι που διαμορφώνουν το «ανάγλυφο» της χώρας μας και τα έχετε εκτός. Έχετε εκτός την περιφερειακή διάσταση των νησιών, έχετε εκτός την ανάπτυξη, για παράδειγμα, Ανανεώσιμων Πηγών Ενέργειας με αυτοπαραγωγή, αυτοκατανάλωση. Έχετε εκτός τις ενεργειακές κοινότητες, γιατί οι «κολλητοί» σας είναι οι μεγάλες εταιρείες που φτιάχνουν τις Ανανεώσιμες Πηγές Ενέργειας και αυτούς θέλετε να χρηματοδοτήσετε. Δεν ενισχύετε καθόλου το σύστημα υγείας των νησιών μας, στα οποία αναδείχθηκε το πρόβλημα που αντιμετωπίζουν. Δεν έχετε καμία σχέση με τον θαλάσσιο χωροταξικό σχεδιασμό, τον οποίον χρηματοδοτείτε με μηδέν. Τον βάζετε, απλά, για να υπάρχει, όπως και άλλα πράγματα βάζετε, απλά, για να υπάρχουν.

Δεν ασχολείστε με τη ναυτιλία και την ακτοπλοΐα της χώρας μας. Ενώ στην αρχή είχατε μιλήσει για «πράσινη» ναυτιλία, στα 350 εκατομμύρια του μέτρου 1.3, το μόνο που βλέπουμε είναι έρευνα για την καινοτομία στα καύσιμα. Αλλά, σαφώς, χωρίς προϋπολογισμό, χωρίς το τι θα γίνει, απλά μία έρευνα. Στην ουσία, θα χρηματοδοτήσετε την ανανέωση του ακτοπλοϊκών στόλου που αυτή τη στιγμή «γερνά;» Στην ουσία, θα υλοποιήσετε τη μελέτη που σας έχει δώσει το Ναυτικό Επιμελητήριο και τη χρηματοδοτήσαμε εμείς από την Κυβέρνησή μας, γιατί ο ακτοπλοϊκός στόλος το 2027, θα φθάσει με 40 πλοία να είναι άνω των 40 ετών. Και το μόνο που βάζετε είναι ένα εκατομμύριο, για να συνεχίσετε τη μελέτη που κάναμε. Μόνο αυτό. Σε όλο αυτό το πρόγραμμα των 32 δις, δίνετε μόνο ένα εκατομμύριο για τη ναυτιλία. Έτσι υπολογίζετε τη ναυτιλία.

Για να μην πω για τα λιμάνια. Βάζετε προϋπολογισμό 20 εκατομμύρια, μέχρι το 2026, όταν εμείς ως Κυβέρνηση δίναμε από το Πρόγραμμα Δημοσίων Επενδύσεων τον χρόνο 12 εκατομμύρια και εσείς δίνετε 20 εκατομμύρια από το Ταμείο Ανάκαμψης. Διαβάζω το 4.6 που λέει, ότι «οι στόχοι είναι η αναβάθμιση της λιμενικής διακυβέρνησης, η αναβάθμιση της ανταγωνιστικότητας των λιμανιών, τα εναλλακτικά καύσιμα, η νέα βιομηχανία ναυπηγοεπισκευής» και όταν πάω να δω τα έργα που έχετε βάλει, μόνο ως αστείο μπορώ να τα λάβω. Αλήθεια, τα διάβασαν αυτά στην Ευρώπη και δεν γέλασαν με αυτά που λέτε; Να μιλάτε για ανάπτυξη λιμανιών και να λέτε, ότι θα κάνετε μία μελέτη αναβάθμισης του Μαραθόκαμπου; Μία πλατφόρμα στη Χαλκιδική; Ένα τουριστικό καταφύγιο; Αυτή είναι η δική σας αντίληψη για την ανάπτυξη των λιμανιών; Ειλικρινά, έτσι θα αναπτύξετε τα περιφερειακά λιμάνια στη χώρα μας; Με 20 εκατομμύρια από το μεγαλύτερο χρηματοδοτικό πρόγραμμα που έχει περάσει από τη χώρα; Ντροπή και αίσχος.

Ευχαριστώ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Κύριε Σαντορινιέ, δεν πιστεύω, ότι αυτές οι εκφράσεις αρμόζουν σε αυτή την Αίθουσα. «Ντροπή και αίσχος» δεν είναι σωστές εκφράσεις και καλό είναι να τις πάρετε πίσω. Σας παρακαλώ πάρα πολύ. Έχουμε μία ήρεμη συζήτηση και δεν είναι σωστό αυτό που κάνετε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Όταν κοροϊδεύουμε τους νησιώτες…

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Δεν κοροϊδεύουμε. Θα απαντήσει ο κ. Υπουργός, όταν θα πάρει τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Όταν κοροϊδεύουμε τους νησιώτες και δίνουμε 20 εκατομμύρια ως «αντίδωρο» στα περιφερειακά λιμάνια, όταν σας λέω, ότι εμείς τον χρόνο δίναμε 12 εκατομμύρια, δεν μπορούμε να μιλάμε για σοβαρή ανάπτυξη.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Κύριε Σαντορινιέ, θα πάρει τον λόγο ο κ. Υπουργός και θα απαντήσει. Παρακαλώ να πάρετε πίσω τις εκφράσεις. Να διαγραφούν αυτές οι εκφράσεις. Να διαγραφούν αυτές οι εκφράσεις από τα Πρακτικά.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Όχι, δεν διαγράφονται από τα Πρακτικά.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Να διαγραφούν από τα Πρακτικά αυτές οι εκφράσεις.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Δεν διαγράφονται. Δεν έχετε δικαίωμα να διαγράψετε κουβέντα από αυτά που είπα. Κουβέντα.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Κύριε Σαντορινιέ, δεν μου αρέσει αυτή η κατάσταση. Είχαμε μία ήρεμη συζήτηση και ανεβάσατε τους τόνους. Είπαμε ότι θα πάρει τον λόγο ο κ. Υπουργός και θα απαντήσει.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Να πάρει τον λόγο ο κ. Υπουργός, για να μας απαντήσει, πως τα 20 εκατομμύρια είναι ανάπτυξη των λιμανιών.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Κύριε Υπουργέ, θέλετε τώρα ή στο τέλος;

Τον λόγο έχει ο κ. Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Υπάρχει μία τεράστια παρεξήγηση. Το Πρόγραμμα του Ταμείου Ανάκαμψης είναι συμπληρωματικό του ΕΣΠΑ, του Προγράμματος «Αντώνης Τρίτσης» και του Προγράμματος Δημοσίων Επενδύσεων. Για να δείτε την περιφερειακή διάσταση της συνολικής επενδυτικής πολιτικής, με το ΕΣΠΑ να είναι το κύριο περιφερειακό «εργαλείο», πρέπει να αθροίσετε όλους αυτούς τους συγκεκριμένους πόρους, οι οποίοι είναι τεράστιοι στην περιφερειακή διάσταση.

Συνεπώς, εκτός του ότι αγνοείτε και το πρόγραμμα για τις μαρίνες και τα αλιευτικά καταφύγια, το οποίο, προφανώς, αφορά στα νησιά και πλήθος άλλα έργα, αρχίζετε να χρησιμοποιείτε εκφράσεις. Εγώ, αντί να χρησιμοποιήσω εκφράσεις, θα σας ρωτήσω το εξής. Εσείς στο πρόγραμμά σας για το Ταμείο Ανάκαμψης, πόσα λεφτά έχετε βάλει για τα λιμάνια και που γράφονται;

**ΝΕΚΤΑΡΙΟΣ ΣΑΝΤΟΡΙΝΙΟΣ**: Κύριε Υπουργέ, κυβερνάτε. Σταματήστε να αντιπολιτεύεστε την Αντιπολίτευση. Αν δεν θέλετε να κυβερνάτε, κάντε εκλογές για να περάσετε στην Αντιπολίτευση.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών)**: Κοινώς, δεν έχετε απάντηση.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών)**: Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ**: Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, πριν από λίγο ο Πρόεδρος της Επιτροπής μάς αποκάλυψε, μετά από παρέμβαση του κ. Χαρίτση και πιθανώς, και άλλων συναδέλφων, ότι ένα σημαντικό τμήμα της εισήγησης κατατέθηκε, μόλις τώρα, στη συνεδρίαση.

Ως εκ τούτου, νομίζω ότι πρώτα απ’ όλα, επί της διαδικασίας οφείλετε να κάνετε μία διακοπή της διαδικασίας. Δεν είναι δυνατόν για ένα τόσο σημαντικό θέμα να έχουν κατατεθεί τώρα στοιχεία και να μην έχουμε και όλη την πληροφόρηση, γιατί, όπως βλέπουμε, κύριε Υπουργέ και στο site του «Greece 2.0» υπάρχουν και οι πυλώνες στα παραρτήματα. Μάλιστα, αρκετοί απ’ αυτούς είναι στα αγγλικά και έχουν σοβαρότατες παρεμβάσεις για την ελληνική κοινωνία και οικονομία, τις οποίες δεν τις έχετε συζητήσει, ούτε με την ελληνική Βουλή, ούτε με την ελληνική κοινωνία.

Εάν, λοιπόν, είναι κάτι ντροπή, με βάση αυτά που είπε προηγουμένως ο κ. Σαντορινιός, κύριε Πρόεδρε, είναι, πράγματι, ντροπή για τη Βουλή να υποβαθμίζεται τόσο πολύ ο ρόλος της, να υποτιμάται τόσο πολύ ο ρόλος των εκπροσώπων των πολιτών και των Βουλευτών και να θέλει με μία «αυτοκρατορική» διάθεση η Κυβέρνηση να αποφασίζει και να διατάζει. Εμείς το χρεώνουμε αυτό στην Κυβέρνηση, όχι μόνο στο Προεδρείο της Βουλής, και ως μία ελλιπή εμπιστοσύνη στα «εργαλεία» της Δημοκρατίας και στα οφέλη της Δημοκρατίας. Φαίνεται ότι η Δημοκρατία και η διαφάνεια ανησυχούν την ελληνική Κυβέρνηση και το ερώτημα είναι γιατί.

Τι έχει να φοβηθεί, δηλαδή, ο κ. Σκυλακάκης, τι έχει να φοβηθεί ο κ. Ρουσόπουλος που είναι ο Εισηγητής της Πλειοψηφίας, από το να γίνει αυτή η συζήτηση αναλυτικά; Να γίνει, δηλαδή, με παρουσία των φορέων, να έρθουν εδώ οι κοινωνικοί εταίροι, να έρθει η Οικονομική Κοινωνική Επιτροπή να συζητήσουμε, όπως θα έπρεπε σε αυτό που αναγράφεται, ότι είναι -και θα ήθελα να είναι- η μεγάλη ευκαιρία της Ελλάδας και της Ευρώπης.

Αν μιλάμε, δηλαδή, για τη μεγάλη ευκαιρία της Ελλάδας και της Ευρώπης, θα περιοριστούμε σε μία συνεδρίαση Επιτροπών, που έγινε, πριν από λίγους μήνες, και σε μία fast track διαδικασία, που είμαστε όλοι μαζί στη μικρότερη Αίθουσα των συνεδριάσεων, για να τελειώσετε μέσα σε λίγες ώρες και να πάμε σε μία ψήφιση Σύμβασης; Αν είναι η μεγάλη ευκαιρία, όπως την περιγράφετε εσείς, δεν αντιστοιχεί σε αυτή τη μεγάλη ευκαιρία να τη συζητήσουμε, για να κινητοποιηθούν οι κοινωνικοί εταίροι, για να κινητοποιηθούν οι παραγωγικοί φορείς;

Εγώ έρχομαι στη δική σας ανάγνωση και λέω ναι, να το κάνουμε μεγάλη ευκαιρία το Ταμείο Ανάκαμψης. Να δουλέψουμε για την Πατρίδα μας όλοι μαζί. Να κάνουμε καλύτερη την Ελλάδα στην Ευρώπη. Θέλετε να το κάνουμε έτσι, σε συνθήκες «κονσέρβας» και fast track; Είναι ντροπή. Είναι ντροπή, όταν αποκαλύπτεται, ότι τα κείμενα αυτά, όχι απλώς έρχονται σήμερα, αλλά στην Ολομέλεια θα σας πούμε και για πράγματα που έχετε κρύψει από την ελληνική κοινωνία και βάζετε στο Ταμείο Ανάκαμψης. Για αντιδραστικές αλλαγές, για αντιλαϊκές αλλαγές που μου θυμίζουν, ειλικρινά, τις μέρες του HILTON το 2015, τότε που οι θεσμοί ήθελαν να ξεπουλήσουμε τα πάντα κι’ εμείς αντισταθήκαμε.

 Έρχεται τώρα το Ταμείο Ανάκαμψης και τα πολιτικά στελέχη της Νέας Δημοκρατίας να κάνουν κάτι χειρότερο από αυτό που έκαναν οι δανειστές στην Ελλάδα. Αυτό πρέπει να το συζητήσουμε. Δεν μπορούμε να το αφήσουμε έτσι, γιατί εμείς θέλουμε να είναι η μεγάλη ευκαιρία. Τι σημαίνει Ταμείο Ανάκαμψης και Ανθεκτικότητας; Η Ευρώπη εκτιμά, ότι μετά την πανδημία, για να το δούμε θεωρητικά και όπως πρέπει, ο μόνος τρόπος για να «σηκωθεί» η Ευρώπη στα πόδια της και η ευρωπαϊκή κοινωνία, είναι να έχουμε, ταυτόχρονα, ανάκαμψη των οικονομικών λειτουργιών και ανθεκτικότητα μπροστά και στο επίδικο της κλιματικής κρίσης, έχοντας βιώσιμες, παραγωγικές και κοινωνικές λειτουργίες. Το ερώτημα, λοιπόν, είναι, αν περιέχει το Ταμείο ένα σχέδιο, όπως μας το παρουσιάζει ο κ. Σκυλακάκης και μεθοδολογικά ο κ. Ρουσόπουλος, όχι επί της ουσίας, αλλά επί των άρθρων. Δηλαδή, υπάρχει, αυτή τη στιγμή, από την Κυβέρνηση της Νέας Δημοκρατίας σχέδιο για την ανάκαμψη της οικονομίας και την ανθεκτικότητα των λειτουργιών κοινωνίας και οικονομίας;

 Η απάντηση, δυστυχώς, κυρίες και κύριοι Βουλευτές είναι όχι και αυτό το συζητάμε, όσες ώρες θέλετε, γιατί θα βοηθήσει την Ελλάδα, εάν το συζητήσουμε.

 Πρώτο ερώτημα, κρίνει η Ευρώπη, ότι πάνω από το 1/3 των πόρων πρέπει να προσανατολιστεί στα «πράσινα εργαλεία», διότι είναι η μόνη διέξοδος της παραγωγικής και κοινωνικής λειτουργίας. Δεν υπάρχει άλλη ζωή, για να το πω έτσι, είναι η μόνη διέξοδος η κλιματική ουδετερότητα. Έχει η Ελλάδα κλιματικό νόμο ή έστω άξονες κλιματικής στρατηγικής, για να σχεδιάσει μία οικονομία και να τη χρηματοδοτήσει, κύριε Ρουσόπουλε; Η απάντηση είναι ότι δεν έχει. Η Κυβέρνηση δεν έχει καταθέσει στρατηγική για την κλιματική προσαρμογή και την κλιματική ουδετερότητα.

Δεύτερον, εκτός από τη βιωσιμότητα των λειτουργιών με την κλιματική ουδετερότητα, το δεύτερο που έχει ως τίτλο το Ταμείο είναι «ανθεκτικότητα». Ο νόμος για την ανθεκτικότητα, δηλαδή, την προσαρμογή στην κλιματική κρίση, ψηφίστηκε το 2016, ήταν πρωτοβουλία του ΣΥΡΙΖΑ. Ερώτημα. Ο κ. Σκυλακάκης, έχει ενσωματώσει τους κανόνες ανθεκτικότητας και προσαρμογής στο σχέδιό του; Η απάντηση είναι όχι, γιατί, απλώς, δεν έλεγξε το Περιβάλλοντος και Ενέργειας, αν οι Περιφέρειες τελείωσαν αυτά τα σχέδια, αν είναι κριτήρια χρηματοδότησης. Και τώρα δεν θα χρηματοδοτήσετε, ούτε ανθεκτική γεωργία, ούτε ανθεκτικά αντιπλημμυρικά έργα, ούτε ανθεκτικά λιμάνια. Άρα, τη μεγάλη ευκαιρία που θέλουμε όλοι να είναι το Ταμείο, δεν θα την κάνετε, ούτε ανθεκτική, ούτε κλιματικά βιώσιμη;

Τρίτον, αυτό το αναπτυξιακό σχέδιο, η στρατηγική, αντιστοιχεί στους στόχους βιώσιμης του ΟΗΕ, στο βασικό πολιτικό «εργαλείο» σχεδιασμού του μέλλοντος; Κάνατε ποτέ αναπτυξιακό στρατηγικό σχέδιο; Εμείς κάναμε με αναπτυξιακά συνέδρια σε όλη την Ελλάδα και με αναπτυξιακή στρατηγική που κατατέθηκε και στους θεσμούς και στην Ευρώπη και σε όλους τους ελεγκτές. Η απάντηση είναι όχι. Δεν υπάρχει, αυτή τη στιγμή, στρατηγική στην Κυβέρνηση.

Δεν εξασφαλίζετε, ούτε το ελάχιστο που θέλει η Ευρωπαϊκή Ένωση, που είναι το να μην μείνει κάνεις πίσω. Δεν υπάρχει, αυτή τη στιγμή, «εργαλείο», κριτήριο, θεσμική οργάνωση του σχεδίου του κ. Σκυλακάκη, ώστε κανείς να μην μείνει πίσω, που λέει η Ευρώπη.

Άρα, τι έχει γίνει, για να είμαστε και ξεκάθαροι; Έχετε μαζέψει όλες τις αιτήσεις που βρήκατε στον δρόμο σας, από ημέτερους και μη, γιατί έχει και πολλά σχέδια ημετέρων το σχέδιο μέσα, για να εξυπηρετήσετε, πρώτον, την ανάγκη να παρουσιάσετε κάτι με υψηλό προϋπολογισμό ήτοι προϋπολογισμό στα 32 δις και δεύτερον, να τακτοποιήσετε διάφορα συμβόλαια. Θέλετε να σας πούμε ορισμένα παραδείγματα;

Το Σχέδιο «ΗΛΕΚΤΡΑ» για την εξοικονόμηση ενέργειας στα δημόσια κτίρια έπρεπε να υλοποιείται, εδώ και δύο χρόνια. Δεν το κάνατε και βάζετε το λιγότερο από το μισό στο Ταμείο Ανάκαμψης. Το σχέδιο για την πολεοδομική και χωροταξική οργάνωση της χώρας, έπρεπε να είναι συνολικά σε όλους τους Δήμους. Δεν κάνετε ούτε καν αυτό που είναι νομοθετημένο από την Κυβέρνηση του ΣΥΡΙΖΑ. Βάζετε ένα τμήμα σε λίγους Δήμους, που δεν θα τελειώσουν όσο διαρκεί το Ταμείο Ανάκαμψης. Έχουμε δει τα νούμερα πάρα πολύ καλά.

Βάζετε μέσα άλλα «εργαλεία», όπως, για παράδειγμα, τις ενεργειακές κοινότητες, ή την «κυκλική» οικονομία; Το ψάξαμε σε αυτά που μας δώσατε και δεν υπάρχει, εκτός αν τα έχετε κρύψει κάπου αλλού, το οποίο είναι διπλά αρνητικό και γιατί τα κρύψατε και γιατί κάποιους εξυπηρετούν.

Πάμε τώρα στο θέμα της διαδικασίας. Ανησυχούμε και διαμαρτυρόμαστε μόνο για κάτι γραφειοκρατικό, για κάτι τυπικό; Δηλαδή, το θέμα του δημοκρατικού προγραμματισμού, ας χρησιμοποιήσω αυτόν τον παλαιότερο όρο, είναι θέμα τύπου; Όχι, σας το είπα και στην αρχή. Το θέμα της συμμετοχής των παραγωγικών δυνάμεων, των κοινωνικών εταίρων και της κοινωνίας στη συζήτηση για ένα σχέδιο, έχει να κάνει με την κινητοποίηση των παραγωγικών δυνάμεων της κοινωνίας και των επιστημονικών και των ανθρώπινων πόρων, αλλά και όλων των κοινωνικών τάξεων.

Εσείς δεν θέλετε να κινητοποιηθούν οι παραγωγικές τάξεις, δεν θέλετε να ενισχυθεί όλη η μικρομεσαία επιχειρηματικότητα. Η «πράσινη» και η ψηφιακή μετάβαση είναι για λίγους, οι οποίοι θέλετε να αγοράσουν και τις επιχειρήσεις των πολλών, για να το πούμε έτσι απλά. Αυτό, δυστυχώς, δεν είναι η μεγάλη ευκαιρία της Ελλάδας. Είναι η μεγάλη ευκαιρία των «κολλητών» του συστήματος της εξουσίας του Μαξίμου. Εμείς δεν θέλουμε κάτι τέτοιο, δεν μας ενδιαφέρει. Εμάς μας ενδιαφέρει η Πατρίδα μας.

Θα βοηθήσετε, λοιπόν, να διακοπεί εδώ αυτή η διαδικασία, να κάνουμε την κουβέντα, όπως πρέπει, και να έρθουν οι κοινωνικοί εταίροι, για να συζητήσουμε για ένα πραγματικό σχέδιο, για τη μεγάλη ευκαιρία της Ελλάδας; Αν σας ενδιαφέρουν μόνο τα deals με τους «κολεγιάρχες» που υλοποιείτε, αυτή την περίοδο, «κόβοντας» παιδιά από τα πανεπιστήμια, τα deals στην ενέργεια που μας οδήγησαν στο να έχουμε την ακριβότερη χοντρική τιμή ενέργειας στην Ευρώπη, δεν μπορούμε να συζητήσουμε μαζί. Εμάς δεν μας ενδιαφέρουν αυτά τα deals. Εμείς η μόνη συμφωνία που κάνουμε είναι με την ελληνική κοινωνία.

Δυστυχώς, βλέπουμε ότι δεν έχετε τα βασικά πολιτικά «εργαλεία» της Ευρώπης, που είναι η κλιματική ουδετερότητα, η ανθεκτικότητα, η βιώσιμη ανάπτυξη, γιατί δεν έχετε σχέδιο, δεν είναι μέσα σε αυτό το Ταμείο Ανάκαμψης.

Δυστυχώς, βλέπουμε μέσα, αντί για μία νέα κοινωνική συμφωνία της χώρας μας, ώστε να «σηκωθεί στα πόδια της», βλέπουμε να έχετε μέσα «εργαλεία» που ιδιωτικοποιούν τα νερά, τα απορρίμματα, το φυσικό κεφάλαιο της Ελλάδας, που διασπούν την πολεοδομική οργάνωση, που κάνουν μία οικονομία a la carte, ότι παραγγέλνει ο «κολλητός» να γίνεται, αλλά, δυστυχώς, μία οικονομία «άγριας δύσης», σε ότι αφορά στους φυσικούς πόρους και τις προτεραιότητες.

Γι’ αυτό επιμένουμε, ότι αυτή η διαδικασία πρέπει να γίνει σοβαρά. Πρέπει να αποδείξετε, τουλάχιστον, ότι η Κυβέρνηση είναι σοβαρή, διότι δεν έχει ούτε αυτά τα χαρακτηριστικά αυτός ο σχεδιασμός, πέρα από τις συμφωνίες που κρύβει.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΘΑΣ (Προεδρεύων των Επιτροπών):** Τον λόγο έχει ο κ. Χαρίτσης.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Εισηγητής της Μειοψηφίας)**: Ευχαριστώ, κύριε Πρόεδρε.

Θα ήθελα να διευκρινίσω κάτι, γιατί θέλω να είμαι, απολύτως, ακριβής και δίκαιος στην κριτική μου. Το παράρτημα, για το οποίο μόλις τώρα ενημερωθήκαμε, πράγματι, περιλαμβάνεται στο Μέρος 3 του Σχεδίου. Δεν περιλαμβάνονται, όμως, ως τέτοιοι τουλάχιστον, ως αυτοτελείς πίνακες, οι πίνακες που συνδέουν τις εκταμιεύσεις με συγκεκριμένα ορόσημα και στόχους, για να είμαστε απολύτως σαφείς, ή, τουλάχιστον, να μπορούμε να συμφωνήσουμε στα δεδομένα. Αυτό βλέπω εγώ μπροστά μου, ενώ μπορώ να δεχτώ και τη διαβεβαίωση του Υπουργού, ότι από την πλευρά του είχε κατατεθεί αλλά, προφανώς, δεν αναρτήθηκε με ευθύνη της Βουλής. Κάποιος, όμως, έχει μία ευθύνη γι’ αυτό.

Νομίζω, ότι, επίσης, μπορούμε να συμφωνήσουμε όλοι σε κάτι που αποτελεί κοινή λογική. Δεν μπορεί, κατά τη διάρκεια της συνεδρίασης, να καθόμαστε να διαβάζουμε πίνακες και παραρτήματα εκατοντάδων σελίδων, αντί να ακούμε τους συναδέλφους μας που τοποθετούνται, για να μπορέσουμε κι εμείς να έχουμε μία πιο συγκροτημένη άποψη. Δεν είναι διαδικασία αυτή να αναρτώνται τόσο πολυσέλιδα κείμενα και να καθόμαστε να ψάχνουμε τι από αυτά περιλαμβάνεται σε προηγούμενα κείμενα που είχαν αναρτηθεί τις προηγούμενες ημέρες και τι αποτελεί καινούργια ύλη για τη συζήτησή μας.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών)**: Νομίζω, κύριοι συνάδελφοι, ότι δόθηκαν εξηγήσεις από τον Πρόεδρο, τον κ. Καλογιάννη για το τι ακριβώς συνέβη. Πραγματικά, υπήρχε μία καθυστέρηση ως προς την ανάρτηση. Από ΄κει και πέρα, το παράρτημα νομίζω το έχετε στα χέρια σας, αν και δεν ξέρω τι θα προλάβετε να διαβάσετε βέβαια. Όμως, θα θυμηθώ την προηγούμενη συνεδρίαση που είχαμε για το Ταμείο Ανάκαμψης, κύριε Χαρίτση, που τότε δεν ήσασταν εκεί. Συνεδρίασαν τέσσερις Επιτροπές, όπου χρειάστηκαν εννέα ώρες, για να ολοκληρωθεί η συνεδρίαση, ενώ στην τελευταία ώρα δεν υπήρχαν καθόλου Βουλευτές.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Εισηγητής της Μειοψηφίας)** (ομιλών εκτός μικροφώνου): Κάντε κανονική κοινοβουλευτική διαδικασία και αφήστε τα επιχειρήματα αυτά!

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών)**: Δεν είναι επιχειρήματα, είναι η πραγματικότητα.

Τον λόγο έχει ο κ. Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών)**: Νομίζω ότι είναι σαφές αυτό που έχει γίνει. Εμείς δεν έχουμε κανέναν λόγο να μην το καταθέσουμε. Άλλωστε, όπως ξέρετε, πρώτος αναφέρθηκα σε αυτό, διότι θεωρούσα ότι έχει αναρτηθεί. Μου φαινόταν παράδοξο να μην έχει αναρτηθεί, διότι είναι ένα κείμενο δημόσιο, εδώ και ενάμιση μήνα.

**ΣΩΚΡΑΤΗΣ ΦΑΜΕΛΛΟΣ** (ομιλών εκτός μικροφώνου): Από την Κομισιόν, όμως, τα μάθαμε και όχι από εσάς.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών)**: Μα, της Κομισιόν είναι το έγγραφο αυτό, δεν είναι δικό μας. Από την Κομισιόν θα το μάθετε. Η Κυβέρνηση το κατέθεσε και λογικό ήταν να το καταθέσει. Δεν έχει λόγο να μην το καταθέσει, θα ήταν παρανοϊκό. Έγινε ένα σφάλμα και δεν αναρτήθηκε εγκαίρως. Εγώ δεν μπορώ να φέρω την ευθύνη γι’ αυτό. Όπως καταλαβαίνετε και από την ίδια τη ροή των γεγονότων, κανένας δεν είναι τρελός να δείχνει κάτι, εάν δεν το έχει καταθέσει, λέγοντας ότι έχει κατατεθεί και αυτό προκύπτει και από τη σχετική αλληλογραφία.

Από εκεί και πέρα, για τα άλλα συμπληρωματικά στοιχεία του Σχεδίου, δώσαμε την Παρασκευή στη δημοσιότητα το σύνολο όλων των συμπληρωματικών στοιχείων. Αυτά, όμως, δεν είναι δεσμευτικά, εξ ου και δεν κατατίθενται στη Βουλή, για να αποκτήσουν δεσμευτικό χαρακτήρα. Δεν έχουμε κανέναν λόγο να υπερδεσμευτούμε, σε σχέση με αυτά που έχουμε συμφωνήσει με την Επιτροπή. Αυτά που έχουμε συμφωνήσει είναι αυτά που έχετε στα χέρια σας.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών)**: Τον λόγο έχει ο κ. Καιρίδης.

**ΔΗΜΗΤΡΙΟΣ ΚΑΙΡΙΔΗΣ:** Ευχαριστώ, κύριε Πρόεδρε. Θα είμαι πολύ σύντομος. Θα ήθελα να αναφερθώ σε ένα ζήτημα που τέθηκε διαδικαστικά στην αρχή. Στο μεταξύ, η συζήτηση έχει προχωρήσει. Όμως, επειδή είμαι βέβαιος, ότι θα επανέλθει και στη συζήτηση στην Ολομέλεια, καλό είναι να απαντηθεί. Εν πάση περιπτώσει, να καταγραφεί. Και εδώ είμαστε να παίξουμε αυτό το «πινγκ πονγκ» και στην Ολομέλεια.

Αναφέρομαι στην Ιταλία, της οποίας έγινε μεγάλη χρήση από τους συναδέλφους της Αντιπολίτευσης «και πως το κάνει η Ιταλία», «και πώς το κάνει καλύτερα η κυβέρνηση Ντράγκι» και «πόσο δημοκράτης είναι ο Ντράγκι». Λοιπόν, θα ήθελα να σας πληροφορήσω για κάποια πράγματα, ως Αντιπρόεδρος της Επιτροπής Ευρωπαϊκών, παρακολουθώντας και τα ιταλικά δρώμενα από πολύ κοντά, αλλά, κυρίως, γιατί πιστεύω στον κοινοβουλευτικό διάλογο. Δηλαδή, πιστεύω ότι εδώ πρέπει να ερχόμαστε, όχι με τσιτάτα και προπαρασκευασμένες ομιλίες, αλλά να απαντάμε στα θέματα που τίθενται. Από σεβασμό προς τους συναδέλφους, λοιπόν, επιτρέψτε μου την απάντηση.

Να σας πω ότι, στην Ιταλία υπάρχει μόνο ένα κόμμα στην αντιπολίτευση. Όλα τα άλλα συμμετέχουν στην Κυβέρνηση. Οι ακροδεξιοί Fratelli έχουν εξεγερθεί για τον αυταρχισμό της κυβέρνησης Ντράγκι, για την επιβολή αυτών των προτάσεων από το ευρωπαϊκό «ευρωιερατείο». Έτσι λένε, αν σας θυμίζει κάτι η φράση. Οποιαδήποτε σύμπτωση είναι, εντελώς, τυχαία. Εκεί, λοιπόν, δεν έγινε διάλογος και δεν έγινε καμία συζήτηση και επιβλήθηκαν από τον Ντράγκι. Αυτή τη σχέση έχει.

Αν κατάλαβα καλά, κύριοι συνάδελφοι, είπατε ότι στην Ιταλία έγινε διεξοδικός διάλογος με την κοινωνία.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Εισηγητής της Μειοψηφίας):** Είπα ότι ήρθε στη Βουλή και συζητήθηκε, προτού πάει στις Βρυξέλλες. Αυτό είπα.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Κύριε Χαρίτση, σας παρακαλώ, να μην διακόπτετε τον ομιλητή. Συνεχίστε, κύριε Καιρίδη.

**ΔΗΜΗΤΡΙΟΣ ΚΑΙΡΙΔΗΣ:** Λοιπόν, οι αιτιάσεις που κάνατε εδώ σήμερα, ακούστηκαν και εκεί από την αντιπολίτευση. Μόνο αυτό λέω.

Επιπλέον, επειδή η ιστορία έχει έναν ενδιαφέροντα τρόπο να ειρωνεύεται αυτούς που την κακομεταχειρίζονται, έχει πολύ ενδιαφέρον, κατά τη γνώμη μου ιστορικό, να εκθειάζεται ο Ντράγκι, ειδικά από εσάς. Ο «τρισκατάρατος» κεντρικός τραπεζίτης που έκλεισε τις ελληνικές τράπεζες, το 2015, όπως μας λέγατε. Αλλά, ακόμη περισσότερο, επειδή κάνατε καριέρα, ενάντια στον Παπαδήμο. Θυμάστε τι λέγατε, ο «δοτός». Δηλαδή, ο χουντικός, ο εγκάθετος, ο μη δημοκρατικά νομιμοποιημένος.

Να σας θυμίσω, ότι ο Μάριο Ντράγκι δεν έχει εκλεγεί. Είναι το αντίστοιχο του Παπαδήμου, σε μία κυβέρνηση εθνικής ενότητας στην Ιταλία. Αυτός που ήταν «δοτός» το 2012, σήμερα είναι ο «αρχιδημοκράτης» του 2021. Έχει πολύ ενδιαφέρον. Μπορεί κανείς να το πάει ακόμη παραπέρα, με την Κομισιόν και το έγγραφο αυτό που είπε ο κ. Σκυλακάκης. Τουλάχιστον, αυτό το έγγραφο, κύριοι συνάδελφοι του ΣΥΡΙΖΑ, μεταφράστηκε, διότι εδώ φθάσαμε στο εξωφρενικό -και δείτε τι καμώματα κάνει η ιστορία και πως έρχεται και εκδικείται- να πάμε σε δημοψήφισμα, το 2015, με αμετάφραστο το ερώτημα στα αγγλικά. Τουλάχιστον, ο κ. Σκυλακάκης και το έγγραφο αυτό της Κομισιόν, για το οποίο τον εγκαλείτε, για να δείτε που φθάσαμε το 2015 και πως η ιστορία κάνει κύκλους και έρχεστε και τη «λουζόμαστε».

Λοιπόν, αυτό και μόνο. Ελπίζω να μπορούμε να μιλήσουμε ήρεμα στη συνέχεια.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Τον λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε. Είναι, πραγματικά, μία αμήχανη στιγμή για το Κοινοβούλιο, μία αμήχανη στιγμή, διότι και τώρα και στο μέλλον, θα μας απασχολεί ένα ερώτημα και σε επίπεδο πολιτικό και σε επίπεδο πανεπιστημιακό: ποιες πολιτικές και ποιοι πολιτικοί οδήγησαν τη χώρα στην οικονομική καταστροφή και ποιες πολιτικές και ποιοι πολιτικοί οδήγησαν τη χώρα έξω από τη «βαρβαρότητα» των μνημονίων, στην ανάκαμψη, στα πλεονάσματα, κ.λπ..

Το λέω αυτό, αναφορικά και με τη σχέση που έχει με την κουβέντα που κάνουμε σήμερα, διότι συζητάμε ένα πολύ σημαντικό χρηματοδοτικό «εργαλείο» και περίμενα από το Κόμμα της Ν.Δ. και από την Κυβέρνηση, όχι από τον κ. Σκυλακάκη και θα πω μετά γι’ αυτόν συγκεκριμένα, να σεβαστούν, στοιχειωδώς, τη θεσμική λειτουργία του Κοινοβουλίου και να ακολουθήσει μία άλλη διαδικασία.

Αφού εγκαλέσω τον φίλο μου και σύντροφο Νεκτάριο Σαντορινιό, για την ευγένεια των εκφράσεων του, σε σχέση με αυτά που είπε, θέλω να απευθυνθώ σε εσάς, κύριε Πρόεδρε, για να καταλάβω, όχι εσείς προσωπικά ως άτομο, αλλά ως Πρόεδρος μιας Επιτροπής, πως βλέπετε τον ρόλο σας στη συνεδρίαση της Επιτροπής. Στο να κρατάτε το χρονόμετρο και να λέτε τρία, πέντε, οκτώ, δέκα λεπτά ή να φυλάτε το Σύνταγμα και τις διαδικασίες; Και μόνο με αυτό που ακούστηκε εδώ σήμερα, θα έπρεπε να διακόψετε τη συνεδρίαση και να πείτε, ότι συγκαλούμε νέα συνεδρίαση, αφού μπορέσουν, στοιχειωδώς, τα μέλη της Επιτροπής να ξεφυλλίσουν ή να ανατρέξουν σε αυτό που αποδείχθηκε, ότι κατατέθηκε στη διάρκεια της Επιτροπής.

Συγνώμη, κύριοι του ΠΑ.ΣΟ.Κ. και της Ν.Δ., εάν διακόπτω τον διάλογό σας, αν θέλετε να διακόψουμε κιόλας, για να έρθουν και κάποιοι Βουλευτές της Ν.Δ., γιατί εκτός του Εισηγητή, μόνο έναν βλέπω στην Αίθουσα. Αν θέλετε να διακόψουμε, εκτός και αν έχετε κάποια συζήτηση για πολιτική συνεργασία ή κάτι άλλο.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Προκαλείτε, κύριε Αλεξιάδη. Προκαλείτε. Όταν λείπετε εσείς;

**ΤΡΥΦΩΝ ΑΛΕΞΙΑΔΗΣ:** Μην βιάζεστε,θα απαντήσω και σε αυτό, κύριε Πρόεδρε.

Σε ότι αφορά στη συγκεκριμένη διαδικασία, είναι προσβλητικό για το Κοινοβούλιο, να αποδεικνύεται, ότι κατά τη διάρκεια της συνεδρίασης έχουν κατατεθεί έγγραφα και να μην διακόπτετε, ούτε για δέκα λεπτά τη διαδικασία, για να ενημερωθούν τα μέλη της Επιτροπής και να μπορέσουμε να εκφράσουμε άποψη. Βαρύνεστε πολιτικά με αυτό που κάνετε και πάρτε την ευθύνη γι’ αυτό που κάνετε. Εμείς θέλουμε τον ουσιαστικό πολιτικό διάλογο, διότι έχουμε επιχειρήματα.

Ερχόμαστε τώρα στο τι κάνει η Κυβέρνηση. Η Κυβέρνηση, όπως προκύπτει από το δελτίο τύπου του Υπουργείου Οικονομικών στις 22/7, έχει ένα σχέδιο 4.000 σελίδων. Σε ότι αφορά, λοιπόν, τη διαδικασία της Βουλής, αυτό που θέλω να πω είναι, ότι αυτό που αποδέχεται το Υπουργείο Οικονομικών στο δελτίο τύπου στις 22/7, δεν έχει κατατεθεί στη Βουλή. Να αλλάξουμε τον Κανονισμό της Βουλής, να καταργήσουμε κάθε χαρτί και να απευθύνεται, πλέον, η Βουλή στους Βουλευτές με διάφορα link και να λέει, ότι στο τάδε link υπάρχει αυτό το νομοσχέδιο, εκεί υπάρχει η τάδε τροπολογία και να καταργήσουμε όλη τη διαδικασία που κάνουμε. Όμως, μέχρι να τα καταργήσουμε αυτά, πρέπει να τηρείτε τους θεσμούς και πρέπει να τηρείτε και τη διαδικασία.

Σε ότι αφορά στον κ. Σκυλακάκη, το έχω ξαναπεί. Κύριε Σκυλακάκη, το λέω από τώρα για να μην παρεξηγηθείτε, ότι εσείς και ο κ. Γεωργιάδης, είστε οι αγαπημένοι μου πολιτικά Υπουργοί. Είστε οι αγαπημένοι μου πολιτικά Υπουργοί, διότι συμφωνώ με πάρα πολλά από αυτά που λέγατε, ως πολιτικά πρόσωπα, πριν καταλήξετε στη Ν.Δ., ειδικά στο ποιος οδήγησε τη χώρα εδώ που την οδήγησε και την κριτική που κάνατε, είτε στον τωρινό Πρόεδρο της Ν.Δ., είτε σε προηγούμενους. Είστε αγαπημένοι μου γι’ αυτό. Είστε αγαπημένοι μου, όμως, πολιτικά και γι’ αυτά που λέτε, απ’ όταν γίνατε Υπουργοί και ελπίζω αυτό να εκτιμηθεί στο μέλλον, με την έννοια, ότι δεν μπορείτε να κρατηθείτε, έχετε άγνοια κινδύνου και εκτίθεστε πολιτικά. Κάνει καλό, όμως, σε μας αυτό.

Στο ίδιο δελτίο τύπου που βγάλατε στις 22/7, ο ίδιος ομολογείτε ένα μεγάλο κοινοβουλευτικό ατόπημα, για το οποίο, όμως, ο Πρόεδρος της Επιτροπής ή κάποιος άλλος, δεν σας εγκαλεί. Λέτε, δηλαδή, ότι το Υπουργείο Οικονομικών, στη συνεδρίαση που έγινε στη Βουλή, παρουσίασε το σχέδιο. Δεν έχετε καν κάποιον ικανό στο γραφείο τύπου του Υπουργείου Οικονομικών, διότι στη Βουλή δεν έρχεται η Κυβέρνηση να παρουσιάσει σχέδια. Έρχεται να κάνει συζήτηση και να καταθέσει απόψεις. Εσείς, λοιπόν, ο ίδιος, στο δελτίο τύπου σας, λέτε «παρουσίασε σχέδιο σε κοινή συνεδρίαση» και κάνετε κι ένα μεγάλο κοινοβουλευτικό ατόπημα. Δεν το λέω αυτό, με την έννοια, ότι δεν είστε εκλεγμένος Βουλευτής και είσαστε εξωκοινοβουλευτικός. Ήμουν και εγώ εξωκοινοβουλευτικός Αναπληρωτής Υπουργός και άκουγα τότε τις κατηγορίες στελεχών της Νέας Δημοκρατίας και Βουλευτών, αλλά κατάφερα, στατιστικά, και ήμουν ο πρώτος Υπουργός, ακόμη και από εκλεγμένους, σε απαντήσεις Ερωτήσεων, σε Επίκαιρες Ερωτήσεις, ομιλίες σε νομοσχέδια, κ.λπ..

Σε ότι αφορά, όμως, στον σεβασμό στο Κοινοβούλιο, δείξατε μία μεγάλη ασέβεια στον ρόλο του Κοινοβουλίου, διότι, απαντώντας στο ΣΥΡΙΖΑ, έρχεστε να κάνετε εσείς, ένας Υπουργός της Κυβέρνησης, κριτική στο πόσοι είναι μέσα στην Αίθουσα. Κοιτάξτε πόσοι είναι από τη Νέα Δημοκρατία. Εκτός από τον Εισηγητή σας, ένας Βουλευτής, ο οποίος σε λίγο θα φύγει, γιατί έχει να μιλήσει στην Ολομέλεια. Σε αυτό το επίπεδο θα κάνουμε τη συνομιλία εδώ;

Κλείνω με δύο ερωτήματα που θα τα καταθέσω δημόσια, αν και κοινοβουλευτικά ο κ. Σκυλακάκης με τη μέχρι τώρα στάση του έχει δείξει, ότι δεν σέβεται το Κοινοβούλιο, δεν απαντάει σε Ερωτήσεις και σε θέματα. Εσείς, λοιπόν, που έχετε πίνακες, επιτελείο, στελέχη, στατιστικές, ποιο ποσοστό ελληνικών επιχειρήσεων από τις 850-900, με βάση αυτά που έχετε καταθέσει, θα μπορέσει να ενταχθεί σε αυτό το Σχέδιο που έχετε κάνει; Το 90%, το 95%, το 2%, το 5%; Επειδή έχετε και σχεδιασμούς και έχετε και ικανότητα να κάνετε προβλέψεις, έχετε πέσει σε όλες τις προβλέψεις έξω, σε σχέση με το έλλειμμα, αλλά στο συγκεκριμένο, πείτε μας, τόσο επί τοις εκατό των μεγάλων επιχειρήσεων, τόσο των μεσαίων, τόσο των μικρών.

Σε σχέση με τα δάνεια των επιχειρήσεων που θα ενταχθούν, κατάλαβα κάτι από το κείμενο, αλλά θέλω να μου το επιβεβαιώσετε κι’ εσείς. Στα δάνεια των επιχειρήσεων που θα ενταχθούν σε αυτό το Σχέδιο, σε περίπτωση που οι επιχειρήσεις δεν μπορέσουν να αποπληρώσουν τα δάνεια, ποιος θα πληρώσει αυτά τα δάνεια; Έχετε κάνει μία πολύ καλή δήλωση που λέτε, ότι για κάθε ευρώ που σπαταλάμε, είναι μελλοντικός φόρος και δεν νομίζω να θέλετε να επιβαρύνετε και άλλο το ελληνικό δημόσιο, ώστε να έχουμε και άλλους φόρους, σαν αυτούς που βάλατε Νέα Δημοκρατία - ΠΑ.ΣΟ.Κ., αλλά κάνετε τώρα την προπαγάνδα για τον ΣΥΡΙΖΑ. Τον ΕΝΦΙΑ εσείς τον νομοθετήσατε, μαζί με το ΠΑ.ΣΟ.Κ. και όχι ο ΣΥΡΙΖΑ. Ποιος θα επιβαρυνθεί σε περίπτωση αδυναμίας αποπληρωμής; Δε με ενδιαφέρει, αν αφορά αυτό μικρές και μεσαίες επιχειρήσεις. Εκεί, ούτως ή άλλως, εμείς και στο σχέδιο μας έχουμε συγκεκριμένη πρόταση γι’ αυτό. Θέλω στον δικό σας σχεδιασμό να μας πείτε, εκτός κι αν η απάντησή σας είναι αυτό που λέει η Έκθεση της Επιτροπής Πισσαρίδη. Δηλαδή, «εταιρείες ζόμπι» που πρέπει να οδηγούνται σε συγκεκριμένη κατεύθυνση.

Αναμένω τις απαντήσεις σας. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Σας ευχαριστώ πολύ, κύριε Πρόεδρε, που μου δίνετε τη δυνατότητα να κάνω μία παρέμβαση.

Σε ότι αφορά στα ρωτήματα που έθεσε ο κ. Αλεξιάδης. Κατ’ αρχήν, όταν μιλάμε για τον αριθμό των επιχειρήσεων, πρέπει να έχουμε μία στοιχειώδη κατανομή, για το ποιες έχουν τον χαρακτήρα, από το ένα εκατομμύριο ΑΦΜ που αναφέρετε, αυτοαπασχολούμενου και ποιες έχουν τον χαρακτήρα επιχείρησης. Ένα βασικό κριτήριο, για να μετατρέπεται μία αυτοαπασχολούμενη δραστηριότητα σε επιχειρηματική, είναι οι εργαζόμενοι. Με εργαζόμενους, γύρω στις 270.000, αυτή είναι η τάξη μεγέθους, λίγο πάνω από τις 250.000, είναι οι επιχειρήσεις που έχουν έστω και έναν εργαζόμενο. Βέβαια, υπάρχουν και κάποιες μικρές εξαιρέσεις, αλλά είναι λίγες χιλιάδες, που μπορεί να υποκρύπτεται μέσα σε μία συνεταιρική σχέση και εργασία και να είναι περισσότεροι του ενός, αλλά δεν νομίζω, ότι αλλάζει αυτό το νούμερο την τάξη μεγέθους.

Συνεπώς, όταν κάνουμε αυτή την κουβέντα, να διαχωρίζουμε το ποιοι είναι στην ουσία αυτοαπασχολούμενοι, για παράδειγμα, ένας γιατρός, ένας δικηγόρος, κ.λπ. και ποιοι ασκούν επιχειρηματική δραστηριότητα με εργαζόμενους και με κάποιο χαρακτήρα επιχειρηματικού σχεδίου, επιχειρηματικών προοπτικών, κ.λπ.. Είναι, απολύτως, φυσιολογικό να είναι κάποιος αυτοαπασχολούμενος, είναι πάρα πολύ χρήσιμο στην οικονομία, αλλά δεν μπορεί να χρησιμοποιούμε τον όρο «επιχείρηση», αδιακρίτως, περιγράφοντας, τελείως, διαφορετικές οικονομικές λογικές. Αυτό είναι το ένα θέμα.

 Το δεύτερο που πρέπει να λάβουμε υπόψη μας, είναι ότι το Ταμείο Ανάκαμψης δεν έχει ενισχύσεις. Πολλοί στην Ευρώπη θα ήθελαν να μας δώσουν χρήματα και να πάμε να τα μοιράσουμε. Νομίζω ότι υποκρύπτεται και από τον λόγο της Αντιπολίτευσης αυτή η επιθυμία, αλλά αυτό είναι μία ατελέσφορη επιθυμία, είναι μια μάταιη επιθυμία, γιατί ο Κανονισμός λέει ότι τα χρήματα αυτά αφορούν αποκλειστικά επενδύσεις και αφορούν και επενδύσεις που θα θέλει να κάνει κάποιος.

Η απάντηση, λοιπόν, στο ερώτημα, πόσοι από αυτούς θα αξιοποιήσουν τα επενδυτικά «εργαλεία», είναι, ότι μεν τα «εργαλεία» των ενισχύσεων θα είναι εκατοντάδες χιλιάδες που θα τα αξιοποιήσουν, αλλά για τα «εργαλεία» των δανείων, δεν έχουμε ακόμη εικόνα. Έχουμε, όμως, μία έρευνα της Εθνικής Τράπεζας που δημοσιεύθηκε χθες και λέει, ότι από τις επιχειρήσεις αυτές, δηλαδή, τις επιχειρήσεις που έχουν εργαζόμενους, το 44% των μικρομεσαίων επιχειρήσεων δηλώνουν πρόθεση να αξιοποιήσουν τα «εργαλεία» του Ταμείου Ανάκαμψης.

Το τελικό νούμερο δεν μπορώ να σας το πω, διότι απαιτεί προβλέψεις συμπεριφορών και γεγονότων, για τα οποία δεν έχουμε αρκετά στοιχεία. Το σίγουρο είναι, ότι και το ενάμιση δις που έχουμε βάλει για τις ενισχύσεις των μικρομεσαίων, θα αφορά εκατοντάδες χιλιάδες, στην πραγματικότητα, ΑΦΜ, γιατί εκεί είναι και τα προγράμματα «Εξοικονομώ», «Επιχειρώ» και ο ψηφιακός μετασχηματισμός, οπότε μπορούν να πάνε και οι πάρα πολύ μικρές επιχειρήσεις και οι αυτοαπασχολούμενοι, χωρίς κανένα πρόβλημα.

 Σε σχέση τώρα με το δεύτερο ερώτημα, για το ποιος θα πληρώσει τα δάνεια. Εδώ φοβάμαι, ότι πάσχετε από το σύνδρομο του «Ιανού». Εννοώ το διπλό πρόσωπο, γιατί, αν θυμάμαι καλά, ο Ιανός ήταν ένας Ρωμαίος θεός που είχε δύο πρόσωπα. Από τη μια, μάς λέτε, μην βάζετε τραπεζικά κριτήρια στα δάνεια που δίνετε και από την άλλη, λέτε, ποιος θα πληρώσει αυτά τα δάνεια; Τα τραπεζικά κριτήρια μπαίνουν, ακριβώς, για να αποπληρωθούν τα δάνεια, στον βαθμό που μπορούν να αποπληρωθούν. Βέβαια, κάποιο ποσοστό «κόκκινων» δανείων πάντα υπάρχει, αλλά πρέπει να είναι ένα πολύ χαμηλό ποσοστό, έτσι ώστε να μην δημιουργεί πρόβλημα και αυτό το διασφαλίζουν, ακριβώς» τα τραπεζικά κριτήρια. Πρέπει, λοιπόν, να αποφασίσετε, αν θα είστε με τον «αστυφύλαξ» ή με τον «χωροφύλαξ». Δηλαδή, θέλετε λιγότερο αυστηρά τραπεζικά κριτήρια, που κι’ αυτό δεν μπορεί να γίνει, δηλαδή, γιατί είναι θέμα συμμετοχής στην Ευρώπη. Αν θέλατε λιγότερο αυστηρά τραπεζικά κριτήρια, να τα κάνατε όταν ήσασταν Κυβέρνηση. Δεν υπάρχουν τέτοια, εφόσον είμαστε στην Ευρώπη, διότι δεσμευόμαστε από τους ευρωπαϊκούς κανονισμούς.

Όμως, γιατί αυτά τα δάνεια, αξίζει να σας το εξηγήσω, ήταν, περίπου, μονόδρομος για την Ελλάδα; Είναι λίγο ουσιαστικό, αν θέλετε να με ακούσετε. Τα δάνεια η χώρα δεν μπορούσε να τα πάρει, για να κάνει πρόσθετες δημόσιες επενδύσεις, διότι θα έπρεπε να βάλουμε 12,7 δις, επιπλέον, δημοσιονομικό χώρο σε μία οικονομία, η οποία προσπαθεί να ανακάμψει και ο δημοσιονομικός χώρος που έχει είναι περιορισμένος. Θα δούμε πόσος είναι, με βάση τους νέους στόχους που θα μπούνε, αλλά η εκτίμησή μου είναι, ότι αυτά που συμφωνήσατε το 2018 δεν θα αλλάξουν δραματικά.

Από την άλλη πλευρά, η Ελλάδα ωφελείται από τα δάνεια, για τον απλό λόγο, ότι εμείς έχουμε πολύ μεγαλύτερο επιτόκιο από τον μέσο όρο της Επιτροπής. Βάλτε τον λογαριασμό, ότι παίρνουμε δάνεια, ας πούμε με 0%, αλλά σας είπα, ότι είναι πιο σύνθετο το επιτόκιο, για μεσοσταθμική διάρκεια είκοσι χρόνια. Αυτό είναι μία πολύ σημαντική ενίσχυση για τη χώρα, διότι τη διαφορά, συν την πρόσθετη ρευστότητα, την κερδίζει η χώρα. Τι θα μπορούσε να τα κάνει αυτά τα δάνεια; Δεν μπορείς να τα κάνεις δημόσιες επενδύσεις, πρέπει να τα κάνεις ιδιωτικές. Ιδιωτικές μπορείς να τα κάνεις, χωρίς τραπεζικά κριτήρια και να γυρίσουν πίσω αυτά τα λεφτά; Δεν μπορείς.

Δεν υπήρχε, δηλαδή, άλλος τρόπος, για να τα χρησιμοποιήσουμε. Εξ ου και κάναμε κάτι που ήταν μία, τελείως, καινοτόμα κίνηση. Αν δείτε το κομμάτι των δανείων στο ελληνικό σχέδιο είναι τελείως ειδικό, δεν υπάρχει πουθενά αλλού στην Ευρώπη. Δεν ήταν εύκολο, να σας το εκμυστηρευτώ τώρα, στη διαπραγμάτευση να περάσει. Ήταν δύσκολο να περάσει, γιατί, μετά απ’ όλα όσα έχουν συμβεί με το χρέος, υπήρχαν και χώρες που για τους αντίθετους λόγους απ’ αυτούς που γράφηκαν, αισθάνονταν «γιατί η Ελλάδα να δανειστεί επιπλέον, τι μας διασφαλίζει εμάς;» Τους πείσαμε και περάσαμε, μετά πολλών επαίνων.

Δε θα υπήρχε, όμως, άλλος τρόπος να αξιοποιηθούν αυτοί οι πόροι. Αυτό ήθελα να πω και νομίζω, ότι σας εξήγησα.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ευχαριστώ, κύριε Πρόεδρε.

Μέσα απ’ όλη τη συζήτηση, κοινή αποδοχή απ’ όλους μας είναι, ότι πρόκειται για ένα πολύ σοβαρό νομοθέτημα. Ο ΣΥΡΙΖΑ έχει τοποθετηθεί, εξαρχής, θετικά, όταν ξεκίνησε η συζήτηση στην Ευρωπαϊκή Ένωση, γιατί στις προηγούμενες κρίσεις η Ευρωπαϊκή Ένωση είχε προχωρήσει σε περιοριστικές πολιτικές. Αντίθετα, βλέπουμε, ότι το Ταμείο Ανάκαμψης μπορεί να γίνει ένα βήμα για έναν μηχανισμό στήριξης της βιώσιμης ανάπτυξης και της μείωσης των ανισοτήτων.

Δυστυχώς, όμως, η Κυβέρνηση της Νέας Δημοκρατίας επιλέγει την κατάθεσή του, εν κρυπτώ. Μέσα σε μία εβδομάδα, με τη Βουλή να συζητά το ασφαλιστικό και το εκπαιδευτικό νομοσχέδιο, προστίθεται και η συζήτηση, επί του σχεδίου χρηματοδότησης και δανειοδότησης του Ταμείου Ανάκαμψης, βέβαια, χωρίς τους φορείς, σε μία fast track διαδικασία. Πρόκειται για μία διαδικασία που υποβαθμίζει τον ρόλο της Βουλής. Άλλωστε, το είπε και στην αρχή ο Εισηγητής μας, ο οποίος ζήτησε να γίνουν όλες οι συνεδριάσεις κανονικά και να γίνει και μία ευρύτερη συζήτηση στην Ολομέλεια.

Μετατρέπουμε τη Βουλή σε διακοσμητικό φορέα. Η Κυβέρνηση επέλεξε, δυστυχώς, να νομοθετήσει το διοικητικό πλαίσιο για το Ταμείο Ανάπτυξης και αυτό ακόμη μέσω τροπολογιών. Ούτε καν αυτά δεν ήρθε να τα συζητήσουμε στην Επιτροπή Οικονομικών. Τρεις φορές έγινε. Ό,τι έχει νομοθετηθεί για το Ταμείο, έχει έρθει, ουσιαστικά, εν κρυπτώ, μέσω τροπολογιών, χωρίς καμία διαβούλευση και ενημέρωση. Το τελευταίο, βέβαια, ήταν ότι καταθέσατε μέσα στη διάρκεια της συνεδρίασης το παράρτημα.

**ΘΕΟΔΩΡΟΣ ΣΚΥΛΑΚΑΚΗΣ** **(Αναπληρωτής Υπουργός Οικονομικών):** (ομιλεί εκτός μικροφώνου)

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Εμείς τώρα το είδαμε, κύριε Υπουργέ. Τώρα ανέβηκε στο site της Βουλής. Δεν είναι ευθύνη του ΣΥΡΙΖΑ, δεν είναι ευθύνη της Αξιωματικής Αντιπολίτευσης, είναι ευθύνη της Κυβέρνησης της Ν.Δ.. Τι να κάνουμε τώρα;

Η αλήθεια είναι, ότι το Ταμείο Ανάπτυξης, και σε αυτό θα συμφωνήσουμε όλοι, αποτελεί ένα σημαντικό «εργαλείο» και το είδαμε, πραγματικά, ως ένα βήμα θετικό. Δυστυχώς, η επιλογή σας να προχωρήσετε, μονομερώς, σε δεσμευτικές και πέρα από τη συνταγματική θητεία σας επιλογές, δεν μας αφήνει πολλά περιθώρια.

Σας ρωτάμε, σε ποια κατεύθυνση κινείται; Πως θα κατανείμετε τους πόρους; Σε ποιους; Είστε εκτός τόπου και χρόνου. Η πανδημία δημιούργησε ανάγκες και η διαχείρισή της από τη Νέα Δημοκρατία μπορούμε να πούμε, ότι διόγκωσε αυτές τις ανάγκες. Στις συζητήσεις όλων μας θα έπρεπε να περιλαμβάνονται προτάσεις για την επαύριον της πανδημίας. Θα έπρεπε να περιλαμβάνονται απαντήσεις στα ερωτήματα που «γέννησε» η πρωτοφανής κρίση και να καλύπτει τις έκτακτες ανάγκες που δημιουργήθηκαν, ανοίγοντας έτσι έναν δρόμο για τη δίκαιη ανάπτυξη.

Αντίθετα, όμως, για εσάς, για τη Νέα Δημοκρατία, αποτελεί άλλη μία «χρυσή» ευκαιρία για τη συντήρηση ενός σχεδίου ανάπτυξης, δυστυχώς, βγαλμένου από το παρελθόν, με τη «συμπίεση» των μεσαίων και χαμηλών στρωμάτων και την παροχή κινήτρων και ελαφρύνσεων στο κεφάλαιο και στα μεγάλα εισοδήματα, στη λογική, ότι η υπερσυσσώρευση θα φέρει επανεπένδυση στην οικονομία και μέσω αυτού θα ωφεληθούν και τα μεσαία και χαμηλά στρώματα, κάτι που το ακούμε πάρα πολλά χρόνια, έχει αναθεωρηθεί το τελευταίο διάστημα από πάρα πολλούς οικονομολόγους και από πάρα πολλά κράτη μέσα στην πανδημία.

Δυστυχώς, όμως, αυτό το μοντέλο, όχι μόνο δεν δουλεύει, αλλά μας οδήγησε και στην κατάρρευση της οικονομίας. Μας φέρνετε ένα Σχέδιο, το οποίο καταλαμβάνει μεγαλύτερη περίοδο -το ξαναλέω- από τη συνταγματική θητεία της Κυβέρνησής σας, χωρίς διαβούλευση. Το χειρότερο είναι ότι το Σχέδιο έχει το βλέμμα στραμμένο στο παρελθόν, σε ένα μοντέλο ανάπτυξης που δεν απέδωσε. Αντίθετα, διεύρυνε τις ανισότητες, ένα μοντέλο που μας έφερε στην κρίση με όλα τα δεινά που έφερε στον ελληνικό λαό.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Μπουρνούς.

**ΙΩΑΝΝΗΣ ΜΠΟΥΡΝΟΥΣ:** Να πούμε, κατ’ αρχάς, πως η ίδια η καθιέρωση του Ταμείου Ανάκαμψης και Ανθεκτικότητας είναι ένα θετικό βήμα για την Ευρώπη. Για πρώτη φορά, η Ευρωπαϊκή Ένωση θέλει η ίδια να αναζητήσει πόρους, για να χρηματοδοτήσει επεκτατικές δαπάνες και επενδύσεις εξόδου από μία σοβαρή κρίση. Φυσικά, είναι βήμα δειλό και ανεπαρκές, εξαιτίας των γνωστών αναστολών της ευρωπαϊκής ηγεσίας και των βόρειων χωρών.

Η σύγκριση με τις Ηνωμένες Πολιτείες της Αμερικής, που θα δαπανήσουν οκτώ φορές περισσότερα είναι καταλυτική. Χώρες σαν την Ελλάδα και τις άλλες περιφερειακές, δεν έχουν δυνατότητα δικού τους δανεισμού για συμπληρωματική χρηματοδότηση της ανάκαμψης, όπως μπορεί να κάνει η Ολλανδία ή η Γερμανία. Το Σχέδιο «Ελλάδα 2.0» συνοδεύεται από πολύ δυσάρεστους συνειρμούς και εννοώ τα μνημόνια. Φτιάχτηκε κρυφά από τη Βουλή και την κοινωνία. Ούτε καν μία προσχηματική διαβούλευση με παραγωγικούς φορείς ή την Αυτοδιοίκηση δεν έγινε από την Κυβέρνηση. Υπάρχει έλλειμμα νομιμοποίησης για το περιεχόμενο ενός τόσο μεγάλου προγράμματος.

Ειδικά για το περιεχόμενο η ένστασή μας είναι στην απουσία ενός κεντρικού concept για την αλλαγή του παραγωγικού μοντέλου. Έχουμε την ευκαιρία, πραγματικά, να καινοτομήσουμε και να προχωρήσουμε σε αλλαγές, που τις συζητάμε δεκαετίες, ο καθένας από τη σκοπιά του, αλλά για κάποιον λόγο πρέπει να ακολουθήσουμε ένα μοντέλο ΕΣΠΑ, που πρώτα κοιτάμε πού μπορούμε να ξοδέψουμε και μετά ρίχνουμε εκεί χρήματα.

Περνάτε 12 δις δανείων από συστημικές τράπεζες, υπό τον δικό τους έλεγχο, με τα δικά τους κριτήρια, πράγμα που μεταφράζεται σε αποκλεισμό, σχεδόν, όλων των μικρών και μεσαίων επιχειρήσεων της χώρας.

Μετά από δέκα χρόνια βαριάς λιτότητας και χρεοκοπιών, καταλαβαίνετε ότι λίγοι είναι αυτοί που μπορούν να περάσουν σήμερα την πόρτα της τράπεζας. Τα λεφτά πάνε στα λεφτά. Δεν πάνε στην περιφερειακή ανάπτυξη, τους αγρότες, τους μικρομεσαίους.

Τέλος, μετατρέπετε τη σύμβαση μόνοι σας σε μνημόνιο, συνδέοντάς την με αντιμεταρρυθμίσεις που τους δίνετε χαρακτήρα προαπαιτούμενων που βλάπτουν τη μεγάλη κοινωνική πλειοψηφία. Όλα αυτά, όχι μόνο δεν αλλάζουν τη χώρα, αλλά «γιγαντώνουν» με πολύ περισσότερα χρήματα τις πρακτικές πελατειακής συναλλαγής και παρασιτισμού που καταδυναστεύουν τη χώρα.

Τι θα αφήσει πίσω του αυτό το πρόγραμμα; Μία νέα παραγωγική δομή ή μία οικονομία που μόλις σταματήσει η ροή πόρων, απλώς, στεγνώνει;

Προφανώς, είναι μακριά από την ευρωπαϊκή λογική. Σε άλλες χώρες υπάρχει, σαφώς, η λογική εμπλοκής της κοινωνίας, αναβάθμισης των δημόσιων αγαθών και βεβαίως της δίκαιης μετάβασης «πράσινης» ή ψηφιακής. Δηλαδή, μετάβασης που περιλαμβάνει την κοινωνία, τα νοικοκυριά, ενεργειακές κοινότητες και ούτω καθεξής, με ξεκάθαρο αντίκρισμα σε θέσεις εργασίας και ποιότητα ζωής.

Εδώ τι έχουμε; Στην Ελλάδα, με Κυβέρνηση Μητσοτάκη, έχουμε την αποθέωση του trikle down. Τα δίνω στους μεγάλους, αλλά, ίσως, στάξει και για τους από κάτω. Κι εμείς δεν πρόκειται να συναινέσουμε σε αυτή την ιδεοληψία.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ:** Σας ευχαριστώ πολύ, κύριε Πρόεδρε.

Δεν θα σταθώ στον απαράδεκτο και απαξιωτικό τρόπο, με τον οποίο λειτουργεί το Κοινοβούλιο, σε έναν βαθμό, μάλιστα, λοιδορούμενο από την Κυβέρνηση, αλλά, δυστυχώς, και από τους κοινοβουλευτικούς θεσμούς.

Θα πάω λίγο παρακάτω, γιατί ο Εισηγητής της Νέας Δημοκρατίας μίλησε για πρωτοπορία της χώρας στο Ταμείο Ανάκαμψης. Και εγώ θα ήθελα να θυμίσω, ίσως, μετά από αυτό ο κ. Καιρίδης θα θέλει να παρέμβει πάλι, ότι η Πορτογαλία, της οποίας η πρόταση ήταν η πρώτη που εγκρίθηκε, έκανε διαβούλευση με φορείς, με παραγωγικές δυνάμεις -η κυβέρνησή της εννοώ- με επιμελητήρια, με εκπροσώπους της κοινωνίας των πολιτών, για πάνω από ενάμισι μήνα. Ανάρτησε το πρόγραμμα σε διαβούλευση ανοιχτή, όπου συγκέντρωσε 2.000 παρατηρήσεις και σχόλια. Βεβαίως, το συνέδεσε με όλες τις εθνικές στρατηγικές της χώρας που είχε εκπονήσει για το παιδί, για το δημογραφικό, για την κλιματική μετάβαση, για τη μείωση των ανισοτήτων κ.λπ..

Η Νέα Δημοκρατία ό,τι βρήκε από εθνικές στρατηγικές που της παρέδωσε ο ΣΥΡΙΖΑ, δεν τις χρησιμοποίησε και τις «πέταξε».

**ΘΕΑΝΩ ΦΩΤΙΟΥ:** Σας ευχαριστώ πολύ, κύριε Πρόεδρε.

Δεν θα σταθώ στον απαράδεκτο και απαξιωτικό τρόπο, με τον οποίο λειτουργεί το Κοινοβούλιο, σε έναν βαθμό, μάλιστα, λοιδορούμενο από την Κυβέρνηση, αλλά, δυστυχώς, και από τους κοινοβουλευτικούς θεσμούς.

Θα πάω λίγο παρακάτω, γιατί ο Εισηγητής της Νέας Δημοκρατίας μίλησε για πρωτοπορία της χώρας στο Ταμείο Ανάκαμψης. Και εγώ θα ήθελα να θυμίσω, ίσως, μετά από αυτό ο κ. Καιρίδης θα θέλει να παρέμβει πάλι, ότι η Πορτογαλία, της οποίας η πρόταση ήταν η πρώτη που εγκρίθηκε, έκανε διαβούλευση με φορείς, με παραγωγικές δυνάμεις -η κυβέρνησή της εννοώ- με επιμελητήρια, με εκπροσώπους της κοινωνίας των πολιτών, για πάνω από ενάμισι μήνα. Ανάρτησε το πρόγραμμα σε διαβούλευση ανοιχτή, όπου συγκέντρωσε 2.000 παρατηρήσεις και σχόλια. Βεβαίως, το συνέδεσε με όλες τις εθνικές στρατηγικές της χώρας που είχε εκπονήσει για το παιδί, για το δημογραφικό, για την κλιματική μετάβαση, για τη μείωση των ανισοτήτων κ.λπ.. Η Νέα Δημοκρατία ό,τι βρήκε από εθνικές στρατηγικές που της παρέδωσε ο ΣΥΡΙΖΑ, δεν τις χρησιμοποίησε και τις «πέταξε».

Σε ότι αφορά στον δανεισμό η Πορτογαλία και πάλι, κύριε Υπουργέ, αυτή τη φορά, ναι, δεν πήρε πολλά λεφτά. Είναι αλήθεια αυτό, αλλά επιφυλάχθηκε να δει πώς πάει και να πάρει και άλλα λεφτά το 2022, εάν χρειαστεί για δανεισμό, γιατί θέλει να δει, ακριβώς, πού πάνε τα λεφτά της και γιατί στον δανεισμό. Επομένως, κατευθύνει τα μισά δάνεια στην κατοικία και τα άλλα μισά σε μικρομεσαίες επιχειρήσεις ρητά, μέσω αναπτυξιακής τράπεζας που κάνει αυτή.

Η χώρα μας, όμως, με την πρόταση της Νέας Δημοκρατίας, με την οποία, όπως καταλάβατε και από τον Εισηγητή μας και από τους συναδέλφους, διαφωνούμε ριζικά και είμαστε σε εκ διαμέτρου αντίθετη αντίληψη, χάνει μία ευκαιρία, μεταξύ των άλλων, να «θωρακίσει» το κοινωνικό κράτος, δηλαδή, υγεία, παιδεία και πρόνοια, από ενδογενείς και εξωγενείς κρίσεις και να το αναβαθμίσει.

Παρά το γεγονός, ότι το Ταμείο Ανάκαμψης δημιουργήθηκε, για να αντιμετωπιστούν οι ανισότητες, που αυξήθηκαν λόγω της πανδημίας, και να ενισχυθούν οι ομάδες εκείνες του πληθυσμού που επλήγησαν περισσότερο -ρητή η κατηγοριοποίηση και η σημείωση της Ευρωπαϊκής Ένωσης για παιδιά, ανάπηρους, ηλικιωμένους και γυναίκες- το Σχέδιο της Κυβέρνησης δεν μεριμνά γι’ αυτά. Συνεχίζεται ένα χρεοκοπημένο μοντέλο της προσπάθειας ιδιωτικοποίησης του κοινωνικού κράτους στο πεδίο της υγείας και της παιδείας.

Σε αυτά τα δύο πεδία, έχουμε δει τι κάνετε και εκεί ακριβώς εμφανίζετε επενδύσεις και τα πάντα. Αντίθετα, την πρόνοια την θεωρείτε, εκ προοιμίου, αντιαναπτυξιακή. Εξ ου και στις επενδύσεις αναφέρεται «μηδέν» επενδύσεις, γιατί πιστεύετε, ότι η πρόνοια δεν είναι τομέας για επενδύσεις, ούτε για κρατικές, ούτε για ιδιωτικές, βεβαίως.

Αγνοείτε, είναι προφανές, τον τεράστιο τομέα υπηρεσιών φροντίδας για το παιδί, για τον ανάπηρο, για τη μάνα και για τον ηλικιωμένο, οι οποίες, βέβαια, πρέπει να παρέχονται δωρεάν στον ελληνικό λαό. Βεβαίως, πρέπει να ελέγχονται αυστηρά με έναν ψηφιακό, όπως λέμε εμείς, κοινό δημόσιο «βραχίονα» για τις υπηρεσίες πρόνοιας και υγείας.

Γι’ αυτό πιστεύω, ότι χάνουμε μία τεράστια ευκαιρία στον τόπο. Τα ελάχιστα χρήματα που κατευθύνετε, τα 600 εκατομμύρια, σε σύνολο 30,9 δις για την πρόνοια, σπαταλούνται, τα 50 εξ αυτών σε προγράμματα κατάρτισης και ψηφιοποίησης. Και είναι οδυνηρό αυτό, αφού στο Μεσοπρόθεσμο, κατά τα έτη της μεγάλης ανάπτυξης 2023, 2024, 2025, κρατάτε τις δαπάνες της πρόνοιας στα 3.350.000.000, εκεί, δηλαδή, ακριβώς, που σας τις παραδώσαμε το 2019.

Με άλλα λόγια, η πρόνοια δεν πρόκειται να δει από την Κυβέρνηση Μητσοτάκη, ούτε ένα ευρώ, ενώ ο ΣΥΡΙΖΑ την πήρε στα 700 εκατομμύρια και την έφτασε στα 3.350.000.000 Από το Αναθεωρημένο Πρόγραμμα που κοινοποιήσατε, το οποίο βρήκαμε, ψάχνοντας, αριστερά και δεξιά και δεν είχε αναρτηθεί ακόμη, λείπουν ακόμη και εκείνα τα ελάχιστα που είχατε βάλει για την αναπηρία, όπως η πρώιμη διάγνωση και η κοινωνική ένταξη για τα παιδιά του αυτισμού, μέτρα βελτίωσης, υποδομών, προσβασιμότητας για κινητικά και αισθητηριακά ανάπηρους και η ψηφιακή μεταρρύθμιση των ΚΕΠΑ.

Αντ’ αυτού, με το πρόσχημα, ότι θα κάνετε ένα «πιλοτικό» πρόγραμμα για τον προσωπικό βοηθό ατόμων με αναπηρία, που θα ξεκινήσει το 2022, σε πολύ περιορισμένο αριθμό ατόμων, επαναφέρετε τη λειτουργικότητα του ανάπηρου, ως βασικό κριτήριο αξιολόγησης και επιλογής. Αυτό είναι τεράστιο πρόβλημα. Κάνετε ένα τεράστιο «έγκλημα», αυτή τη στιγμή, και ανοίγετε τους «ασκούς του Αιόλου». Ήταν μνημονιακή υποχρέωση και εμείς δεν την υλοποιήσαμε. Όμως, εσείς την φέρνετε μέσα από το Ταμείο Ανάκαμψης.

Έχουμε ασκήσει κριτική για την κάρτα αναπηρίας, ότι σήμερα εγκαταλείπεται απ’ όλα τα κράτη μέλη, στην οποία επιμένετε, καθώς και στην καθυστερημένη πριμοδότηση της επαγγελματικής αναδοχής ανάπηρων παιδιών, που ξαφνικά τη βάζετε στο Ταμείο Ανάκαμψης. Ακόμη κι’ αυτά, όμως, που εντάσσετε στο Ταμείο Ανάκαμψης δεν είναι καινοτόμες δράσεις, που θα άλλαζαν ουσιαστικά την πρόνοια και τις υπηρεσίες φροντίδας του τόπου μας. Δηλαδή, καινοτομία για μας -και νομίζουμε, κύριε Υπουργέ, υπάρχει χρόνος να αναθεωρήσετε στοιχεία του προγράμματος- θα ήταν η δημιουργία ενός κοινού δικτύου δωρεάν υπηρεσιών φροντίδας υγείας και πρόνοιας, κοινών στην κοινότητα, δηλαδή, στους Δήμους, αλλά και στο σπίτι, για παιδιά, ανάπηρους και ηλικιωμένους. Αυτό θα μείωνε τις δαπάνες κάθε νοικοκυριού που σήμερα είναι, εξαιρετικά, υψηλές, 39% έναντι 21% της Ευρωπαϊκής Ένωσης γι’ αυτές τις υπηρεσίες φροντίδας και θα επέτρεπε στο κράτος να τις παρέχει δωρεάν πια και συγχρόνως θα ενίσχυε -και γι’ αυτό σας καλώ να το κάνετε- το αίσθημα ασφάλειας που χρειάζονται οι γυναίκες, οι οποίες απαλλασσόμενες απ’ όλη αυτή τη φροντίδα, που αυτές, όπως ξέρετε πολύ καλά, επωμίζονται, θα μπορούσαν, πλέον, να προχωρήσουν καλύτερα στην τεκνοποίηση, με σιγουριά, μία παράμετρο αποφασιστική για την αντιμετώπιση της υπογεννητικότητας και του δημογραφικού προβλήματος. Δεν υπάρχει καμία σκέψη, βεβαίως, στην πρόταση της Κυβέρνησης για ένα νέο δίκτυ ασφάλειας, πέρα από το ελάχιστο εγγυημένο εισόδημα.

Κύριε Υπουργέ, σας άκουσα και σε τηλεοπτικό σταθμό. Λυπάμαι, αλλά το ελάχιστο εγγυημένο εισόδημα το αφήσατε εκεί, που σας το παραδώσαμε. Δηλαδή, στα έως 200 ευρώ για ένα άτομο. Πιστεύω ότι πρέπει, αυτή τη στιγμή, να σκεφθείτε ένα νέο «εργαλείο», γιατί το ελάχιστο εγγυημένο εισόδημα απέδειξε, ότι δεν αντέχει στις κρίσεις, ενδογενείς και εξωγενείς, του καπιταλισμού ή για να το πω αλλιώς, δεν αντέχει στις ενδογενείς δημοσιονομικές, δηλαδή, σε εξωγενείς κλιματικές, αλλά και σε πανδημικές κρίσεις. Δεν αντέχει, δεν μπορεί να τις αντιμετωπίσει, γιατί σε αυτές τις κρίσεις ευρύτερα στρώματα του πληθυσμού, κυρίως, μεσαίων στρωμάτων, φτωχοποιούνται ραγδαία και χρειάζονται, εκείνη τη στιγμή, ένα νέο «εργαλείο». Λυπάμαι που δεν προχωράτε στη δική μας πρόταση που την έχουμε αναλύσει πολλές φορές. Προχωρήστε, όμως, σε μία δική σας πρόταση, η οποία θα αντιμετώπιζε το μέλλον και δεν θα κοίταζε σε ένα «αποστεωμένο» παρελθόν.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Καστανίδης.

**ΧΑΡΑΛΑΜΠΟΣ (ΧΑΡΗΣ) ΚΑΣΤΑΝΙΔΗΣ**: Θέλω να σας ευχαριστήσω θερμά που μου δίνετε το λόγο, πολύ περισσότερο που δεν είμαι μέλος κάποιας από τις Επιτροπές που, από κοινού, συνεδριάζουν. Απλώς, αναπληρώνω συνάδελφο που λείπει.

Ζήτησα τον λόγο, γιατί θέλω να κάνω μία έκκληση, κύριε Πρόεδρε, προς την Κυβέρνηση. Ελπίζω να την ακούσει, γιατί αυτό θα είναι καλό και για την ίδια. Θα είναι καλό γενικότερα για τον πολιτικό κόσμο και πολύ περισσότερο θα είναι καλύτερο για τη χώρα και τους πολίτες της.

Το Εκτελεστικό Συμβούλιο συνδέει πόσα ποσά θα εκταμιευθούν από το Ταμείο Ανάκαμψης, υπηρετώντας συγκεκριμένα προγράμματα και στόχους. Συνδέει ορισμένες γενικές κατευθυντήριες αρχές. Αυτό το επισημαίνω, γιατί το θεωρώ πάρα πολύ κρίσιμο. Η πρώτη κατευθυντήρια αρχή του Εκτελεστικού Συμβουλίου είναι ότι το πρόγραμμα για την χρηματοδότηση από το Ταμείο Ανάκαμψης, εντάσσεται στο σύστημα, όπως λέει, ενισχυμένης εποπτείας της χώρας. Αυτό, όπως ξέρετε, δεν ισχύει για άλλες χώρες, λόγω της πρόσφατης ιστορίας της δημοσιονομικής κρίσης.

Η σύνδεση, λοιπόν, των στόχων και των χρηματοδοτικών ροών του Ταμείου Ανάκαμψης, με το καθεστώς της ενισχυμένης εποπτείας σημαίνει, ότι δεν θα έχουμε μόνο εμπλοκή στην αξιολόγηση του προγράμματος και των στόχων που πρέπει να επιτευχθούν, δεν θα έχουμε εμπλοκή μόνο οργάνων της Ευρωπαϊκής Ένωσης, αλλά του συνόλου των δανειστών. Αυτή είναι μία πρώτη κρίσιμη παρατήρηση.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών)**: Κύριε Καστανίδη, συγνώμη πάρα πολύ, για την παρέμβασή, αλλά αυτό δεν ισχύει. Ρητά η Ευρωπαϊκή Επιτροπή μάς έχει πει -και το λέει urbi et orbi- ότι δεν θα υπάρχει καμία παρουσία των άλλων θεσμών στα θέματα του Ταμείου Ανάκαμψης.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Εύχομαι να έχετε εσείς δίκιο, κύριε Υπουργέ, αλλά όπως θα δείτε στην απόφαση του Εκτελεστικού Συμβουλίου, δεν λέει κάτι τέτοιο. Δεν ξέρω, εάν προφορικά σάς διαβεβαιώνει η Κομισιόν, ότι στα θέματα των χρηματοδοτικών ροών από το Ταμείο Ανάκαμψης, δεν θα υπάρξει εμπλοκή άλλων, αλλά η κατευθυντήρια αρχή, ότι εντάσσεται το πρόγραμμα, στο πλαίσιο της ενισχυμένης εποπτείας, είναι έγγραφη παρατήρηση, έγγραφη δέσμευση. Συνεπώς, θα μου επιτρέψετε, παρά τη δική σας διαβεβαίωση, με όσες άλλες διαβεβαιώσεις άλλων παραγόντων προηγούνται, να μην ληφθεί υπόψη αυτή τη στιγμή, αλλά να λάβω υπόψη μου την έγγραφη δέσμευση, με την ελπίδα, πάντοτε, ότι έχετε δίκιο εσείς και όχι εγώ.

 Η δεύτερη κατευθυντήρια αρχή είναι ότι συνδέονται στόχοι και προγράμματα με ορισμένες αξιώσεις, όπως είναι, παραδείγματος χάριν, η υπεράσπιση της αρχής του μειωμένου ωραρίου εργασίας και ορισμένων μεταβολών στη διοικητική δράση, δηλαδή, στο Δημόσιο, που, όμως, δεν εξειδικεύονται και δεν γνωρίζω τι είδους επιλογές είναι αυτές, που θα έπρεπε να γίνουν με τη γενική έννοια της μεταρρύθμισης στο ωράριο εργασίας και μάλιστα το μειωμένο, καθώς, επίσης και στο Δημόσιο.

 Θα ήθελα, για την ιστορία, να θυμίσω, ότι μπορεί μεν οι δανειστές την προηγούμενη περίοδο της δεκαετούς «μάχης» για τη διάσωση της χώρας, στο τέλος να έκαναν σκληρή αυτοκριτική, αλλά στην εφαρμογή των τριών προγραμμάτων προσαρμογής επέβαλαν, δυστυχώς, επαχθείς πολιτικές εσωτερικής υποτίμησης, οι οποίες θα μπορούσαν να έχουν αποφευχθεί και να μην οδηγήσουν σε σοβαρά αδιέξοδα τη χώρα.

Ελπίζω, λοιπόν, αλλά φοβάμαι ότι δεν είναι έτσι, ότι αυτού του είδους οι διασυνδέσεις με τέτοιες αρχές, όπως είναι αυτό που σας είπα προηγουμένως, το μειωμένο ωράριο εργασίας ή οι αλλαγές στο Δημόσιο, να μην είναι πάλι ιδεοληπτικές εμμονές, που σχετίζονται με το πλαίσιο ενισχυμένης εποπτείας.

Η τρίτη παρατήρηση που θέλω να κάνω είναι ότι και πάλι στην απόφαση του Εκτελεστικού Συμβουλίου, υπάρχει η διατύπωση μιας αλήθειας που με ανησυχεί πάρα πολύ. Αναγνωρίζουν ότι η χώρα έχει, αυτή την ώρα που μιλούμε, τεράστια δημοσιονομικά προβλήματα και ανισότητες. Μιλάει για σοβαρές δημοσιονομικές ανισορροπίες. Ξέρουμε πολύ καλά, ότι το δημόσιο χρέος είναι πάρα πολύ ψηλά. Δεν μιλώ καν για το ιδιωτικό χρέος και πόσο έχει αυξηθεί το τελευταίο έτος στη διάρκεια της πανδημίας. Μιλώ για το έλλειμμα που έχει, ήδη, διαμορφωθεί στα ταμεία της κεντρικής διοίκησης και φυσικά, για την ύφεση που υποστήκαμε τον περασμένο χρόνο, ύψους, περίπου, 8,5%.

Έχουμε, λοιπόν, σοβαρές δημοσιονομικές ανισορροπίες. Η θλιβερή διατύπωση του Εκτελεστικού Συμβουλίου είναι ότι αναμένεται μία αμφιλεγόμενη, «θολή», δυνητική, όπως λέει, οικονομική ανάπτυξη, πολύ χαμηλή. Αυτή η διατύπωση παραπέμπει σε προβλήματα που έχουν σχέση με την εξισορρόπηση των δημοσιονομικών ανισορροπιών, με ένα επιθυμητό ποσοστό ανάπτυξης που δεν φαίνεται να έρχεται, σύμφωνα με τις αποφάσεις του Εκτελεστικού Συμβουλίου. Το Εκτελεστικό Συμβούλιο, συνεπώς, προειδοποιεί, ότι δεν θα μείνουν χωρίς απάντηση, από την πλευρά αυτών που θα έχουν την ενισχυμένη εποπτεία, δημοσιονομικές ανισορροπίες που δεν θα διορθωθούν.

Κλείνω, λέγοντας, κρατήστε το τελευταίο κεφάλαιο της δυνητικής αδύναμης ανάπτυξης και των δημοσιονομικών ανισορροπιών. Κρατήστε την, με αυτό που εδώ και μήνες παλεύω, ο κ. Σκυλακάκης το ξέρει, δηλαδή, να αλλάξουν οι κανόνες της οικονομικής διακυβέρνησης της Ε.Ε.. Θα έπρεπε να είναι πρώτο θέμα στην ημερήσια διάταξη της Κυβέρνησης και των διεκδικήσεων της. Το χρέος της ευρωζώνης έχει, ήδη, υπερβεί το 100% του ΑΕΠ. Οι Γερμανοί γνωρίζουμε, ότι ζητούν, σχεδόν ομόφωνα, πλην μιας εξαίρεσης, την επαναφορά της οικονομικής γερμανικής ορθοδοξίας, με το σύμφωνο δημοσιονομικής σταθερότητας. Άρα, η χώρα θα βρεθεί σε συνθήκες ουσιαστικής χρεοκοπίας, εάν επανέλθουμε στο Σύμφωνο Δημοσιονομικής Σταθερότητας, αν η δυνητική χαμηλή ανάπτυξη επιβεβαιωθεί, αν οι ανισορροπίες οι δημοσιονομικές δεν αποκατασταθούν, αν συνδεθούν με ιδεοληπτικές εμμονές των δανειστών, επιλογές σαν αυτές που σας είπα για το ωράριο εργασίας και το δημόσιο. Συνεπώς, έχει πάρα πολύ μεγάλη σημασία, επειδή υπάρχουν όλοι αυτοί οι κίνδυνοι, να παρακαλέσω και να κάνω έκκληση στην Κυβέρνηση, να μην επιτρέψει τη συζήτηση και ολοκλήρωση της συζήτησης την Παρασκευή.

Ας διαθέσουμε την επόμενη εβδομάδα, αναπρογραμματίζοντας τις εργασίες της Βουλής, ας το ζητήσει η Κυβέρνηση, ώστε να έχουμε όλο τον χρόνο της επόμενης εβδομάδας στη διάθεσή μας, για να συζητήσουμε αναλυτικά, προκειμένου να υποδειχθεί από τον διάλογο που θα κάνουμε, η αναγκαία λύση ή οι αναγκαίες λύσεις, για να μην συμβούν αυτά που προηγουμένως περιέγραψα.

Πιστεύω, ότι η Αντιπολίτευση μπορεί να συμβάλλει στο να διαμορφωθεί τελικά ένα εθνικό πλαίσιο που δεν υπήρξε μέχρι τώρα, για να αποφύγουμε εξαιρετικούς κινδύνους σαν αυτούς που σας ανέφερα και δεν είναι το θέμα της καθυστέρησης δύο, τριών ημερών. Κάνω έκκληση, γιατί πιστεύω, ότι θα είναι καλό για τη χώρα και τους πολίτες.

Σας ευχαριστώ και πάλι για την φιλοξενία.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών)**: Ευχαριστώ τους Βουλευτές για τις παρεμβάσεις τους, άλλοτε έντονες, άλλοτε περισσότερο έντονες. Καταρχήν, να ξεκαθαρίσω κάτι που έθεσε ο κ. Καστανίδης, για να μην έχουμε παρεξηγήσεις. Το Σχέδιο αυτό και οι όροι του είναι κοινοί για όλη την Ευρώπη. Λέει -και είναι κοινό για όλους- ότι η τήρηση των δημοσιονομικών κανόνων είναι συν εκ βανών για την υλοποίηση και του Ταμείου Ανάκαμψης. Αυτό υπάρχει στον κανονισμό, δεν είναι κάτι το οποίο μπορούμε να αλλάξουμε.

Οι δημοσιονομικοί κανόνες εφαρμόζονται σε κάθε χώρα, ανάλογα με το πλαίσιο που οποίο βρίσκεται. Εμείς είμαστε ακόμη σε ενισχυμένη εποπτεία. Ελπίζω ότι στον δεύτερο χρόνο του σχεδίου, θα έχουμε φύγει από την ενισχυμένη εποπτεία, θα πάμε σε απλή εποπτεία. Σε απλή εποπτεία, φοβούμαι, ότι θα μείνουμε για σημαντικό χρονικό διάστημα, με βάση το ύψος του χρέους που έχουμε, το οποίο δεν είναι κάτι που μπορούμε πολύ εύκολα να αλλάξουμε. Θέλει πολύ χρόνο, για να αλλάξει το επίπεδο του χρέους.

Τα Country Specific Recommendations, γιατί αυτά είναι, στην ουσία, που μας δεσμεύουν, αυτά που στο πλαίσιο το δημοσιονομικό για όλες τις χώρες υπάρχουν. Εμάς, όμως, μας δεσμεύουν με τα «εργαλεία», στα οποία βρισκόμαστε στο ευρύτερο δημοσιονομικό πλαίσιο. Είναι δεδομένα, εμείς έχουμε περιλάβει τα περισσότερα στο ίδιο το Ταμείο Ανάκαμψης. Είμαστε, μάλιστα, η χώρα που έχει τα περισσότερα, ίσως, Country Specific Recommendations μέσα στο ταμείο. Συνεπώς, δεν τίθεται θέμα, ότι έχουμε κάποια πρόσθετα εξωτερικά πράγματα να πρέπει να τηρήσουμε, εφόσον, ήδη, πάρα πολλά από αυτά που περιλαμβάνονται στο ευρύτερο δημοσιονομικό πλαίσιο, τα έχουμε βάλει από μόνοι μας.

Δεν θεωρώ, λοιπόν, ότι υπάρχει κανένας ιδιαίτερος κίνδυνος, με την προϋπόθεση, βέβαια, ότι η χώρα δεν θα τρελαθεί. Άμα η χώρα τρελαθεί και αποφασίσει να κάνει ελλείμματα και να σηκώσει «σημαία» επανάστασης, προφανώς, τότε θα έχουμε πρόβλημα. Σας διαβεβαιώ, ότι αν συνέβαινε αυτό, που πιστεύω, ότι κανένας στον πολιτικό κόσμο δεν το θέλει ή σχεδόν κανένας, θα είχαμε πολύ μεγαλύτερα προβλήματα, από το τι θα συνέβαινε με τους πόρους του Ταμείου Ανάκαμψης. Θα το καταλαβαίναμε από την πρώτη στιγμή.

Τώρα, πάω στην, κυρίως, τοποθέτησή μου. Οι πολίτες που μας ακούν, αν ελάμβαναν κατά γράμμα -και εγώ προσπαθώ να μην τα λαμβάνω κατά γράμμα- όλα όσα είπε ως τώρα η Αντιπολίτευση, θα νόμιζαν, ότι συζητάμε εδώ κάτι που είναι κατά κάποιο τρόπο ολέθριο για τη χώρα. Άκουσα εδώ εκφράσεις, όπως νέο μνημόνιο, νέα αποικία χρέους, ενώ κάποιος είπε, ότι κανείς απλός πολίτης δεν θα επωφεληθεί. Άλλος αξιότιμος Βουλευτής είπε, ότι τα 30,5 δις είναι ένα μικρό ποσό για τις ανάγκες μας. Έτσι έμεινα με την εντύπωση σαν το Εθνικό Σχέδιο Ανάκαμψης και Ανθεκτικότητας, το «Ελλάδα 2.0», να φέρνει κάποιου είδους οικονομική, κοινωνική καταστροφή και ότι εμείς έχουμε κάνει το χειρότερο δυνατό σχέδιο στην αξιοποίηση αυτών των πόρων.

Τι συμβαίνει στην πραγματικότητα; Θα προσπαθήσω να μας επαναφέρω, με αντικειμενικό τρόπο, κατά το δυνατόν, σε αυτά που θεωρώ, ότι είναι πιο κοντά στην πραγματικότητα.

Πρώτον, με τις Συμφωνίες αυτές έρχεται στη χώρα, μετά από μία, απολύτως, επιτυχημένη διαπραγμάτευση της Κυβέρνησης, ένα τεράστιο ποσό. Ενισχύσεις 17,8 δις, στις οποίες δεν έχουμε συγχρηματοδότηση, είναι πολύ μικρή. Από την πολύ μικρή, υπάρχει η παρεξήγηση, ανάμεσα σε 17,8 δις και στο 18,1 δις συγχρηματοδότηση και 12,7 δις, εξαιρετικά, χαμηλότοκα δάνεια. Ως ποσοστό του ΑΕΠ παίρνουμε τα περισσότερα από οποιαδήποτε άλλη χώρα στην Ευρώπη και με μεγάλη διαφορά. Δηλαδή, εμείς είμαστε στο 20% του ΑΕΠ και ο αμέσως επόμενος, που είναι νομίζω η Ρουμανία ή κάποιος άλλος, είναι στο 15% του ΑΕΠ. Η Ελλάδα, λοιπόν, παίρνει τα περισσότερα χρήματα.

Κατά τους υπολογισμούς της Commission, το ποσό αυτό έχει ως αποτέλεσμα τη μεγαλύτερη επίπτωση στο ΑΕΠ, από κάθε άλλη ευρωπαϊκή χώρα, και τη μεγαλύτερη θετική επίπτωση στην απασχόληση, από κάθε άλλη ευρωπαϊκή χώρα. Εμείς έχουμε πει, με Έκθεση της Τράπεζας της Ελλάδος, ότι είναι 7% η μόνιμη αύξηση του ΑΕΠ και με 180.000 - 200.000 μόνιμες θέσεις εργασίας. Αυτές οι μόνιμες θέσεις εργασίας και η μόνιμη αύξηση του ΑΕΠ έρχονται, όχι τόσο πολύ από τις ενισχύσεις.

Τα βασικά «εργαλεία», για να έρθουν οι μόνιμες θέσεις εργασίας και η μόνιμη ανάπτυξη, είναι ο μεγάλος όγκος των ιδιωτικών επενδύσεων και ο μεγάλος αριθμός των μεταρρυθμίσεων. Αυτά φέρνουν μόνιμη αύξηση του ΑΕΠ και μόνιμη άνοδο των θέσεων εργασίας. Με τους πόρους αυτούς, που είναι ύψους 30,5 δις, κινητοποιούμε 60 δισεκατομμύρια ευρώ συνολικούς επενδυτικούς πόρους. Η κινητοποίηση επενδυτικών πόρων, αν πετύχει, -πιστεύω ότι θα πετύχει αλλά είναι μεγάλο στοίχημα- είναι η μεγαλύτερη «μόχλευση» επενδυτικών πόρων στην ιστορία της χώρας. Ποτέ άλλοτε, δεν έχουμε πετύχει «μόχλευση» σε ένα τέτοιο πρόγραμμα ένα προς δύο. Ποτέ. Και ποτέ, βεβαίως, δεν έχουμε πετύχει συνολική μόχλευση με ευρωπαϊκούς πόρους τέτοιου μεγέθους, σε τόσο σύντομο χρονικό διάστημα.

Τι λένε οι άλλοι για το Σχέδιο; Δεν λέω τα Μέσα Ενημέρωσης, γιατί θα ακούσω για τη λίστα Πέτσα. Ας πούμε η λίστα Πέτσα με τον Economist, το Bloomberg και τους Financial Times, δεν συνδέεται. Επίσης, η λίστα Πέτσα δεν περιλαμβάνει τον Πρόεδρο του Eurogroup ή τους δεκάδες άλλους παράγοντες που είπαν, ότι έχουμε από τα καλύτερα σχέδια. Ένα σχέδιο που κατατέθηκε δεύτερο, που εγκρίθηκε η συμφωνία. Ήμασταν οι πρώτοι που υπογράψαμε τη συμφωνία με την Κομισιόν και που περνώντας την Παρασκευή από τη Βουλή -όπως ελπίζω, ότι θα περάσει- θα είμαστε, πιθανώς, και οι πρώτοι που έχουμε ολοκληρώσει τη διαδικασία. Πάντως, από τους πρώτους που θα πάρουμε χρήματα, 4 δις περίπου, στις πρώτες μέρες του Αυγούστου, που είναι σημαντικό, γιατί αυτά τα 4 δις δίνουν την αίσθηση στις αγορές, ότι η Ελλάδα προχωράει σωστά.

Γι’ αυτό δεν θα ήθελα εγώ προσωπικά να καθυστερήσει η έγκριση και γι’ αυτό και κινηθήκαμε με πολύ μεγάλη ταχύτητα, για να φτάσει στη Βουλή το Σχέδιο ελάχιστες μέρες, αφότου βγήκε η σχετική απόφαση. Η Επιτροπή, για να καταλάβετε, μάς έστειλε το Σχέδιο την περασμένη Δευτέρα και σε μία βδομάδα ανταλλάξαμε όλες τις παρατηρήσεις, υπογράψαμε εμείς και καταφέραμε με πολλή προσπάθεια να πάρουμε και την υπογραφή των Επιτρόπων. Όλα αυτά σε μία βδομάδα, για μία τέτοια Σύμβαση.

Ας δούμε, τι περιλαμβάνει το Σχέδιο, επί της ουσίας και τι θα γίνουν αυτά τα χρήματα. Περίπου, 13 με 14 δις, θα είναι αυστηρά δημόσιες επενδύσεις και 46 με 47 δις, θα είναι ιδιωτικές επενδύσεις, συν κάποιες συμπράξεις δημοσίου και ιδιωτικού τομέα.

Τι περιλαμβάνουν οι δημόσιες επενδύσεις; Θα κάνω μία πρώτη καταγραφή, γιατί μας ακούει και ο κόσμος και ενδιαφέρεται να μάθει, μετά απ’ όλα αυτά, τι περιλαμβάνει αυτό το Σχέδιο. Ακούσαμε την άποψη μας -εγώ λέω καλώς, εσείς άσχημα- τι περιλαμβάνει, επί της ουσίας. Ξεκινώ, λοιπόν, από την αρχή. Έχουμε την ηλεκτρική και την ψηφιακή διασύνδεση των νησιών. Εδώ μιλάμε για 300 εκατομμύρια συνεισφορά του Ταμείου Ανάκαμψης σε πολύ μεγαλύτερες επενδύσεις. Το λέω αυτό και για τον κ. Σαντορινιό, ο οποίος έλεγε, ότι το Σχέδιο δεν έχει τίποτα για νησιωτικότητα. Τριακόσια εκατομμύρια, δεν είναι τίποτα. Έχει κι’ άλλα, βέβαια, αλλά τώρα μιλώ γι’ αυτά τα 300 εκατομμύρια.

Επίσης, υπογειοποίηση δικτύων σε περιαστικές δασικές περιοχές και τουριστικές περιοχές. Δικτύων ηλεκτρικού ρεύματος, για τι είδαμε τι πάθαμε με τα χιόνια και το ποσό είναι 100 εκατομμύρια. Αποκατάσταση εδαφών λιγνιτωρυχείων, 242 εκατομμύρια. Μία, κατεξοχήν, περιβαλλοντική παρέμβαση. Το «Εξοικονομώ» για νοικοκυριά, επιχειρήσεις και δημόσιο τομέα. Αυτό ξεπερνάει το 1,6 -1,7 δισεκατομμύρια ευρώ και θα «μοχλεύσει» πολύ περισσότερα χρήματα, τουλάχιστον, άλλο ένα δις ιδιωτικών πόρων, που θα μπουν στην οικονομία και μάλιστα, σε επιχειρήσεις που, κατ’ εξοχήν, είναι μικρές και μεσαίες, διότι από τα προγράμματα «Εξοικονομώ» είναι, κατ’ εξοχήν, οι μικρές και μεσαίες επιχειρήσεις που επωφελούνται, όταν κάνουν την υλοποίηση αυτών των προγραμμάτων. Δεν φαντάζεστε, ότι θα αλλάξουν τα αλουμίνια, επειδή θα έρθει ο όμιλος τάδε, να αλλάξει τα αλουμίνια στο σπίτι σας ή να παρέμβει για μία βελτίωση σε μία τέτοια επιχείρηση.

Έχουμε αστικές αναπλάσεις στρατηγικού χαρακτήρα σε όλη τη χώρα. Υπολογίζουμε ότι θα έχουμε, τουλάχιστον, 15 με 20 μεγάλες οργανωμένες αστικές αναπλάσεις με αναπτυξιακό χαρακτήρα, το οποίο δεν περιλαμβάνει το Ελληνικό. Περιλαμβάνει, όμως, την ανάπλαση του παραλιακού μετώπου από τον Πειραιά μέχρι τη Βούλα, ένα πάρα πολύ σημαντικό έργο για τα νότια προάστια, συν την ανάπλαση του Τατοΐου και του ΟΑΚΑ. Αυτά είναι πάνω από 500 εκατομμύρια.

Έχουμε την ηλεκτροκίνηση συγκοινωνιών, ηλεκτροκίνηση αστικών λεωφορείων, φορτιστές παντού, για να αναπτυχθεί και το ηλεκτρικό αυτοκίνητο, που είναι καίριας σημασίας και επιδότηση ηλεκτρικών ταξί. Φαντάζομαι, ότι οι ταξιτζήδες δεν περιλαμβάνονται στους «μεγαλοκαρχαρίες» που υπονοείτε, ότι βοηθούμε.

Επίσης, έχουμε τεράστια αρδευτικά έργα που αφορούν τους αγρότες. Δεν αφορούν κανέναν άλλο. Μεγάλες παρεμβάσεις σε αστικά λύματα, σε πάρα πολλές περιφέρειες της χώρας και αντιπλημμυρικά έργα. Συνολικά, το «πακέτο» που αφορά στο νερό, θα φθάσει, κοντά στο 1,5 δις ευρώ. Αν βάλω και την παροχή και εξοικονόμηση νερού, γιατί έχουμε και ένα «Εξοικονομώ» στο νερό, θα είναι μεγαλύτερο το ποσό. Αντίστοιχο με το «Εξοικονομώ» που έχουμε για τα νοικοκυριά στο ρεύμα, έχουμε και ένα «Εξοικονομώ» στο νερό που αφορά, σίγουρα, νοικοκυριά και πιθανόν και επιχειρήσεις.

Έχουμε μεγάλες παρεμβάσεις για την Πολιτική Προστασία. Επί χρόνια, δουλεύουμε με τα καναντέρ που αγοράσαμε -δεν θυμάμαι κι’ εγώ πότε- τη δεκαετία του ΄80, του ΄90; Έχουμε, λοιπόν, την ανακαίνιση των καναντέρ, δεκαπέντε καινούργια αμφίβια, δύο super puma. Επίσης, θα έχουμε αλλαγή του πυροσβεστικού στόλου. Ζούμε με οχήματα της Πυροσβεστικής, που είναι εικοσαετίας και άλλα εικοσιπενταετίας. Θα τοποθετηθούν GPS σε αυτά τα οχήματα, εκτός από την ανανέωση. Ακόμη, θα μπουν αισθητήρες στα ρέματα και στα δάση, για να μην την «πατάμε», σε περιπτώσεις πυρκαγιών και πλημμυρών που θα γίνονται, όλο και πιο συχνές, τα επόμενα χρόνια. Έχουμε και ένα μεγάλο πρόγραμμα βιοποικιλότητας, δεν θα πω πολλά. Περιλαμβάνει, όμως, και την ενίσχυση του δικτύου μονοπατιών σε όλη τη χώρα.

Σε ότι αφορά στον ψηφιακό μετασχηματισμό, κάποιος είπε για το κόστος. Έχουμε κάνει εξαντλητικές εκτιμήσεις κόστους με ανεξάρτητο εκτιμητή. Αυτές οι εκτιμήσεις δόθηκαν στην Κομισιόν και θα πρέπει να ξέρετε κάτι για το κόστος. Ο εγγυητής του κόστους είναι η Κομισιόν, διότι η Κομισιόν δεν πληρώνει τιμολόγια. Είναι αδιάφορο το τι τιμολόγια θα έχουμε. Η Κομισιόν πληρώνει, βάζει τα λεφτά, εφόσον έχουν επιτευχθεί οι στόχοι και τα ορόσημα. Τι σημαίνει αυτό πρακτικά; Ότι έπρεπε να έχουμε ένα κόστος που να είναι πολύ κοντά στο πραγματικό και αυτό το κόστος να το αποδεχθεί η Ευρωπαϊκή Επιτροπή. Εάν βάζαμε πολύ παραπάνω από το πραγματικό κόστος, θα έπρεπε να πληρώσουμε από το Γενικό Λογιστήριο τη διαφορά, ενώ, αν βάζαμε πολύ λιγότερα, θα πήγαιναν οι Ευρωπαίοι και θα έλεγαν στην Ευρωπαϊκή Επιτροπή, «τι κάνεις εδώ, είσαι κορόιδο κάπως, γιατί σου βάζουν 30% υπερκοστολογημένα, εσύ θα τους δώσεις τα λεφτά». Άρα, τι γίνεται με αυτό;

Εκεί λοιπόν, κάναμε όλη αυτή την ανάλυση και δεν έχουμε σε κανένα έργο θέμα κόστους από την Ευρωπαϊκή Επιτροπή. Εγκρίθηκαν όλα και με ελάχιστες ή μηδενικές παρεμβάσεις, ενώ η ομάδα που έκανε το ψηφιακό κομμάτι, ήταν μία πάρα πολύ καλή ομάδα. Έψαξε τα ψηφιακά με απόλυτη λεπτομέρεια και εννοώ του ιδιώτη ανεξάρτητου εκτιμητή.

Στον ψηφιακό μετασχηματισμό, λοιπόν, έχουμε αρχεία του κράτους, μεγάλο έργο πολεοδομίας, Κτηματολόγιο, ΕΦΚΑ, Δικαιοσύνη και άλλα, έχουμε διαλειτουργικότητα. Είναι βασική «κατάρα» του ελληνικού κράτους η διαλειτουργικότητα. Έχουμε μαζικό πρόγραμμα ψηφιακών δεξιοτήτων, θα το πω για την κατάρτιση, αλλά έχουμε και ψηφιακές δεξιότητες στη στρατιωτική θητεία, γιατί απ’ αυτό το διάστημα που μένουμε στον στρατό, πρέπει να μας μένει κάτι διαφορετικό στον σημερινό στρατό, απ’ ότι στο στρατό του παρελθόντος. Έχουμε customer relationship management system στο Δημόσιο. Έχουμε ένα μεγάλο «πακέτο», κοντά στα 300 εκατομμύρια για ηλεκτρονικούς ελέγχους και νέα συστήματα στην ΑΑΔΕ, την φορολογική αρχή, έχουμε ψηφιακό μετασχηματισμό των ΚΕΠ, έχουμε 5G στο εθνικό οδικό δίκτυο, στους αυτοκινητόδρομους, δηλαδή, έχουμε γρήγορο δίκτυο στα κτίρια, υποδομές για να επιταχύνουν την είσοδο των νοικοκυριών στην ψηφιακή εποχή.

 Μετά έχουμε πολιτικές απασχόλησης, με πάνω από δύο δισεκατομμύρια, με χρήματα σε ενεργητικές και παθητικές νέες πολιτικές απασχόλησης, συν μία πολύ μεγάλη επένδυση στην κατάρτιση που πρέπει να γίνει με μία καινούργια στρατηγική, γιατί ξέρουμε όλοι τα πολύ μεγάλα προβλήματα τις τελευταίες δεκαετίες. Βασικό στοιχείο αυτής της στρατηγικής, το οποίο περιλαμβάνεται και το έχουμε πει ρητώς, είναι ότι ο πάροχος και ο καταρτιζόμενος, πρέπει να πιστοποιηθεί, μετά από την κατάρτιση, για το τι δεξιότητες έχει αποκτήσει ο καταρτιζόμενος από την κατάρτιση και απ’ αυτό εξαρτάται η αμοιβή του παρόχου, ενώ η πιστοποίηση πρέπει να γίνεται από τρίτο, άσχετο με τον πάροχο, υψηλού κύρους πιστοποιητή.

Έχουμε μία πολύ μεγάλη στη δημόσια υγεία, εκτός από τον ψηφιακό μετασχηματισμό στα νοσοκομεία και τον ηλεκτρονικό φάκελο ασθενή, έχουμε βάλει την ανακαίνιση και νέο εξοπλισμό παντού στη χώρα, σε νοσοκομεία και κέντρα υγείας. Συν ένα νέο σχέδιο πρόληψης εκατοντάδων εκατομμυρίων στο «Σπύρος Δοξιάδης».

Επιπλέον, έχουμε τον ψηφιακό μετασχηματισμό της εκπαίδευσης, όπου θα γίνουν όλες οι τάξεις ψηφιακές, που είναι μία πολύ μεγάλη επένδυση. Έχουμε ενίσχυση της έρευνας, τόσο της έρευνας, εκτός πανεπιστημίων, όσο και στα πανεπιστήμια, όπου μιλάμε για εκατοντάδες εκατομμύρια ευρώ, με την προϋπόθεση, όμως, ότι θα φέρουν αντίστοιχες ιδιωτικές επενδύσεις ερευνητικές. Τώρα τι έχουμε; Έχουμε ένα πάρα πολύ καλό ερευνητικό δυναμικό, το οποίο δουλεύει, κατά βάση, με ευρωπαϊκά προγράμματα και το αποτέλεσμα αυτού του καλού δυναμικού, δηλαδή, το αποτέλεσμα της έρευνας το επωφελούνται, κατά κύριο λόγο, αυτοί που είναι στα ευρωπαϊκά προγράμματα, οι Ευρωπαίοι, είτε είναι δημόσια είτε είναι ιδιωτικά, και δεν το επωφελείται η χώρα και η δική μας επιχειρηματικότητα. Λέμε, λοιπόν, στη δική μας επιχειρηματικότητα, «μιλάς για έρευνα; Βάλε λεφτά στα Πανεπιστήμια» και λέμε στα πανεπιστήμια, «θες περισσότερα χρήματα, συνεργάσου με επιχειρήσεις σε κοινά ερευνητικά προγράμματα».

Έχουμε, στη συνέχεια, μικρότερα πράγματα για τα επιχειρηματικά πάρκα. Για κάποια μεγάλα οδικά έργα, πρέπει να ξέρετε, ότι με εξαίρεση τον Ε65 και τον ΒΟΑΚ που είναι πολύ έργα και είναι μεγάλη επιτυχία της Κυβέρνησης που τα έβαλε, τα έχει «κόψει» η Ευρώπη παντού. Όλες οι χώρες είδαν τα δικά τους έργα να «φεύγουν». Καταφέραμε, όμως, και εντάξαμε ένα μεγάλο πρόγραμμα, περίπου, 600 εκατομμύρια θα είναι στο τέλος, για οδική ασφάλεια που θα επιτρέψει να κάνουμε παρεμβάσεις, όπου έχουμε σοβαρά θέματα ατυχημάτων.

 Έχουμε ένα σημαντικό πρόγραμμα για τον πολιτισμό, με προστασία των μνημείων από την κλιματική αλλαγή, οι Δελφοί, μία παρέμβαση στην Ακρόπολη, πολιτιστικές διαδρομές και πολλά ακόμη. Έχουμε ένα «πακέτο» για τον γεωργικό τομέα, με έμφαση στη συνεργασία 600 εκατομμυρίων ευρώ και ένα «πακέτο» σημαντικό για τον τουρισμό που περιλαμβάνει μαρίνες, χιονοδρομικά, καταδυτικό τουρισμό, destination management, έχει αρκετά πράγματα. Αυτά, κατά κύριο λόγο, με εξαίρεση τον γεωργικό μετασχηματισμό και, εν μέρει, τον τουριστικό, είναι δημόσιες επενδύσεις.

 Άκουσα πολύ την κριτική της περιφερειακής διάστασης. Το περιφερειακό πρόγραμμα στη χώρα είναι το ΕΣΠΑ. Το πρόγραμμα για την Τοπική Αυτοδιοίκηση στη χώρα είναι ο «Αντώνης Τρίτσης». Το πρόγραμμα του Ταμείου Ανάκαμψης είναι συμπληρωματικό και, κατά κύριο λόγο, δίνει έμφαση στην ανάκαμψη. Αν το δείτε μαζί με το ΕΣΠΑ και το «Αντώνης Τρίτσης», είναι ένα πάρα πολύ ισχυρό περιφερειακό πρόγραμμα. Όμως, δεν μπορείτε να το δείτε μόνο του, γιατί δεν είναι φτιαγμένο με αυτόν τον τρόπο και ούτε θα μπορούσε να είναι φτιαγμένο για τον εξής πολύ απλό λόγο: γιατί τα χρήματα αυτά πρέπει να τα ξοδέψουμε μέσα σε ασφυκτικό χρονικό διάστημα. Αν δεν τα ξοδέψουμε, μέχρι 31 Αυγούστου 2026, τα χάνεις. Συνεπώς, δεν μπορείς να κάνεις έναν ορθολογικό σχεδιασμό περιφερειακό, που μπορεί να θέλει νέα έργα, «ωριμάνσεις» και δεκαετίας προγραμματισμό. Γι’ αυτό υπάρχει το ΕΣΠΑ, στο οποίο έχει το ν+3. Το Ταμείο Ανάκαμψης έρχεται συμπληρωματικά. Παίρνει κάποια «ώριμα» έργα και τα προχωρά και αφήνει χώρο στο ΕΣΠΑ, για να προχωρήσει τα υπόλοιπα στην περιφερειακή ανάπτυξη.

Σε ότι αφορά στην ταχύτητα. Η ταχύτητα είναι το «κλειδί» γι’ αυτό το πρόγραμμα. Δεν υπάρχει περίπτωση αυτό το πρόγραμμα να πετύχει, αν δεν δουλεύουμε με απίστευτη ταχύτητα. Γι’ αυτό και καταλαβαίνω τις ενστάσεις της Αντιπολίτευσης, αλλά για εμάς η ταχύτητα θα παραμείνει ένα εξαιρετικά σημαντικό «εργαλείο».

Απλώς, θέλω να πω σε κάποιους που χρησιμοποιούν εκφράσεις, όπως «κατάρρευση της οικονομίας», ότι καμία οικονομία δεν καταρρέει με ομόλογα στο 0,63% που έβλεπα εγώ σήμερα. Δεν είμαστε σε κατάρρευση οικονομίας. Μπορεί να το να το λέτε, γιατί μπορεί να σας εξυπηρετεί στο τρέχον πολιτικό αφήγημα. Όμως, σας διαβεβαιώ, ότι δεν θα σας εξυπηρετεί στο επόμενο πολιτικό αφήγημα, γιατί δεν θα υπάρξει κατάρρευση της οικονομίας. Η οικονομία θα πάει καλά.

Θα κλείσω με την αλλαγή παραγωγικού μοντέλου που αναφέρθηκαν πολλά. Προφανώς, έχει σημαντικά στοιχεία αλλαγής παραγωγικού μοντέλου και θα σας έλεγα, ότι η «καρδιά» του Σχεδίου Ανάκαμψης είναι η αλλαγή του παραγωγικού μοντέλου. Ποια είναι, όμως, η αλλαγή που θέλουμε να κάνουμε; Η αλλαγή είναι πολύ απλή. Θέλουμε να μεταβούμε από μία οικονομία που είναι, κατά κύριο λόγο, εσωστρεφής, που έχει μεγάλο κομμάτι «γκρίζου», δηλαδή, φοροδιαφυγής και εισφοροδιαφυγής και που έχει μικρή παραγωγικότητα, γιατί καμία επιχείρησή μας, ούτε οι μεγάλες, ούτε οι μικρές, ούτε οι μεσαίες, δεν έχουν optimum μέγεθος, είναι όλες πολύ μικρότερες από τον μέσο ευρωπαϊκό όρο, θέλουμε να πάμε σε μία οικονομία που να έχει πολύ μεγαλύτερο κομμάτι «άσπρο», με χαμηλότερη φορολογία όμως, για να είναι βιώσιμες οι επιχειρήσεις, με πολύ σημαντικότερους αναπτυξιακούς ρυθμούς, που στηρίζονται στις εξαγωγές, διότι η ελληνική οικονομία από μόνη της δεν μπορεί να είναι αυτοτροφοδοτούμενος μηχανισμός. Πρέπει να εξάγει αγαθά και υπηρεσίες και με αξιοποίηση των οικονομιών κλίμακος απ’ όλη την επιχειρηματικότητα, από τον αυτοαπασχολούμενο, μέχρι τον μεγαλύτερο όμιλο. Όλοι πρέπει να γίνουν πιο παραγωγικοί.

Αυτά είναι τα «εργαλεία» που τους δίνουμε σε αυτή την υπόθεση και μεγάλο κομμάτι αυτών των «εργαλείων» είναι οι μεταρρυθμίσεις, που καταλαβαίνω τις αντιρρήσεις της Αντιπολίτευσης, αλλά, καλώς ή κακώς, αυτές οι μεταρρυθμίσεις είναι όλες αυτές που ψήφισε ο ελληνικός λαός στις τελευταίες εκλογές. Θα έχει την ευκαιρία να ξαναψηφίσει, αλλά μέχρι να ξαναψηφίσει, αυτές που θα εφαρμόζονται, είναι οι μεταρρυθμίσεις που ψήφισε τον Ιούλιο του 2019.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Κυρίες και κύριοι συνάδελφοι, σε αυτό το σημείο ολοκληρώθηκε η συζήτηση του σχεδίου νόμου του Υπουργείου Οικονομικών «Κύρωση της Σύμβασης Χρηματοδότησης μεταξύ της Ευρωπαϊκής Επιτροπής και της Ελληνικής Δημοκρατίας, της Δανειακής Σύμβασης μεταξύ της Ευρωπαϊκής Επιτροπής και της Ελληνικής Δημοκρατίας και των παραρτημάτων τους».

Εισερχόμαστε στην ψηφοφορία.

Τον λόγο έχει ο κ. Ρουσόπουλος, Εισηγητής της Πλειοψηφίας.

**ΘΕΟΔΩΡΟΣ (ΘΟΔΩΡΟΣ) ΡΟΥΣΟΠΟΥΛΟΣ (Εισηγητής της Πλειοψηφίας)**: Η Νέα Δημοκρατία ψηφίζει, υπέρ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Χαρίτσης.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Εισηγητής της Μειοψηφίας)**: Επιφύλαξη, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής)**: Επιφύλαξη, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κ.Κ.Ε.)**: Κατά, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ - ΚΥΡΙΑΚΟΣ ΒΕΛΟΠΟΥΛΟΣ)**: Επιφύλαξη, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Αρσένης.

**ΗΛΙΑΣ – ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25)**: Κατά, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Συνεπώς, κυρίες και κύριοι συνάδελφοι, το σχέδιο νόμου του Υπουργείου Οικονομικών «Κύρωση της Σύμβασης Χρηματοδότησης μεταξύ της Ευρωπαϊκής Επιτροπής και της Ελληνικής Δημοκρατίας, της Δανειακής Σύμβασης μεταξύ της Ευρωπαϊκής Επιτροπής και της Ελληνικής Δημοκρατίας και των παραρτημάτων τους» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Σας ευχαριστώ πολύ. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Αλεξοπούλου Χριστίνα, Βολουδάκης Κωνσταντίνος - Μανούσος, Καββαδάς Αθανάσιος, Καλογιάννης Σταύρος, Μπούγας Ιωάννης, Ρουσόπουλος (Θόδωρος) Θεόδωρος, Αλεξιάδης Τρύφων, Ελευθεριάδου Σουλτάνα, Κουρουμπλής Παναγιώτης, Παπανάτσιου Αικατερίνη, Συρμαλένιος Νικόλαος, Καστανίδης Χαράλαμπος και Αρσένης Ηλίας - Κρίτων.

 Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, , Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Τζηκαλάγιας Ζήσης, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Βλάχος Γεώργιος, Καραμανλή Άννα, Κατσανιώτης Ανδρέας, Χαρακόπουλος Μάξιμος, Μαμουλάκης Χαράλαμπος (Χάρης), Σαντορινιός Νεκτάριος, Φάμελλος Σωκράτης, Χαρίτσης Αλέξανδρος (Αλέξης) και Κατρίνης Μιχαήλ.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ. Καιρίδης Δημήτριος, Μπουρνούς Ιωάννης, Φωτίου Θεανώ, Καμίνης Γεώργιος και Δελής Ιωάννης.

Τέλος και περί ώρα 17.40΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΣΤΑΥΡΟΣ ΚΑΛΟΓΙΑΝΝΗΣ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΟΙΚΟΝΟΜΙΚΩΝ ΥΠΟΘΕΣΕΩΝ**